text:
མི་མང་ལས་འགུལ་བས་བྱང་ཨ་རིའི་སྐུ་ཚབ་དོན་གཅོད་འཕོ་འགྱུར་གྱི་གནད་དོན་ཐད་ཞིབ་འཇུག་ཚོགས་ཆུང་བཙུགས་ཏེ་གང་མགྱོགས་ཐག་གཅོད་གཙང་མ་དགོས་པའི་ཞུ་འབོད་ལས་འགུལ་སྤེལ་བཞིན་འདུག
དེ་རིང་སྔ་དྲོའི་ཆུ་ཚོད་ ༡༠ བའི་སྟེང་དྷ་ས་གངས་སྐྱིད་སིལ་སྤོལ་རྩེད་ཐང་དུ། རྒྱ་གར་དང་བལ་ཡུལ་གྱི་ས་གནས་ཁག་ཅིག་དང་། བཞུགས་སྒར་དྷ་ས་ཁུལ་གྱི་སེར་སྐྱ་མི་མང་ ༡༢༠ ལྷག་འདུ་འཛོམས་ཀྱིས། ཉེ་སྔོན་བོད་མིའི་སྒྲིག་འཛུགས་བཀའ་ཤག་ནས་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་བའི་སྐོར་ལ་སྔ་གཞུག་ཏུ་ཡིག་ངག་གཉིས་ཐོག་ནས་གསལ་བཤད་རིམ་པ་ཞིག་གནང་ཡོད་ཀྱང་། གསལ་བཤད་དེ་དག་ཁ་གསལ་དང་དྲང་བདེན་སོགས་མིན་ལུགས་ཀྱིས་མི་མང་གི་འདོད་བློ་མ་ཁེངས་པར་བརྟེན། བཀའ་ཤག་ནས་གནད་དོན་དེ་ཁ་གསལ་བཟོ་དགོས་པའི་ཞུ་འབོད་ལས་འགུལ་སྤེལ་གྱི་འདུག་ལ། ལས་འགུལ་བའི་འབོད་ཚིག་འཕྲེད་དར་སྟེང་། “བོད་མིའི་སྒྲིག་འཛུགས་ཀྱི་ཆེ་མཐོང་སྲུང་སྐྱོབ་བྱེད་དགོས” “རང་དབང་ལྡན་པའི་ཞིབ་འཇུག་ཚོགས་ཆུང་བཙུགས་ཏེ་དོན་རྐྱེན་འདི་གང་མགྱོགས་ཐག་གཅོད་བྱེད་དགོས།” “༧གོང་ས་མཆོག་གི་མཛད་འཕྲིན་ལ་རྩིས་མེད་རྡོག་རོལ་བཏང་མི་ཆོག” “དབང་ཆ་ལོག་སྤྱོད་བྱས་མི་ཆོག” “མི་མང་གི་མངོན་འདོད་སྣང་མེད་བཏང་མི་ཆོག” “བོད་མིའི་རྩ་ཁྲིམས་ལོག་སྤྱོད་མ་བྱེད།” ཅེས་སོགས་བྲིས་འདུག
གསར་འགོད་པས་མི་མང་ལས་འགུལ་བ་ཁག་ཅིག་ལ་ཁོང་ཚོ་དགོས་པ་རྒྱུ་མཚན་གང་གི་ཐོག་ནས་ཞི་བའི་ལས་འགུལ་ནང་མཉམ་ཞུགས་བྱས་པ་ཡིན་དྲིས་པར། ལས་འགུལ་བ་འཕྲིན་ལས་ཟེར་བ་ཞིག་གིས། བྱང་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་བའི་ཐད་ལ་ཐོག་མར་བཀའ་དྲུང་ནས་གསལ་བསྒྲགས་སྤེལ་བ་དང་། དེའི་རྗེས་ནས་སྲིད་ཚབ་ཀྱིས་གསལ་བཤད་བྱས་པ། དེའི་རྗེས་ནས་སྲིད་སྐྱོང་མཆོག་གིས་ནོར་ཝེ་དང་ཁེ་ན་ཌ་བཅས་ནས་གསལ་བཤད་གནང་སོང་། ཡིན་ནའང་སྔ་རྗེས་ཀྱི་གསལ་བཤད་ཚང་མའི་ནང་བྱང་ཨ་རིའི་སྐུ་ཚབ་དོན་གཅོད་མཆོག་གནས་དབྱུང་གཏོང་དགོས་པའི་གནོད་དོན་གང་ཡང་མཐོང་མ་སོང་། དོན་གཅོད་སྤེན་པ་ཚེ་རིང་ལ་མཚོན་ན། འདས་པའི་ལོ་ངོ་ ༢༠ རིང་བོད་མི་རིགས་ཀྱི་རྩ་དོན་ཆེད་ཕྱག་ལས་རླབས་ཆེན་གནང་ཡོད་པ་རེད། ཁོང་གིས་བཀའ་ཤག་གི་ལན་འདེབས་ཆ་ཚང་ལ་སྒུག་ནས་ཁུ་སིམ་པོར་བསྡད་པ་དང་། བཀའ་ཤག་གི་གསལ་བཤད་ནང་ཁུངས་སྐྱེལ་ཡོད་པ་དང་། བཅའ་ཁྲིམས་དང་མཐུན་པ། སྤྱི་ཚོགས་ནང་ཕྱི་གསལ་ནང་གསལ་གྱི་གསལ་བཤད་ར་སྤྲོད་གང་ཡང་བྱས་མེད་དུས། སྐུ་ཚབ་དོན་གཅོད་མཆོག་གནས་དབྱུང་གཏོང་དགོས་པའི་གནད་དོན་ག་རེ་ཡོད་མེད་ཐད་ང་རང་ལ་དོགས་པ་ཡོད། མི་མང་ལ་དངོས་ཡོད་གནས་ཚུལ་ཤེས་རྟོགས་བྱེད་པའི་ཐོབ་ཐང་ཡོད་པ་རེད། དེ་མིན་ངས་སྤེན་པ་ཚེ་རིང་དཀར་པོ་བཟོ་བ་དང་བློ་བཟང་སེང་གེ་ནག་པོ་བཟོ་དགོས་པའི་གནས་སྟངས་ཤིག་ཆགས་ཀྱི་ཡོད་པ་མ་རེད། བོད་མིའི་སྒྲིག་འཛུགས་ཀྱི་བཀའ་ཤག་གམ་སྲིད་སྐྱོང་བློ་བཟང་སེང་གེ་མཆོག་གི་ངོས་ནས་གནད་དོན་འདིའི་སྐོར་ལ་ལན་འདེབས་ཏག་ཏག་ཅིག་བྱས་མེད་སྟབས། ང་དེ་རིང་གི་ལས་འགུལ་ནང་ཞུགས་པ་ཡིན། ཞེས་བརྗོད་བྱུང་། ཡང་ལས་འགུལ་བ་ཚེ་རིང་དབང་ཕྱུགས་ཟེར་བ་ཞིག་གིས། ང་རང་ཐེངས་འདིའི་ལས་འགུལ་ནང་ཞུགས་པའི་རྒྱུ་མཚན་གཙོ་བོ་ནི། བཀའ་ཤག་གིས་དྲང་པོ་གནང་མ་སོང་བས། ང་དྲང་བདེན་ལ་རྒྱབ་སྐྱོར་བྱེད་དུ་ཡོང་བ་ཡིན། ཞེས་བརྗོད་བྱུང་།
ལས་འགུལ་བ་ཀུན་དགའ་ཟེར་བ་ཞིག་གིས། ང་རང་རྒྱུ་མཚན་གཙོ་བོ་གཉིས་ཀྱི་ཐོག་ནས་ལས་འགུལ་ནང་ཞུགས་པ་ཡིན། རྒྱུ་མཚན་གཅིག་དེ། ཟླ་འདིའི་ཚེས་ ༧ ཉིན་གཞུང་འབྲེལ་དྲ་རྒྱའི་ཐོག་སྐུ་ངོ་སྤེན་པ་ཚེ་རིང་གནས་དབྱུང་གཏོང་དགོས་པའི་ནང་དོན་གཙོ་བོ་གསུམ་བཤད་འདུག གནད་འགག་གཙོ་བོ་གསུམ་དེ་དོན་ཚན་གསུམ་པ་བཞི་བ་བརྒྱད་པ་བཅས་ཡིན་འདུག དོན་ཚན་གསུམ་པ་བཞི་བའི་ནང་བཀོད་ཁྱབ་མ་གཏོགས་ཉེན་བརྡ་མི་འདུག དོན་ཚན་བརྒྱད་པའི་ནང་བཀོད་ཁྱབ་གསུམ་པ་དེ་ཉེན་བརྡ་མཐའ་མའི་ངོ་བོར་བཏང་དགོས་གྱུར་ཡོད་ཅེས་ལབ་འདུག དེ་གཞུང་གི་གསལ་བཤད་རེད། སྐུ་ངོ་སྤེན་པ་ཚེ་རིང་ལགས་ཀྱིས་བཅར་འདྲིའི་ལན་དུ། ད་ལྟའི་བར་དུ་ང་ལ་ཉེན་བརྡ་གཅིག་མ་གཏོགས་འབྱོར་མ་སོང་ཞེས་ལབ་ཡོད་དུས། ང་ཚོ་མི་མང་ནང་གནད་དོན་གང་ཡིན་མིན་ཐད་ལ་རང་བཞིན་གྱིས་དོགས་པ་ཆགས་སོང་། རྒྱུ་མཚན་གཉིས་པ་དེ་སྲིད་སྐྱོང་མཆོག་ཡུ་རོབ་ནང་ཆིབས་བསྒྱུར་བསྐྱངས་སྐབས། བྱང་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་བར་སྤེན་པ་ཚེ་རིང་ཁོ་རང་གིས་ཁས་ལེན་བྱས་ཡོད་ཅེས་གསུངས་སོང་། སྐུ་ངོ་སྤེན་པ་ཚེ་རིང་གིས། ངས་ཁས་ལེན་བྱས་པ་དེ་སྲིད་སྐྱོང་གཙོས་པའི་བཀའ་ཤག་ལྷན་རྒྱས་ལ་ལས་བྱེད་འཕོ་འགྱུར་གཏོང་བའི་སྐུ་དབང་ཆ་ཚང་ཡོད་པ་དེ་ལ་ཁས་ལེན་བྱས་ཡིན་ཞེས་གསུངས་ཡོད་སྟབས། དོན་དག་དེ་གཉིས་ཁ་ཁ་ཆགས་ཀྱི་འདུག དེ་ལ་བརྟེན་ནས་མི་མང་ནང་རྙོག་དྲ་མང་པོ་བྱུང་ཡོད་པ་རེད། རྒྱུ་མཚན་གཙོ་བོ་དེ་གཉིས་ཀྱི་ཐོག་ནས་དེ་རིང་གི་ལས་འགུལ་ནང་ཞུགས་པ་ཡིན། ཞེས་བརྗོད་བྱུང་།
གོང་ཞུས་ལས་འགུལ་བ་གསུམ་ལ་དེ་རིང་གི་ལས་འགུལ་འདིའི་ཐོག་ནས་བཀའ་ཤག་ལ་འབོད་སྐུལ་ཞུ་རྒྱུ་གཙོ་བོ་ག་རེ་ཡོད་དྲིས་པར། ཐེངས་འདིའི་བྱང་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་བའི་ཐད་ནས་བཀའ་ཤག་གིས་བཅའ་ཁྲིམས་རིན་པོ་ཆེའི་དགོངས་དོན་ཏག་ཏག་ཅིག་བྱས་མེད་པས། བཅའ་ཁྲིམས་གཏན་འབེབས་དང་ལག་ལེན་གཉིས་འགལ་ཟླ་ཆགས་ཡོད་པ་རེད། དེར་བརྟེན་དེ་ལ་ཛ་དྲག་གི་ཞིབ་འཇུག་ཚོགས་ཆུང་བཙུགས་ཏེ་དངོས་ཡོད་གནས་ཚུལ་ཕྱི་གསལ་ནང་གསལ་མ་བྱུང་སྔོན་ལ་སྐུ་ངོ་སྤེན་པ་ཚེ་རིང་གི་ལས་གནས་འཕོ་འགྱུར་གཏོང་ཆོག་གི་མ་རེད། སྤྱིར་བཏང་ལས་བྱེད་གནས་དབྱུང་གཏོང་ཕྱོགས་སྐོར་ལ་རང་གཞུང་གི་བཅའ་ཁྲིམས་རིན་པོ་ཆེའི་དོན་ཚན་ཉི་ཤུའི་ནང་གསལ་ལ། འགན་འཛིན་སྡེ་ཚན་དང་། ལས་བྱའི་སྡེ་ཚན་གཉིས་ཀའི་ལས་བྱེད་སུ་ཞིག་ལ་ཉེས་སྐྱོན་ར་སྤྲོད་བྱུང་སྟེ་གནས་རིམ་ཕབ་པའམ། བགྲེས་ཡོལ་སྔ་བསྣུར། གནང་དབྱུང་བྱེད་དགོས་ཀྱི་སྒྲིག་མཐུན་ཞིབ་འཇུག་ལས་དོན་ཟིན་ཏེ་མཐའ་མའི་ཐག་གཅོད་ཆེད་འཆར་གཞི་བཀའ་ཤག་གིས་ཕུལ་རིགས་ལ་ལས་བྱེད་འདེམས་བསྐོ་ལྷན་ཁང་གིས་རྟོག་ཞིབ་ཀྱིས་འོས་འཚམས་ལ་གནས་ཕབ་བམ་གནས་དབྱུང་བཀོད་ཁྱབ་གཏོང་རྒྱུ། འོས་འཚམས་མིན་རིགས་འཆར་གཞི་ཕྱིར་སློག་དང་། འདྲི་རྩད་བྱ་དགོས་རིགས་མཐིལ་ཕྱིན་བྱེད་དགོས། ཞེས་འཁོད་ཡོད་པ་རེད། ཡིན་ནའང་བཀའ་ཤག་གིས་བྱང་ཨ་རིའི་སྐུ་ཚབ་དོན་གཅོད་འཕོ་འགྱུར་བཏང་སྐབས། ལས་རིམ་འདི་དག་བརྒྱུད་མ་སོང་། དེར་བརྟེན་མ་འོངས་པར་ཛ་དྲག་གི་ཞིབ་འཇུག་ཚོགས་ཆུང་བརྒྱུད་ནས་གནད་དོན་གང་ཡིན་གསལ་བོ་གསལ་རྐྱང་བཟོ་དགོས་ཀྱི་ཡོད་པ་རེད། གསལ་བོ་མ་བཟོས་བར་དུ་ངོ་སྐུ་སྤེན་པ་ཚེ་རིང་གི་ལས་གནས་འཕོ་འགྱུར་བཏང་ན་འགྲིག་གི་མ་རེད། དེ་ང་ཚོས་བཀའ་ཤག་ལ་ཞུ་འདོད་པའི་རེ་སྐུལ་ཡིན། ཞེས་བརྗོད་བྱུང་།
ལས་འགུལ་བ་མི་མང་གི་གསལ་བསྒྲགས་ཡིག་ཆའི་ནང་། སྐུ་ཚབ་དོན་གཅོད་ཁག་ལ་༧གོང་ས་མཆོག་གི་སྐུ་ཚབ་ཀྱི་མཚན་གནས་མ་གནང་ཚེ། གནས་ཡུལ་རྒྱལ་ཁབ་ཏུ་དོན་གཅོད་ལས་ཁུངས་གནས་ཐབས་མེད་པ་ཡིན་པས། དོན་གཅོད་དེ་དག་ལ་༧གོང་ས་མཆོག་གི་སྐུ་ཚབ་ཡིན་པའི་མཚན་གནས་གཡར་གནང་ཡོང་བའི་ཆ་རྐྱེན་ཞིག་ཡིན་པ་ལས། དོན་གཅོད་བསྐོ་གཞག་བྱེད་མཁན་བཀའ་ཤག་ལ་དོན་ཚན་འདིའི་ཐོག་ནས་དོན་གཅོད་བསྐོ་གཞག་དང་འཕོ་འགྱུར་བྱེད་ཆོག་མིན་གྱི་དབང་ཆ་གང་ཡང་གསལ་མེད། གལ་སྲིད་དོན་གཅོད་འཕོ་འགྱུར་སྐོར་༧གོང་ས་མཆོག་ལ་༧སྙན་གསན་ཞུས་པ་ཡིན་ཟེར་བ་ཙམ་ཞིག་རྒྱུ་མཚན་དུ་བགྲང་གི་ཡོད་ན་ནི། བཀའ་ཤག་གིས་བསྐོ་གཞག་གནང་བའི་དོན་གཅོད་དེ་དག་ལ་སྐུ་ཚབ་ཀྱི་མཚན་གནས་གནང་རྒྱུ་བཅའ་ཁྲིམས་དོན་ཚན་འདིའི་ཐོག་ནས་༧གོང་ས་མཆོག་ལ་མཛད་འགན་ཕུལ་བ་ཞིག་ཡིན་ལ། བཅའ་ཁྲིམས་སུ་དོན་གཅོད་རྣམས་ལ་༧གོང་ས་མཆོག་གི་སྐུ་ཚབ་ཀྱི་མཚན་གནས་བསྩལ་རྒྱུའི་ཆ་རྐྱེན་འདི་ཕྱིར་བསྡུ་གནང་རྒྱུའི་བསྐྱར་བཅོས་གཏན་འབེབས་མ་གནང་བར་དུ། དེའི་ཐོག་བཀའ་ཤག་གིས་༧གོང་ས་མཆོག་ལ་གསར་དུ་བསྐོ་འཛུགས་བྱས་པའི་དོན་གཅོད་ཅིག་ལ་མཚན་གནས་གནང་སྐྱོང་ཡོང་བའམ། ཡང་ན་དོན་གཅོད་འཕོ་འགྱུར་བཏང་བ་དེའི་མཚན་གནས་ཕྱིར་བསྡུ་གནང་སྐྱོང་བའི་ཡོང་བའི་བཀའ་འཁྲོལ་ཞུ་ལམ་མེད་ལ། བཀའ་འདྲེན་གནང་བ་དེར་གཞི་རྩ་གང་ཡང་མེད།
ལར་ནས་བཙན་བྱོལ་བོད་མིའི་བཅའ་ཁྲིམས་དོན་ཚན་ ༡ པོའི་ནང་གསེས་ ༣ པའི་ནང་གོང་གསལ་བརྗོད་ཁག་དང་། དོན་ཚན་ ༧༢ ནང་གསེས་ ༡ ནང་། ས་གནས་མགོ་འཛིན་གྱི་གདམ་བྱ་འདེམས་བྱེད་ཀྱི་ཐོབ་ཐང་མཚམས་འཛིན་གནང་སྐབས། སྐུ་ཚབ་དོན་གཅོད་ཁག་འོས་འདེམས་མ་དགོས་པ་ཡིན་ཞེས་བཀོད་པ་མ་གཏོགས། བཙན་བྱོལ་བོད་མིའི་བཅའ་ཁྲིམས་དོན་ཚན་ཡོངས་སུ་རྫོགས་པའི་ནང་། སྐུ་ཚབ་དོན་གཅོད་ཁག་བསྐོ་གཞག་བྱེད་ཕྱོགས་དང་། འཕོ་འགྱུར་གཏོང་སྟངས་ཀྱིས་མཚོན་པའི་བྱེད་སྒོ་གཅིག་ཀྱང་བསྟན་མེད། དེར་བརྟེན། སྲིད་ཚབ་ཆོས་རིག་བཀའ་བློན་གྱིས་གསུང་པ་ལྟར་ན། སྐུ་ཚབ་དོན་གཅོད་ཀྱི་ལས་འགན་ནས་འཕོ་འགྱུར་གཏོང་རྒྱུའི་ཐག་གཅོད་ཀྱང་བཅའ་ཁྲིམས་ཀྱི་དོན་ཚན་དང་ལག་བསྟར་བརྒྱུད་རིམ་དེ་དག་རང་གི་འོག་ནས་བྱས་ཡོད་པ་ཞིག་ཡིན་ཞེས་གསུངས་པ་དེར་གཞི་འཛིན་ས་གང་ཡང་མེད། རྒྱུ་མཚན་ནི། བཅའ་ཁྲིམས་སུ་དོན་གཅོད་འཕོ་འགྱུར་གཏོང་ཕྱོགས་སྐོར་ཚིག་འབྲུ་གཅིག་ཀྱང་གསལ་མེད་པ་དང་། དོན་ཚན་ ༡ ནས་གསེས་ ༣ པ་དེ་༧གོང་ས་མཆོག་ཁོ་ནའི་སྐུ་དབང་ཡིན་སྟབས། ཨ་རིའི་དོན་གཅོད་སྤེན་པ་ཚེ་རིང་ལགས་བཙན་བྱོལ་བོད་མིའི་བཅའ་ཁྲིམས་ལེའུ་དང་པོའི་དོན་ཚན་ ༡ པོའི་ནང་གསེས་ ༣ ནང་གསལ་ལྟར་འཕོ་འགྱུར་བཏང་ཡོད་ཟེར་བ་ནི། ༧གོང་ས་མཆོག་གི་རང་ཆས་སུ་ཡོད་པའི་སྐུ་དབང་ཐོག་བཀའ་ཤག་ནས་ཐད་ཀར་ལག་པ་འཆང་བ་ཞིག་ཡིན་པ་མ་ཟད། བཀའ་ཤག་ལ་དོན་ཚན་དེའི་ཐོག་ལག་བསྟར་བྱེད་པའི་ཐོབ་ཐང་དང་དབང་ཚད་མེད་པ་མངོན་རྗེན་ཡིན་སྟབས། དངོས་གནས་བཅའ་ཁྲིམས་དོན་ཚན་འདིའི་ཆ་རྐྱེན་འོག་ནས་དོན་གཅོད་འཕོ་འགྱུར་གྱི་དབང་ཚད་བཀོལ་སྤྱོད་བྱས་པ་ཡིན་ཚེ། དེ་ནི་ཁྲིམས་འགལ་ཡིན། ཞེས་འཁོད་འདུག
མུ་མཐུད་གསལ་བསྒྲགས་ནང་སྒྲིག་གཞི་གཞིར་བཟུང་གནས་དབྱུང་བཏང་བ་ཡིན་ཚེ་སྒྲིག་གཞིའི་ནང་གསལ་ལྟར་བརྒྱུད་རིམ་ཁག་བརྒྱུད་ཡོད་མེད་དོགས་འདྲི་ཞུས་པའི་ནང་། བླང་དོར་སྒྲིག་གཞི་དོན་ཚན་ ༥༣ ནང་། ཀ༽ ལས་བྱེད་པའི་རང་འཁྲིའི་ལས་དོན་འཐུས་ཤོར་དང་སྒྲིག་འགལ་གྱི་གནས་ཚུལ་བྱུང་ཚེ། འབྲེལ་ཡོད་འགན་འཛིན་གྱིས་ངག་ཐོག་ནས་ངོ་སྤྲོད་བྱ་རྒྱུ་དང་། དེས་ཕན་སྐྱེད་མ་བྱུང་ན་ཡིག་ཐོག་ཉེན་བརྡ་གཏོང་དགོས། ཁ༽ ངོས་འཛིན་འོས་པའི་སྒྲིག་འགལ་དང་ལས་དོན་འཐུས་ཤོར་བྱུང་ན། འབྲེལ་ཡོད་ལས་བྱེད་དེར་དྲི་བ་བཀོད་དེ་གསལ་བཤད་བྱེད་རྒྱུའི་གོ་སྐབས་ལན་གཅིག་སྤྲོད་དགོས་པ་དང་། གསལ་བཤད་ཀྱིས་མ་དག་ན་ཉེན་བརྡ་གཏོང་བའམ་འོས་འཚམས་ཀྱི་ཆད་པ་འབྲེལ་ཡོད་འགན་འཛིན་གྱིས་གཏོང་ཆོག ག༽ རང་འཁྲིའི་ལས་འགན་ལ་ལྷོད་ཡངས་ཤོར་བ། གོང་རིམ་གྱི་བཀའ་ལ་མ་བརྩིས་པ། གཞུང་དངུལ་འདུ་འགོད་ཚུལ་བཞིན་མ་བྱས་པ། གཞུང་དོན་ཐོག་དྲང་བདེན་མིན་པའི་ཕྱོགས་ལྷུང་བྱས་པ། བཟང་སྤྱོད་དང་འགལ་བའི་ལས་ཀ་བྱས་པ་བཅས་བྱུང་ཚེ། འབྲེལ་ཡོད་འགན་འཛིན་གྱིས་གནས་ཚུལ་བཀའ་ཤག་ལ་སྙན་གསན་ཞུ་དགོས། ང༽ བཀའ་ཤག་གིས་འབྲེལ་ཡོད་འགན་འཛིན་གྱི་སྙན་ཤོག་ནང་འཁོད་པའི་དོན་གནད་རྣམས་ནས་དང་པོའི་མཐོང་སྣང་གི་འགལ་འཛོལ་མཐོང་ཚེ། འབྲེལ་ཡོད་ལས་བྱེད་ལ་ཉེས་འཛུགས་ཤོག་ལྷེ་དང་ཞིབ་འཇུག་ཆེད་འཕྲལ་དུ་ལས་དོན་མཚམས་འཇོག་གི་བཀོད་ཁྱབ་གཏོང་དགོས། ཅ༽ འབྲེལ་ཡོད་འགན་འཛིན་ནས་སྙན་ཤོག་མ་འབྱོར་ཡང་ལས་བྱེད་སུ་ཞིག་ལ་མིང་རྟགས་དང་ཁ་བྱང་འཁོད་པའི་སྐྱོན་འཛུགས་སྙན་ཞུ་འབྱོར་ཞིང་། ཞུ་སྦྱོར་བའི་ངོས་ལེན་ཡོད་པ་དང་། དང་པོའི་མཐོང་སྣང་དུ་འགལ་འཛོལ་ཡོད་རིགས་ཀྱང་ལས་དོན་མཚམས་འཇོག་གིས་ཞིབ་འཇུག་བྱེད་ཆོག ཆ༽ སྙན་ཤོག་གང་ཡང་མ་འབྱོར་ཡང་བཀའ་ཤག་གིས་ཐད་ཀར་དང་པོའི་མཐོང་སྣང་དུ་འགལ་འཛོལ་ཡོད་པ་མཐོང་ཚེ། ལས་དོན་མཚམས་འཇོག་གིས་ཞིབ་འཇུག་བྱེད་ཆོག ཇ༽ ལས་བྱེད་པས་ཡུལ་ཁྲིམས་དང་འགལ་བའི་ནག་ཉེས་བྱས་ཚེ། འབྲེལ་ཡོད་འགན་འཛིན་ནས་འཕྲལ་དུ་ས་གནས་སྐོར་སྲུང་བར་ཐོག་མའི་གནས་ཚུལ་གྱི་སྙན་ཞུ་ FIR དེབ་འགོད་བྱེད་དགོས། ཐ༽ ནག་ཉེས་ར་འཕྲོད་ཀྱིས་ཁྲིམས་ཁང་ནས་ཉེས་པ་ཕོག་ན་དེ་འཕྲལ་བཀའ་ཤག་བརྒྱུད་ལས་བྱེད་འདེམས་ལྷན་དུ་ཁྲིམས་ཁང་བཀའ་བཅད་ཀྱི་ངོ་བཤུས་ཕུལ་ཏེ། ལས་དོན་བར་མཚམས་བཞག་ཉིན་ནས་གནས་དབྱུང་གཏོང་དགོས། མ༽ཉེས་སྐྱོན་ཆེ་རིགས་གནས་རིམ་ཕབ་པའམ། རྒས་ཡོལ་སྔ་བསྣུར། གནས་དབྱུང་བྱ་དགོས་པ་བཅས་ཞིབ་འཇུག་གྲུབ་དོན་བཀའ་ཤག་གི་རྒྱབ་གཉེར་དང་ལས་བྱེད་འདེམས་ལྷན་དུ་འབུལ་རྒྱུ། ལས་བྱེད་འདེམས་ལྷན་གྱིས་རྟོག་ཞིབ་ཀྱིས་འོས་འཚམས་ལ་གནས་ཕབ་གནས་དབྱུང་རྒས་ཡོལ་སྔ་བསྣུར་གང་ཡིན་གྱི་བཀོད་ཁྱབ་གཏོང་རྒྱུ་དང་། འོས་འཚམས་མིན་རིགས་འཆར་གཞི་ཕྱིར་སློག་གམ་ཐད་ཀར་བསྐྱར་ཞིབ་གང་འོས་གནང་འཐུས།་ཞེས་འཁོད་འདུག
ཡང་གསལ་བསྒྲགས་ནང་། བཅའ་ཁྲིམས་དོན་ཚན་ང་བཞི་པའི་ནང་གསེས་ ཀ༽པར། ལས་བྱེད་པར་ཉེས་འཛུགས་ཞིབ་འཇུག་བྱ་དགོས་རྣམས་ལ་བཀའ་ཤག་གིས་ཉེས་སྐྱོན་གྱི་གནས་བབ་ལ་གཞིགས་པའི་ཞིབ་འཇུག་པ་ཚོགས་མི་གཉིས་སམ་གསུམ་ལས་མ་བརྒལ་བའི་ཚོགས་ཆུང་བསྐོ་རྒྱུ་དང་། དོན་ཚན་ ༥༦ ནང་གསེས་ ཀ༽ པར། ཞིབ་འཇུག་སྙན་ཐོའི་ཐོག་བཀའ་ཤག་གིས་བཅད་ཁྲ་བཏང་བར་འདོད་བློ་མ་ཁེངས་ན་འབྲེལ་ཡོད་ལས་བྱེད་དེས་ལས་བྱེད་འདེམས་བསྐོ་ལྷན་ཁང་དུ་གོང་ཞུ་བྱེད་ཆོག ལས་བྱེད་གནས་དབྱུང་ཟིན་པ་ཞིག་ཡིན་ན་ལས་བྱེད་འདེམས་ལྷན་དུ་ཐད་ཀར་སྙན་འབུལ་ཆོག་ཅིང་། ལས་བྱེད་ཡིན་མུས་ཡིན་ན་འབྲེལ་ཡོད་ལས་ཁུངས་དང་བཀའ་ཤག་བརྒྱུད་ལས་བྱེད་འདེམས་ལྷན་དུ་གོང་ཞུ་བྱེད་དགོས། གོང་ཞུའི་སྙན་ཞུ་འབྲེལ་ཡོད་ལས་ཁུངས་དང་བཀའ་ཤག་གིས་བཀག་འགོག་མི་ཆོག ཁ༽ ལས་བྱེད་འདེམས་ལྷན་གྱི་ཐག་གཅོད་ལ་འདོད་བློ་མ་ཁེངས་ཚེ། ཁྲིམས་ཞིབ་ཁང་གང་འོས་སུ་ཁྲིམས་གཏུག་བྱེད་ཆོག ལས་བྱེད་པ་ཡིན་ན་ཁྲིམས་གཏུག་ཆོག་པའི་བཀའ་འཁྲོལ་འབྲེལ་ཡོད་ལས་ཁུངས་བརྒྱུད་བཀའ་ཤག་ནས་ཞུ་དགོས་ཞེས་བཀོད་ཡོད་པ་རེད། དེར་བརྟེན། ལས་བྱེད་བླང་དོར་སྒྲིག་གཞིའི་ཁྱབ་འོག་ཏུ་ཡོད་པའི་ལས་བྱེད་གཅིག་ལ་ལས་འགན་མཚམས་འཇོག་བྱེད་དུ་འཇུག་པའམ། ཉེས་འཛུགས་ཞིབ་འཇུག་གིས་གནས་ཕབ་བའམ། གནས་དབྱུང་གི་ཐག་གཅོད་བཅད་ཁྲ་གཏོང་བ་གང་ཞིག་བྱེད་དགོས་ཀྱང་། གོང་གསལ་སྒྲིག་གཞིའི་བརྒྱུད་རིམ་གཞིར་བཟུང་འགྲོ་དགོས་པ་ལས། བླང་དོར་བརྡ་སྟོན་གྱི་ཡི་གེ་གཉིས་བཏང་བ་དང་། དེའི་རྗེས་མཐའ་མའི་ཉེན་བརྡ་གཅིག་བཏང་སྟེ་གནས་དབྱུང་བཏང་བ་ཡིན་ན། བཀའ་ཤག་གི་ཐག་གཅོད་དེ་བླང་དོར་སྒྲིག་གཞི་དང་མཐུན་པ་ཞིག་ཆགས་ཀྱི་མི་འདུག མདོར་ན། བཀའ་ཤག་གིས་ཨ་རིའི་དོན་གཅོད་ལས་འགན་མཚམས་འཇོག་གི་ཐག་གཅོད་དེའ་བཅའ་ཁྲིམས་དོན་ཚན་ ༡ ནང་གསེས་ ༣ པ་གཞིར་བཟུང་ལག་བསྟར་གནང་བ་ཡིན་གསུངས་པ་དེ་༧གོང་ས་སྐྱབས་མགོན་ཆེན་པོ་མཆོག་གི་རང་ཆས་སུ་ཡོད་པའི་སྐུ་དབང་ལ་ལག་པ་འཆང་བ་ཞིག་ཡིན་པ་དང་། བཅའ་ཁྲིམས་ནང་དོན་གཅོད་འཕོ་འགྱུར་གཏོང་རྒྱུའི་ཆ་རྐྱེན་དང་བརྒྱུད་རིམ་གཏན་ནས་མེད་བཞིན་དུ། བཅའ་ཁྲིམས་ཀྱི་དོན་ཚན་དང་ལག་བསྟར་བརྒྱུད་རིམ་དེ་དག་རང་གི་འོག་ནས་བྱས་ཡོད་པ་ཞིག་ཡིན་ཞེས་གསུངས་ཚེ། བཅའ་ཁྲིམས་རིན་པོ་ཆེར་ཚབས་ཆེའི་འགྲེལ་ལོག་བསྐྱོན་པ་ཞིག་ཡིན། དོན་གཅོད་ལས་ཐོག་པ་དེ་བླང་དོར་སྒྲིག་གཞི་དང་འགལ་བའི་ཆ་ནས་ལས་འགན་ཕྱིར་བསྡུ་གནང་བ་ཡིན་གསུངས་ན། འགལ་བའི་ཆ་དེ་བླང་དོར་སྒྲིག་གཞིའི་བརྒྱུད་རིམ་གཞིར་བཟུང་ཕེབས་དགོས་པ་ལས། སྒྲིག་གཞི་དང་མ་མཐུན་པའི་སྒོ་ནས་ཐག་གཅོད་གནང་བ་དེ་བརྒྱུད་རིམ་ཁྲིམས་མཐུན་ཆགས་ཀྱི་མེད་པས། དཔལ་ལྡན་བཀའ་ཤག་ནས་འདིའི་ཐོག་དགོངས་པ་གཟབ་བཞེས་གནང་གལ་ཞུ། ཞེས་འཁོད་འདུག


c: text/html

text:
རང་རེའི་བོད་གཞིས་བྱེས་གཉིས་ཀྱི་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་བརྩོན་ལེན་རིང་ལུགས“ཕོ་མོ་འདྲ་མཉམ”ཀྱི་ཐོབ་ཐང་ཞེས་ པའི་གནད་དོན་འདིའི་ཐད་ལ། མཁྱེན་རྒྱ་ཡངས་པའི་མཁས་དབང་རེ་ཟུང་གིས་རྩོམ་བྲིས་མཛད་ཡོད་ཀྱང༌། རང་རེའི་སྤྱི་ཚོགས་ཁྲོད་དུ”ཕོ་མོ་འདྲ་མཉམ”ཀྱི་ཐོབ་ཐང་བརྩོན་ལེན་བྱེད་རྒྱུ་སོགས་ཀྱི་ལས་འགུལ་སྤེལ་དང༌། བོད་མི་མང་ཆེ་ཤོས་ཀྱི་བསམ་བློའི་ནང་དུ་ཕོ་མོ་གཉིས་འདྲ་མཉམ་ཡིན་པའི་གཞི་རྩའི་ཤེས་ཡོན་ཙམ་ཀྱང་མེད་ཞེས་ཕལཆེརབརྗོདཆོག་སྤྱིརཕོ་མོ་གཉིས་འདྲ་མཉམ་ཡིན་པ་ནི་འགྲོ་བ་མི་ཡི་རང་གཤིས་ཡིན་མོད། འོན་ཀྱང་སྤྱི་ཚོགས་ཀྱི་འཕེལ་རིམ་དང༌། རིག་གཞུང་གིས་ནུས་པ། སྐྱེས་པའི་དབང་ཚད་སོགས་ཀྱིས་བུད་མེད་ལ་སྤྱི་ཚོགས་ཁྲོད་གོ་གནས་སྤྲད་མེད་པ་དཔེར་ན། མོ་ལ་སྐྱེས་དམན་དང༌། ནག་མོ་སོགས་མིང་འདོགས་སྟངས་ལས་རྟོགས་ཐུབ༌། རང་རེའི་བོད་ཀྱིསྙན་རྩོམ་རིང་ཤོས་སྟེ། གེ་སར་སྒྲུང་ནང་དུའང༌། མི་ནག་ནག་བཟོ་མཁན་ནག་མོ་ཡིན་དང༌། ཁྱི་བུ་མོ་གཉིས་ལ་བློ་མ་གཏད་ཞེས་པ་དང༌། བུད་མེད་ལ་མཐོང་ཆུང་གི་རྣམ་པ་མི་ཉུང་བ་ཞིག་མཐོང་ཐུབ། ་སྤྱིར་བཏང་གི་འཚོ་བའི་ཁྲོད་དུའང་སྐྱེས་པ་ཕྱི་མ་ཕོ་ལུས་ལེན་པར་ཤོག་ཅེས་སྨོན་ལམ་འདེབས་པ་དེ་ཡང་ཕོ་མཆོག་མོ་དམན་གྱི་བསམ་བློ་མཚོན་ཐུབ། གཞན་ཡང་བོད་ས་ཡོངས་རྫོགས་རྒྱ་ནག་གིས་བཙན་བཟུང་བྱས་ཏེ་རང་རེའི་གཞུང་འདི་བཙན་
བྱོལ་དུ་མ་ཕེབས་པའི་ཡར་སྔོན་ལ། དགའ་ལྡན་ཕོ་བྲང་གི་གཞུང་ནང་དུ་བུད་མེད་མི་སྣ་གཅིག་ལའང་གོ་གནས་སྤྲད་པ་མེད་པ་སོགས་ཕོ་མཆོག་མོ་དམན་དུ་བརྩི་བའི་བསམ་བློ་སྲོལ་ངན་རང་རེའི་སྤྱི་ཚོགས་ཁྲོད་དུ་གནས་ཡོད་པ་ལ། ཕོ་མཆོག་མོ་དམན་གྱི་བསམ་བློ་དེ་ནི་རང་རེའི་བོད་ཙམ་མ་ཡིན་འཛམ་གླིང་གི་སྤྱི་ཚོགས་ཚང་མའི་ཁྲོད་དུ་བྱུང་ཡོད་པ་རེད། ཡིན་ནའང་ནུབ་ཕྱོགས་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་རྩོད་ལེན་བྱས་ཏེ་དུས་ཡུན་རིང་པོར་ཕྱིན་ཡོད་ནའང༌། དེང་སྐབས་ཀྱང་ཕོ་མོ་གཉིས་ལ་ཆབ་སྲིད་ལས་གནས་དང༌། སྤྱི་ཚོགས་ཀྱི་གོ་གནས་གང་ཅིའི་ཐད་འདྲ་མཉམ་ཡང་དག་པ་ཞིག་ཐོན་མེད་ཀྱང་རང་རེའི་བོད་ཀྱི་སྤྱི་ཚོགས་དང་བསྡུར་ན་ཕོ་མོ་འདྲ་མཉམ་གང་ཙམ་ཡོད་པ་རེད། དེ་བས་རྩོམ་ཡིག་འདིའི་ནང་དུ་ནུབ་ཕྱོགས་པའི་ཕོ་མོ་འདྲ་མཉམ་རང་ལུགས་གི་མཚན་ཉིད་དང༌། ཕོ་མོའདྲ་མཉམ་རྩོད་ལེན་གྱི་ལས་འགུལ་སྤེལ་སྐོར་ངོ་སྤྲོད་རགས་ཙམ་བྱེད་རྒྱུ་ཡིན།
སྤྱིར་བུད་མེད་ཀྱི་ཐོབ་ཐང་བརྩོན་ལེན་རིང་ལུགས་ཞེས་པ་ག་འདྲ་ཞིག་ལ་གོ་དགོས་ཞེ་ན།
དེ་ནི་སྐྱེས་པའི་སྟེང་ལ་ཁོང་ཁྲོ་ལངས་པ་དང་ཕོ་མོ་གཉིས་ཁ་ཁར་དབྱེ་རྒྱུའི་བསམ་ཚུལ་གཏན་ནས་མིན་ལ། སྐྱེས་པའི་དབང་ཤུགས་དང་གནོན་ཤུགས་རྩ་བ་ནས་མེད་པར་བཟོ་བ་ཡང་མིན། བུད་མེད་ཀྱི་ཐོབ་ཐང་བརྩོན་ལེན་རིང་ལུགས་ཞེས་པ་ནི། ཕོ་མོ་ཕན་ཚུན་བར་ལ་དབྱེ་འབྱེད་མེད་པར་ཕན་ཚུན་འདྲ་མཉམ་ཐོག་ནས་རྒྱུས་ལོན་དང༌། ཕན་ཚུན་གུས་བརྩིབྱེད་དགོས་རྒྱུ་དེ་ཡིན།
བུད་མེད་ཀྱི་ཐོབ་ཐང་བརྩོན་ལེན་རིང་ལུགས་ཞེས་པ་ལས་བསམ་བློ་གཙོ་བོ་གཉིས་ནི།
དང་པོ། སྤྱི་ཚོགས་དང་སྒེར་བར་གྱི་དབྱེ་འབྱེད།
སྤྱི་ཚོགས་དང་སྒེར་བར་གྱི་དབྱེད་འབྱེད། ནུབ་ཕྱོགས་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་བརྩོན་ལེན་རིང་ལུགས་ཀྱི་ངོ་བོ་གཞི་འཛིན་ས་ཞིག་ནི། ནུབ་ཕྱོགས་སུ་ཕོམོ་གཉིས་ཀྱི་བར་ལ་ལས་ཀ་དབྱེ་འབྱེད་བྱས་ཡོད་པ་མེད་པར་བཟོ་རྒྱུ་དེ་ཡིན་པ་དང༌། དེ་ཡང་སྤྱི་ཚོགས་ཁྲོད་དུ་གོམས་སྲོལ་ལམ། ལུགས་སྲོལ་དུ་གྱུར་ཡོད་པའི་ཕཽ་མཆོག་མོ་དམན་གྱི་བསམ་བློའི་འདུ་ཤེས་ལས། ཕོ་ཡིས་སྤྱི་ཚོགས་ཁྲོད་ཀྱི་དབང་ཆ་དང་སྙན་གྲགས་ལ་ལོངས་སུ་སྤྱོད་པ། དེ་ཡང་སྲིད་གཞུང་དང༌། སྒྱུ་རྩལ། སྲིད་དོན། རྩོམ་རིག་སོགས་ཆེད་ལས་ཀྱི་ལས་ཀ་རྣམས་ཡིན་པ་དང། མོ་ནི་གོ་གནས་དང་སྙན་གྲགས་མེད་པའི་ཁྱབ་ཁོངས་སུ་བཅུག་ཡོད་པ་དེ་ནི་ཁྱིམ་ཚང་གི་ཁྱིམ་ལས་བྱས་ཏེ་ནང་མི་གསོ་སྐྱོང་བྱེད་རྒྱུ་དེ་རེད།
གཉིས་པ། མི་སྒེར་གྱི་གནས་ཚུལ་དེ་སྲིད་དོན་དང་འབྲེལ་ཡོད་པ།
མི་སྒེར་གྱི་གནས་ཚུལ་དེ་སྲིད་དོན་འབྲེལ་བ། བུད་མེད་ཀྱི་ཐོབ་ཐང་བརྩོན་ལེན་རིང་ལུགས་དང་དེའི་ཐད་ལ་ལས་འགུལ་སྤེལ་མཁན་གྱི་བསམ་ཚུལ་གལ་ཆེན་གཞན་ཞིག་ནི་མི་སྒེར་གྱི་གནས་ཚུལ་དེ་སྲིད་དོན་འབྲེལ་ཡོད་པར་འདོད་བ་དེ་རེད། ནང་ཁྱིམ་དང་སྒེར་གྱི་གནས་ཚུལ་རྣམས་སྲིད་དོན་དང་སྤྱི་ཚོགས་གྱི་ཁྱབ་ཁོངས་དང་འབྲེལ་བ་དམ་པོ་ཡོད་པ་རེད། ནང་ཚང་དང་སྒེར་གྱི་གནས་ཚུལ་རྣམས་འདྲ་མཉམ་མིན་པ་དང་དཀའ་ངལ་ཡོད་པའི་གནད་དོན་རྣམས་སྣང་མེད་བྱེད་མི་རུང༌། སྤྱིར་རྒྱལ་ཁབ་རིམ་པའི་སྲིད་དོན་དང༌། དཔལ་འབྱོར་གྱི་གནས་སྟངས་ཁོ་ན་གལ་ཆེན་མ་ཡིན་པར། མི་དཀྱུས་མའི་ཉིན་རེའི་འཚོ་བ་ལ་འདྲ་མཉམ་མེད་པ་དང་དཀའ་ངལ་ཡོད་པ་དེ་ལ་བསམ་བློ་གཏོང་རྒྱུ་ཡང་གལ་ཆེན་ཡིན་པ་དེ་བུད་མེད་ཀྱི་ཐོབ་ཐང་བརྩོན་ལེན་རིང་ལུགས་པའི་བསམ་བློའི་འདོད་ཚུལ་ཡིན། དཔེར་ན། བུད་མེད་ལ་རྒྱལ་ཁབ་རིམ་པའི་འོས་ཤོག་བླུགས་རྒྱུའམ། འོས་ཤོག་ཐོབ་རྒྱུའི་ཐོབ་ཐང་དགོས་པ་དང༌། སྲིད་དོན་དབང་ཆ་དང་ཉིན་རེའི་འཚོ་བའི་བར་ལ་འབྲེལ་པ་ དམ་ཟབ་ཡོད་པས་གོང་འོག་འབྲེལ་ཡོད་པ་རེད། ནང་ཁྱིམཁྱབ་་ཁོངས་སུ་འང་དབང་ཚད་འདྲ་མཚུངས་མིན་པའི་གནས་སྟངས་ཡོད་པ་དེ་དག་སྦས་སྐུང་མེད་པར་སྤྱི་ཚོགས་ཁྲོད་མངོན་ཐུབ་པ་བྱེད་རྒྱུ། གནས་ཚུལ་དེ་དག་སྤྱི་ཚོགས་ཁྲོད་མངོན་པར་བྱེད་ཐུབ་ཚེ། ད་གཟོད་གནད་དོན་དེ་དག་ལ་ཞིབ་འཇུག་དང་ཡོ་བསྲང་བྱེད་རྒྱུའི་རེ་བ་ཡོད་པ་རེད། ནང་ཁྱིམཁྱབ་ཁོངས་སུ་འདུས་པའི་གནད་དོན་དག་ནི། ནང་ཚང་གི་དྲག་སྤྱོད་དང༌། བཙན་གཡེམ།འཁྲིག་སྤྱོད་ཀྱི་བརྙས་བཅས། གཉེན་ཚན་བར་དུ་མཁྲིག་སྤྱོད་བྱེད་པ། ཕྲུ་གུ་གཉོར་སྐྱོང་གིས་གཙོས་པའི་ནང་ཁྱིམ་གྱི་ལས་ཀར་་དབྱེ་འབྱེད་བྱེད་པ་སོགས་ཡིན།
ནུབ་ཕྱོགས་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་བརྩོན་ལེན་རིང་ལུགས་འཕེལ་རྒྱས།
ནུབ་ཕྱོགས་ཀྱི་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་བརྩོན་ལེན་རིང་ལུགས་ཞེས་པ་ནི་དུས་རབས་བཅོ་བརྒྱད་ཀྱི་སྨད་དུ་འགོ་ཚུགས་པ་ཡིན། དཔེར་ན། བུད་མེད་རྩོམ་པ་པོ་མ་རེ་ཝོ་སུ་ཏོན་ཁུ་ར་ཕུ་ཐུ Mary Wollstonecraft ལྟ་བུ་ཡིན། བུད་མེད་ཀྱིས་སྲིད་དོན་ཁྲོད་ཀྱི་གོ་གནས་ བརྩོན་ལེན་བྱེད་རྒྱུའི་ལས་འགུལ་ནི་དུས་རབས་བཅུ་དགུའི་དུས་འགོར་འགོ་ཚུགས་ཏེ་ད་ལྟའི་བར་དུ་ལས་འགུལ་འདྲ་མིན་སྤེལ་བཞིན་ཡོད།
ནུབ་ཕྱོགས་ཀྱི་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་རྩོད་ལེན་བྱེད་པའི་ལས་འགུལ་གྱི་ཚ་རླབས་དེ་དུས་རབས་འདིའི་ལོ་རབས་དྲུག་ཅུའི་ལོ་སྨད་དང༌། ལོ་རབས་བདུན་ཅུའི་ལོ་སྟོད་དུ་འཕྱུར་ཡོད་པ་རེད། སྐབས་དེར་ཆགས་སྤྱོད་ཀྱི་གསར་བརྗེ་བྱུང་ཏེ། བུད་མེད་ལ་ཕྲུ་གུ་སྐྱེས་འགོག་བྱེད་པའི་སྨན་ཐོབ་པས་བུད་མེད་ཀྱིས་སོ་སོར་ཕྲུ་གུ་དགོས་མིན་སྟངས་འཛིན་བྱེད་པ་བྱུང་ཡོད་པ་དང༌། སྤྱི་ཚོགས་ཁྲོད་ཀྱི་སྲོལ་རྒྱུན་རྙིང་པ་དང༌། ཀླད་རྙིང་མཁྲེགས་བཟུང༌། གུ་དོག་པའི་བསམ་བློར་འགྱུར་བ་བྱུང་བ་མ་ཟད༌། བུད་མེད་ཀྱི་ཆགས་པ་སྤྱོད་རྒྱུར་གང་ཟག་སུའི་མཉམ་དུ་དང༌། གནས་གང་དུ་ག་དུས༌། རང་ཉིད་ལ་ཕྲུ་གུ་ག་དུས་དགོས་མིན་བཅས་ལ་བུད་མེད་རང་ཉིད་ཀྱིསསྟངས་འཛིན་བྱེད་ཐུབ་བྱུང་བ་རེད།
ནུབ་ཕྱོགས་ཀྱི་སྤྱི་ཚོགས་ཁྲོད་དུ་དཔལ་འབྱོར་དང༌། སྲིད་དོན་སོགས་ལ་འགྱུར་བ་བྱུང་བ་དང་བསྟུན་ནས་བུད་མེད་རྣམས་ཀྱིས་སོ་སོས་རེ་བ་ཕྱིར་མངོན་ཐུབ་པ་དང༌། སོ་སོའི་ཐོབ་ཐང་བརྩོན་ལེན་བྱེད་རྒྱུའི་གོ་སྐབས་བྱུང་སྟེ། བུད་མེད་ཀྱི་ཐོབ་ཐང་བརྩོན་ལེན་བྱེད་རྒྱུར་མདུན་ལམ་རག་པ་དང༌། དུས་ཡུན་རིང་པོ་ཞིག་བརྒྱུད་དེཕོ་མོ་འདྲ་མཉམ་ཡིན་པའི་་སློབ་གསོ་སྤྲད་པ་དང༌། དེའི་ཐད་ལ་ལས་འགུལ་འདྲ་མིན་མང་པོ་སྤེལ་ཡོད་ནའང༌། དེང་སྐབས་ཀྱང་ཕོ་མོ་མཉམ་ཡང་དག་པ་ཞིག་བྱུང་མེད་ཀྱང༌། ཡིན་ནའང་བུད་མེད་ཀྱི་ཐོབ་ཐང་ཅུང་ཙམ་རག་ཡོད་པ་རེད
ལོ་རྒྱུས་སྟེང་དུ་གལ་འགངས་ཆེ་བའི་གནས་བབ།
ཡོ་རབ་ཀྱི་སྤྱི་ཚོགས་ནི་དུས་རབས་བཅོ་བརྒྱད་བར་དུ་བཀས་བཀོད་རྒྱུད་འཛིན་གྱི་སྤྱི་ཚོགས་ལམ་ལུགས་ཡིན་པ་དང༌། རྒྱལ་པོ་དང༌། སྐུ་དྲག་ལ་ས་ཞིང་བདག་པ། ཚོང་དང་ལག་ཤེས་འཕེལ་རྒྱས་ཆེར་མེད་པར་རང་རང་སྡོད་སའི་ས་ཁུལ་དང་ཉེ་སར་ཞིང་ལས་དང༌། ཕྱུགས་གཉེར་ལ་བརྟེན་ནས་འཚོ་བ་རོལ་བཞིན་ཡོད་པ་དང༌། མི་སེར་དཀྱུས་མ་རྣམས་ཀྱིས་ལས་ཀ་བྱས་ཏེ་འཚོ་བཞིན་ཡོད་ནའང༌། ཕོ་མོ་བར་དུ་ཕོགས་ཐོབ་དབྱེ་འབྱེད་བྱས་ཡོད་པ་རེད།སྤྱི་ཚོགས་ངོ་བོ་འཕྲུལ་བཟོ་དང་གྲོང་ཁྱེར་ཅན་དུ་བསྒྱུར་བའི་རྐྱེན་གྱིས་ནང་ཁྱིམ་དང་སྤྱི་ཚོགསསྟེང་གི་ལས་ཀ་ཞེས་སོ་་སོར་དབྱེ་བ་ཕྱེས་ཏེ། བུད་མེད་རྣམས་ཀྱིས་ནང་དུ་བསྡད་དེ་ཁྱིམ་ལས་བྱས་པ་དང༌། སྐྱེས་པ་རྣམས་ཕྱིར་ཐོན་ཏེ་བཟོ་གྲྭར་ལས་ཀ་བྱས། བུད་མེད་རྣམས་ལ་རྒྱལ་ཁབ་དང༌། བཟོ་གྲྭ། ཁྱོ་ག་བཅས་ཀྱིས་ཕོགས་ཐོབ་ཅི་ཡང་སྤྲོད་ཀྱི་མེད་པ་མ་ཟད། ཁོང་ཚོའི་ཁྱིམ་ལས་སྟེ། ནང་ལ་བདག་པོ་རྒྱག་པ་དང་ཕྲུ་གུ་གསོ་སྐྱོང་བྱེད་རྒྱུར་མཐོང་ཆེན་བྱས་ཡོད་པ་མ་རེད། སྐྱེས་པ་རྣམས་ལ་བཟོ་གྲྭས་ཕོགས་ཐོབ་ཡོད་པས་བུད་མེད་རྣམས་དཔལ་འབྱོར་གྱི་གནས་སྟངས་ཀྱིས་རྐྱེན་པས་སྐྱེས་པ་རྣམས་ལ་བརྟེན་དགོས་བྱུང་བ་རེད། ཡོ་རོབ་ནང་དུ་སྤྱི་ཚོགས་ནང་དུ་འང༌ འཕྲུལ་བཟོ་དང་གྲོང་ཁྱེར་ཅན་དུ་སྒྱུར་བའི་རྐྱེན་གྱིས་མི་རྣམས་ཀྱིས་སྲོལ་རྒྱུན་དང༌། བཀས་བཀོད་རྒྱུད་འཛིན་གྱི་ལམ་ལུགས༌། དཀོན་མཆོག་དང་རྒྱལ་པོ་ཞེས་བསམ་བློར་ཡིད་ཆེས་མེད་པར་གྱུར་ཏེ། ཤེས་ཡོན་ཅན་ Montesquieu, Jefferson, Locke, Voltaire སོགས་ཀྱིས་སྣེ་ཁྲིད་དེ་གྲལ་རིམ་གྱི་ངོ་བོ་མེད་པར་བཟོས་ཏེ་མི་ཚང་མ་རང་དབང་དང་དམངས་གཙོ་ཐོབ་ཐང་ལ་འདྲ་ མཉམ་གྱིས་ལོངས་སུ་སྤྱོད་རྒྱུའི་རིག་པའི་གཞུང་ལུགས་ཀྱི་རྨང་གཞི་བ ཏང༌། སྐྱེས་པའི་སྣེ་ཁྲིད་པའི་འདྲ་མཉམ་གྱི་གསར་བརྗེ་ལས་འགུལ་དེས་སྐྱེས་པ་ཁོ་ནའི་དགོས་འདུན་དང་རེ་བ་བཏོན་ཡོད་པ་ལས༌། བུད་མེད་ཀྱི་ཐོབ་ཐང་སྐོར་ལ་རེ་འདུན་དང༌། རྒྱབ་སྐྱོར་གྱི་ལས་འགུལ་ཅི་ཡང་སྤེལ་ཡོད་པ་མ་རེད། སྐབས་དེའི་སྤྱི་ཚོགས་གྱི་འགྱུར་འགྲོས་དང་བསྟུན་ཏེ། བུད་མེད་རྣམས་ཀྱིས་ཀྱང་དགོས་འདུན་བཏོན་པ་དང༌། བུད་མེད་ཀྱི་ཐོབ་ཐང་རྩོད་ལེན་བྱེད་མཁན་ཐོག་མ་ནི་དབྱིན་ཇུའི་ལོན་ཌོན་ནས་ཡིན་པའི་བུད་མེད་གཞོན་ནུ་མ་ Wollstonecraft 1759-1792 ཞེས་པས་བུད་མེད་ཀྱི་ཐོབ་ཐང་སྐོར་ལ་རྩོལ་བྲིས་མཛད། ཁོང་མོའི་སྙན་གྲགས་ཅན་གྱི་དཔེ་དེབ་ བུད་མེད་གྱི་ཐོབ་ཐང་དག་སེལ།Vindication of the Right of women 1792 ཞེས་པ་བརྩམས་པས་བུད་མེད་ཀྱི་ གནས་སྟངས་སྐོར་ལ་གསར་བརྗེ་རང་བཞིན་གྱི་བསམ་བློ་གསར་བ་ཞིག་སྤྱི་ཚོགས་ཁྲོད་ཕུལ་བ་རེད། དེབ་དེ་ཀློག་མཁན་མང་པོ་བྱུང་བ་མ་ཟ ད་ཁོང་མོའི་ ལྟ་བ་དེ་ནི་ནུབ་ཕྱོགས་བའི ་དེང ་རབས་ཀྱི་བུད་མེད་ཐོབ་ཐང་རྩོད་ལེན་བྱེད་མཁན་རྣམས་ཀྱི་བསམ་བློའམ་གཞུང་ལུགས་ཀྱི་རྨང་གཞི་ཆགས་པ་རེད།
Wollstonecraft གིས་བུད་མེད་ནི་ལྷན་སྐྱེས་གྱི་སྐྱེས་པ་ལས་དམན་པ་མ་ཡིན་པར་སྐྱེས་པས་དབང་འོག་ཏུ་བུད་མེད་རྣམས་ལ་འདྲ་མཉམ་གྱི་སློབ་གསོ་དང༌། ལས་ཀའི་གོ་སྐབས། སྲིད་དོན་གྱི་ཐོབ་ཐང་མ་རག་པའམ༌། ཡང་ན་མ་སྤྲད་པ་སོགས་ཞིབ་བརྗོད་གནང་བ་མ་ཟད། བུད་མེད་རྣམས་ཀྱི་ཁྱིམ་ནང་དུ་སྐྱེས་པའི་བཀའ་ལ་བརྩི་བཀུར་ཚད་ལས་འདས་པ་བྱེད་དགོས་པ་དེ་ནི་ཕོ་མོ་འདྲ་མཉམ་མི་ཡོང་པའི་བཀག་རྡོ་ཞིག་ཡིན་པ་འགྲེལ་བརྗོད་བྱས་པས་ཁོང་མོའི་བསམ་ཚུལ་རྒྱབ་སྐྱོར་མང་པོ་བྱུང༌།་ཧྥ་རན་སིའི་གསར་བརྗེ ༡༧༨༩ ཡིས་ཧྥ་རན་སིའི་ནང་དུ་བུད་མེད་ཀྱི་ཐོབ་ཐང་དང༌། དགོས་འདུན་འདོན་རྒྱུ་གོ་སྐབས་བྱུང་སྟེ། བུད་མེད ་དཀྱུས་ཙམ་མ་ཡིན་པར། སྐུ་དྲག་གམ་གཉའ་གནོན་གཏོང་མཁན་གྱི་བུད་མེད་རྣམས་ཀྱིས་ཀྱང་བསམ་ཚུལ་འདོན་ཐུབ་པ་བྱུང་བ་རེད།
ཨ་རི་ནང་དུ་བྲན་གཡོག་ལམ་ལུགས་མེད་པར་བཟོ་བའི་ལས་འགུལ་དང༌། མི་ཆོས་དང་འགལ་བའི་མི་ནག་པོ་བྲན་གཡོག་དུ་ཉར་བརངོ་རྒོལ། ནང་ཁུལ་གྱི་དམག་འཐབ ༡༨༦༥ བཅས་ཀྱི་ ལས་འགུལ་ཁྲོད་བུད་མེད་ལ་ཡང་ཐོབ་ཐང་དགོས་འདུན་འདོན་རྒྱུའི་གོ་སྐབས་ བྱུང་ཏེ་བུད་མེད་གྱི་ཐོབ་ཐང་ བརྩོན ་ལེ ན་བྱས་ཡོད་པ་རེད། མི་རིགས་ནག་པོའི་བུད་མེད་ Sojourner Truth (1806-1882), Sarah Mapp Douglas (1806-1882) Harriet Tubman (1823-1913), Ellen Craft (1806-1891)རྣམས་ནི་བུད་མེད་ཀྱི་ཐོབ་ཐང་བརྩོན་ལེན་བྱེད་མཁན་གྱི་དབུ་ཁྲིད་ཡིན་པ་དང༌། ཁོང་ཚོས་བུད་མེད་ཀྱི་དཀའ་སྡུག་ལ་དོ་སྣང་བྱུང་བ་མ་ཟད། དོན་གནད་འདི་མཐོང་ཆེན་དུ་བརྩིས་ཏེ་བུད་མེད་ཀྱི་ཐོབ་ཐང་བརྩོན་ལེན་བྱེད་པའི་ལས་འགུལ་མང་པོ་སྤེལ།་ ཨ་རིའི་ནང་དུ་བུད་མེད་ཀྱི་ཐོབ་ཐང་ཐད་རྒྱལ་ཡོངས་རང་བཞིན་ལྡན་པའི་ཚོགས་ཆེན ༡༨༤༨ ལོའི་ཟླ་བ་ ༧ པའི་ཚེས ༡༩ འཚོགས་པ་དང༌། ཚོགས་ཆེན་དེའི་ཐོག Elizabeth Dady Stanton (1815-1905) ལགས་གྱི་བུད་མེད་ལ་སྲིད་
དོན་གྱི་འོས་ཤོག་བླུགས ་ རྒྱུ་ཐོབ་ཐང་དགོས་འདུན་འདོན་ཡོད་པ་རེད། བུད་མེད་ཀྱི་ཐོབ་ཐང་རྩོད་ལེན་གྱི་ལས་འགུལ་བརྩམས་ཏེ་མི་རབས་བཞི་དང༌། Wollstonecraft བསམ་ཚུལ་གསར་བའི་དུང་བརྡ་བསྒྲགས་ ཏེ་ལོ་ངོ་ ༡༢༦ གྱི་རྗེས་སུ་སྤྱི་ལོ་ ༡༩༡༨ ལོར་ དབྱིན་ཇུའི་གཞུང་གྱི་བུད་མེད་ལ་སྲིད་དོན་ཁྲོད་འོས་བླུགས་རྒྱུ་འམ༌། ཡང་ན་འོས་ཐོབ་ ཆོག་པར་རྒྱབ་སྐྱོར་ཐོབ།་ དུས་མཚུངས་སུ་ཁ་ན་ཌ་དང༌། འཇར་མན། ནོར་ཝེ། སེ་ཝེ་ཌན། ཨ་རི་སོགས་སུ་བུད་མེད་ལ་འོས་ཤོག་ཐོབ། རྒྱ་ནག་དང་ཉི་ཧོང་ནང་དུ་དུས་རབས་བཅུ་དགུའི་དུས་མཇུག་ཏུ་བུད་མེད་རྣམས་ཀྱིས་འོས་འདེམས་གྱི་དབང་ཆ་བརྩོན་ལེན་གྱི་ལས་འགུལ་མགོ་ཚུགས་ཡོད་པ་རེད། སྦ་ཟིལ་གྱི་ནང་དུ་སྤྱི་ལོ་ ༡༩༣༢ ལོར་བུད་མེད་ལ་འོས་ཤོག་ཐོབ། སྲིད་དོན་ཁྲོད་བུད་མེད་ལ་འོག་ཤོག་ཐོབ་སྔ་ཤོས་ནི་ཨོ་སི་ཀྲི་ར་ལེ་ཡ་ཡིན། དེ་ཡང་བུད་མེད་དཀར་པོ་ཞིག་ལ་འོས་ཤོག་ཐོབ་ཡོད་པ་ལས་ས་སྐྱེས་རྡོ་སྐྱེས་ཀྱི་བུད་མེད་ལ་འོས་ཤོག་ཐོབ་ཡོད་པ་མ་རེད།
སྤྱིར་ནུབ་ཕྱོགས་ཀྱི་སྤྱི་ཚོགས་ཁྲོད་དུ་བུད་མེད་ཀྱི་ཐོབ་ཐང་རྩོད་ལེན་བྱེད་པའི་ལས་འགུལ་རྣམས་ནི་ཆེས་རླབ་ས་ཆེ་བའི་སྤྱི་ཚོགས་ཀྱི་འགྱུར་བ་དང༌། གསར་བརྗེ་རང་བཞིན་གྱི་ལས་འགུལ་ཏེ།བྲན་གཡོག་ལམ་ལུགས་མེད་པར་བཟོ་བའི་ལས་འགུལ་དང༌། ནང་ཁུལ་གྱི་དམག་འཁྲུག་དང་འབྲེལ་ནས་བྱུང་བ་དང༌། ཧྥ་རན་སི་ལ་མཚོན་ནའང༌། ཧྥ་རན་སིའི་གསར་བརྗེ་དང་འབྲེལ་ཡོད་ལ། དབྱིན་ལན་ནང་དུ་འང་དམངས་གཙོ་དང༌། རང་དབང་བརྩོན་ལེན་གྱི་ལས་འགུལ་དང་
འབྲེལ་ཡོད་པ་རེད། ལས་འགུལ་འདི་དག་གི་དམིགས་ཡུལ་ནི་སྐྱེས་པ་དཀྱུས་མ་རྣམས་ཀྱི་ཁེ་ཕན་ལ་དམིགས་ནས་སྤེལ་བ་ཡིན༌། སྐབས་དེར་བུད་མེད་རྣམས་ཀྱིས་གོ་སྐབས་དམ་འཛིན་བྱས་ཏེ། སོ་སོའི་དགོས་འདུན་དང་རེ་བ་བཏོན་ནས་འདྲ་མཉམ་གྱི་ཐོབ་ཐང་རྩོད་ལེན་བྱས་ཡོད་པ་རེད།་ བུད་མེད་ལ་འོས་ཤོག་གི་ཐོབ་ཐང་རག་པ་ནས་བཟུང༌། བུད་མེད་ཀྱི་ཐོབ་ཐང་རྩོད་ལེན་བྱེད་མཁན་རྣམས་ཀྱིས་ཐབས་ལམ་མང་པོ་བརྟེན་ཏེ། བུད་མེད་རྣམས་ཀྱི་དཀའ་ངལ་དང༌། གདུག་རྩུབ་གྱི་གཉའ་གནོན་འོག་ཡོད་པའི་གནས་སྟངས་ལ་ཞིབ་འཇུག་ཞིབ་ཚགས་བྱས་ཏེ། བུད་མེད་ཀྱི་ཐོབ་ཐང་རྩོད་ལེན་བྱེད་མཁན་རྣམས་ཀྱི་དམིགས་གཏད་བྱེད་ས་གཙོབོ་ཁག་ནི། ཁྲིམས་ཀྱི་གཏན་ལ་ཕབ་པའི་གནས་སྟངས་དང༌། ཕོ་མོ་འདྲ་མཉམ་གྱི་སློབ་གསོ། སྲིད་དོན་ཁྲོད་བུད་མེད་ཀྱི་འཐུས་མི་དགོས་པའི་རེ་འདུན་བཏོན་པ་མ་ཟད། ནང་ཁྱིམ་དྲག་སྤྱོད་དང༌། མཁྲིག་སྤྱོད་བརྙས་བཅོས། ཕོ་མོ་བར་ལ་ལས་ཀ་དབྱེ་འབྱེད་བྱས་པ། བཙན་གཡེམ་བྱེད་པ། གཞང་བཙོང་གི་ལས་ཀ་བཅས་ལ་ངོ་རྒོལ་དང༌། ལས་ཀ་འདྲ་མཉམ་ལ་ཕོགས་ཐོབ་འདྲ་མཉམ་དགོས་བཅས་ཡིན།
བུད་མེད་ཀྱི་ཐོབ་ཐང་རྩོད་ལེན་བྱེད་པའི་བསམ་ཚུལ་སྟེ། ཕོ་མོ་འདྲ་མཉམ་གྱིསའགྲོ་བ་མིའི་་ཐོབ་ཐང་ལ་ལོངས་སུ་སྤྱོད་པ་དང༌།ཕོ་མོ་གཉིས་ཀྱིས་ཕན་ཚུན་ལ་འདྲ་མཉམ་གྱི་བརྩི་བཀུར་བྱེད་རྒྱུ་དེ་ཡིན། བསམ་ཚུལ་འདི་ནི་ནུབ་ཕྱོགས་པའི་བསམ་བློ་ཁོ་ན་ཡིན་ནམ་ཞེ་ན༌། དེ་ནི་ནུབ་ཕྱོགས་པའི་བསམ་བློ་ཁོ་ན་གཏན་ནས་མིན། དེང་སྐབས་བོད་ཀྱི་སྤྱི་ཚོགས་ཀྱི་གནས་སྟངས་དང༌། བོད་མིའི་བསམ་བློར་སངས་རྒྱས་ཆོས་ལུགས་ཀྱི་ཤུགས་རྐྱེན་ཞུགས་ཡོད་སྨྲས་མ་དགོས། དེ་བས་ནང་བ་སངས་རྒྱས་ཀྱི་ལུགས་ལྟར་ན༌། ཕོ་མཆོག་མོ་དམན་གྱི་དབྱེ་འབྱེད་མེད་པར༌། སྡིག་པ་ཅི་ཡང་མི་བྱ་ཞིང༌།། དགེ་བ་ཕུན་སུམ་ཚོགས་པར་སྒྲུབ། རང་གིསེམས་ནི་ཡོངས་སུ་འདུལ།། འདི་ནི་སངས་རྒྱས་བསྟན་པ་ཡིན།། ཞེས་པ་བཞིན་ཆོས་སྒྲུབ་ལ་ཕོ་མོའི་ལུས་རྟེན་གྱི་དབྱེ་འབྱེད་བྱས་མེད། ཡིན་ནའང་ཆོས་ལུགས་མི་སྣའི་ལག་ལེན་ཁྲོད་དུ་ཕོ་མོ་དབྱེ་འབྱེད་ཀྱིས་ཕོ་མཆོག་མོ་དམན་གྱི་ལྟ་ཚུལ་ངན་པ་བོད་སྤྱི་ཚོགས་ཀྱི་ཤ་དང་རུས་པའི་གསེང་དུ་གནས་ཡོད།སངས་རྒྱས་ཆོས་ལུགས་བས་ཐམས་ཅད་སྟོང་བ་ཉིད་དུ་འདོད་པ་དང༌། དེ་ལྟར་ཡིན་ཕྱིན་འཇིག་རྟེན་གྱི་སྣོད་བཅུད་ཡོངས་རྫོགས་འཕྲུལ་སྣང་ཡིན་པས་གྲལ་རིམ་དང༌། མི་རིགས་དབྱེ་འབྱེད། མཚན་རྟགས་གི་ཕོ་མོའི་དབྱེ་འབྱེད་ཀྱང་འཕྲུལ་སྣང་ཡིན་པ་མཐོང་ཐུབ། མི་འདྲ་བ་མང་པོ་གསར་བསྐྲུན་དང་ཡང་ན། ཕྱི་རོལ་བཟོ་དབྱིབས་མི་འདྲ་བ་གཞིགས་ནས་རིན་ཐང་ཐག་གཅོད་བྱེད་པའི་དོན་སྙིང་དེ་ཡང་སྙིང་བོ་མེད་པ་མཐོང་ཐུབ། དེང་རབས་ཀྱི་བསམ་བློ་བས་་དེ་ལ་སྐྱོན་བརྗོད་བྱེད་ངེས་ཡིན༌། དེ་ནི་སྲོལ་རྒྱུན་བསམ་བློ་ནི་མི་རིགས་ཤ་མདོག ཕོ་མོ་དབྱེ་འབྱེད་མེད་པར་བཟོ་བ།འཛམ་གླིང་འདིའི་ནང་དུ་གནས་ཡོད་པའི་དཀའ་ངལ་བུད་མེད་ཀྱི་ཐོབ་ཐང་དང༌། མི་ཚང་མ་འདྲ་མཚུངས་ཀྱིཐོབ་ཐང་དང༌། རང་དབང་ལོངས་སུ་སྤྱོད་རྒྱུར་བགོག་རྐྱེན་བཟོ་བཞིན་ཡོད།བླ་མ་དཔོན་པོས་དབང་བསྒྱུར་པའི་དོན་སྤྱི་ལ་དོན་སྙིང་མེད་པ་དང༌། བཀོལ་སྤྱོད་མེད་པའམཁྱེན་དགོས་པ་ཡིན། དེ་དང་དུས་མཚུངས་སུ་ཉིན་རེའི་འཚོ་བའི་ཁྲོད་དུ་གཉའ་གནོན་དང༌། གདུབ་རྩུབ། དཀའ་ངལ་མྱོང་བཞིན་པ་ལ་རྒྱབ་སྐྱོར་བྱས་དེ་གལ་ཆེན་ཡིན།
བུད་མེད་ཀྱི་ཐོབ་ཐང་བརྩོན་ལེན་རིང་ལུགས་བོད་དང་འབྲེལ་བ་ཡོད་དམ།
བུད་མེད་ཐོབ་ཐང་བརྩོན་ལེན་རིང་ལུགས་ཀྱིས་བོད་ཀྱི་བུད་མེད་ལ་ཁེ་ཕན་སྤྲོད་ཐུབ་དེ། ཁྲིམས་ཀྱི་གཏན་ལ་ཕབ་པའི་གནས་སྟངས་དང༌། ཕོ་མོ་འདྲ་མཉམ་གྱི་སློབ་གསོ། སྲིད་དོན་ཁྲོད་བུད་མེད་ཀྱི་འཐུས་མིའི་གོ་གནས ནང་ཁྱིམ་དྲག་སྤྱོད་དང༌། མཁྲིག་སྤྱོད་བརྙས་བཅོས། ཕོ་མོ་བར་ལ་ལས་ཀ་དབྱེ་འབྱེད་བྱས་པ། བཙན་གཡེམ་བྱེད་པ། གཞང་བཙོང་གི་ལས་ཀ ལས་ཀ་འདྲ་མཉམ་ལ་ཕོགས་ཐོབ་འདྲ་མཉམ་བཅས་ཀྱི་ཐད་ལ་ལེགས་ཕྱོགས་ཀྱི་ནུས་པ་བཏོན་ཐུབ།
བོད་ཀྱི་བུད་མེད་ཀྱི་ཐོབ་ཐང་བརྩོན་ལེན་རིང་ལུགས་ག་འདྲ་ཞིག་ཡིན་ནམ།
བོད་ཀྱི་སྤྱི་ཚོགས་ནི་དུས་ཡུན་རིང་བོར་ནང་བ་སངས་རྒྱས་ཀྱི་ཆོས་ལུགས་ཀྱི་སྤྱི་ཚོགས་ཞིག་ཡིན་པས། བོད་ཀྱི་བུད་མེད་ཀྱི་ཐོབ་ཐང་བརྩོན་ལེན་བྱེད་མཁན་རྣམས་ཀྱི་བསམ་ཚུལ་ལ་ནང་བ་སངས་རྒྱས་ཀྱི་ཆོས་ཀྱིས་དབང་ཤུགས་ཞུགས་ཡོད་པ་སྨྲས་མ་དགོས། བོན་ཀྱི་ཆོས་ལུགས་ཀྱི་བསམ་ཚུལ་ཡང་ནུས་ཤུགས་ལྡན་པའི་ངང་ནང་བ་སངས་རྒྱས་ཀྱི་ཆོས་དང་མཉམ་བསྲེས་བྱས་ཡོད་པས༌། བོན་ཀྱི་ཆོས་ལུགས་ཀྱིས་ཀྱང་བོད་ཀྱི་བུད་མེད་ཀྱི་ཐོབ་ཐག་བརྩོན་ལེན་བྱེད་མཁན་རྣམས་ཀྱི་བསམ་ཚུལ་ལ་ཤུགས་རྐྱེན་ཞུགས་ཡོད་ངེས་ཡིན།བོད་ཀྱི་སྤྱི་ཚོགས་ནང་དུ་བུད་མེད་ལ་སྲིད་དོན་ཁྲོད་གོ་གནས་རག་པ་ནི་༧གོང་ས་མཆོག་གིས་ ༡༩༩༦༢ ལོར་བོད་ཀྱི་རྩ་ཁྲིམས་གཏན་འབེབས་བྱས་རྗེས་བྱུང་བ་མ་ཟད། གྲོས་ཚོགས་ནང་དུ་རྒྱལ་བ་རིན་པོ་ཆེས་ཡེ་ཤེས་དབྱིངས་འབྱེད་ཀྱིས་ཆོལ་ཁ་རེ་ནས་བུད་མེད་གཉིས་རེ་གྲོས་ཚོགས་འཐུས་མིར་འདེམས། ༡༩༩༢ ལོར་བོད་ཀྱི་རྩ་ཁྲིམས་ལ་འགྱུར་བ་བཏང་ཏེ་མི་མང་གིས་འོས་ཤོག་བླུགས་ཏེ་བུད་མེད་ལ་གྲོས་ཚོགས་ཀྱི་འཐུས་མིའི་འོསཤོག་ཐོབ། ཡིནའང་བོད་ཀྱི་སྤྱི་ཚོགས་ནང་དུ་བུད་མེད་ལ་དཀའ་ངལ་མང་པོ་ཡོད་པ་བཤད་ཕོད་པ་དང༌། ཐོབ་ཐང་མང་པོ་བརྩོན་ལེན་བྱེད་རྒྱུ་གལ་ཆེ། བོད་མི་ཞིག་དང་བུད་མེད་ཐོབ་ཐང་བརྩོན་ལེན་བྱེད་མཁན་ཞིག་ཡིན་པའི་ཆ་ནས་ང་ཚོས་ཡིན་ལུགས་ཚུལ་ལྡན་གྱི་སྒོ་ནས་ཐོབ་ཐང་བརྩོན་ལེན་བྱེད་དགོས། དེ་ནི་ཆེ་རླབས་ཆེ་བ་ཞིག་མ་ཡིན་ནའང༌། མིའི་སྤྱི་ཚོགས་ནང་དུ་ཡིན་ལུགས་ཚུལ་དང་ལྡན་པའི་ལས་ཀ་ཞིག་ཡིན་པ་དང༌། ང་ཚོ་ལོ་རྒྱུས་ཁྲོད་དུ་སྤོབས་པ་སྐྱེས་འོས་པའི་ལེ་ཚན་གསར་བ་ཞིག་ཀྱང་ཡིན། བོད་ཀྱི་སྤྱོ་ཚོགས་ཁྲོད་དུ་སྙན་གྲགས་ཅན་གྱི་བུད་མེད་གང་མང་བྱུང་ཡོད། དཔེར་ན་མ་གཅིག་ལབ་སྒྲོན་ནི་དུས་རབས་བཅུ་བའི་ནང་དུ་བོད་དུ་བྱུང་བའི་མཁས་མཛངས་གཉིས་ལྡན་གྱི་བུད་མེད་ཞིག་ཡིན་པ་དང༌། ཁོང་མོའི་མཚན་སྙན་ནི་གངས་ཅན་བོད་ཙམ་མ་ཡིན་པར༌། བལ་ཡུལ་དང་རྒྱ་གར་བཅས་ན་འབྲུག་ལྟར་གྲགས་ཡོད་པ་རེད། ཁོ་མོས་སློབ་དཔོན་དུ་མ་བསྟེན་ནས་མཁས་པའི་ཡང་རྩེ་སོན་པ་དང༌། མ་གཅིག་གིས་གཅོད་ཀྱི་གཞུང་ལུགས་གསར་བརྩམ་མཛད་དེ་དར་སྤེལ་ཆེ་ཆེར་མཛད། སྤྱིར་གངས་ཅན་ཡུལ་དུ་རྒྱ་གར་གྱི་གཞུང་ལུགས་བོད་དུ་དར་སྤེལ་བྱེད་སྲོལ་ཤུགས་ཆེན་ཡོད་པ་རེད། མ་གཅིག་གིས་གཅོད་ཀྱི་གཞུང་ལུགས་རྒྱ་གར་ཡུལ་དུ་དར་སྤེལ་མཛད་པ་ནི་བོད་རང་ནས་ས་སྐྱེས་རྡོ་སྐྱེས་གཞུང་ལུགས་གཏིང་ཟབ་མོ་ཞིག་རྒྱ་གར་ཡུལ་དུ་དར་སྤེལ་དང༌། རྒྱ་གར་གྱི་མཁས་གྲུབ་རྣམས་ལ་བཀའ་ཆོས་གནང་བ་ཁོ་ན་དེ་ཡིན་ངེས།
མ་གཅིག་རྒྱ་གར་ལ་ཕེབས་ཏེ། དེང་སང་ཁར་ན་ཀྲ་ཁའི་མངའ་སྡེ་ཁོངས་ཀྱི་སྦེ་ལ་ཀོལ་པེལ་འཁྲིས་ཀྱི་་རི་བོ་ཞིག་སྟེང་དུ་རྒྱ་གར་གྱི་རྣལ་འབྱོར་ཐོ་པ་སྦ་ཀྲ་ཞེས་པ་ཞིག་དང་མཉམ་དུ་སྒྲུབ་པ་ཉམས་ལེན་མཛད། ཁོང་གཉིས་ལ་བུ་གཉིས་དང་བུ་མོ་གཅིག་འཁྲུངས། མ་གཅིག་གིས་སྒྲུབ་པ་ཉམས་ལེན་གྱི་མཚམས་ལ་བཞུགས་སྐབས། ཕྲུ་གུ་རྣམས་ཐོ་པ་སྦ་ཀྲས་གསོ་སྐྱོང་གནང་བ་དང༌། ཁོ་མོས་མཚམས་གྲོལ་རྗེས་ཁོ་མོས་ཕྲུ་གུ་གསོ་སྐྱོང་བྱས། ཁོང་གི་སྐུ་ཟླ་ཐོ་པ་སྦ་ཀྲས་སྒོམ་གྱི་ཉམས་ལེན་མཛད་དེ་ཁོང་གཉིས་རེས་མོས་ཕྲུ་གུ་གསོ་སྐྱོང་མཛད། ཕྲུ་གུ་རྣམས་ལོ་ན་ཆུང་དུས་ཨ་མ་དགོས་གལ་ཆེ་བའི་སྐབས་སུ་མ་གཅིག་གིས་སྒྲུབ་པ་ཉམས་ལེན་མཛད་ཡོད་པ་དང༌། ཕྲུ་གུ་རྣམས་ནར་སོན་རྗེས་ཁོ་མོས་ཕྲུ་གུ་རྣམས་ཆོས་སེམས་ཁོངས་སྐོར་སློབ་གསོ་སྤྲད་པ་དང༌།ཁོང་མོའི་བུ་མོས་གཅོད་ཀྱི་གཞུང་ལུགས་རྒྱུད་འཛིན་གནང༌། མདོར་ན། མ་གཅིག་ལབ་སྒྲོན་ནི་དུས་རབས་བཅུ་གཅིག་ནང་བོད་དུ་བྱུང་བའི་མཁསགྲུབ་གཉིས་ལྡན་ཡིན་པ་རེད། བོད་ཀྱི་བུད་མེད་ཀྱི་ཐོབ་ཐང་བརྩོན་ལེན་བྱེད་མཁན་གྱི་གྲུབ་ཆའི་རྒྱུ་རྐྱེན་ཞིག་ཞིག་ནི༌། ང་ཚོ་བོད་ཀྱི་ལོ་རྒྱུས་འཕེལ་རིམ་དང་འབྲེལ་ནས་གྲུབ་པ་ཡིན། གོང་དུ་ནུབ་ཕྱོགས་སྤྱི་ཚོགས་ཁྲོད་དུ་བུད་མེད་ཐོབ་ཐང་བརྩོན་ལེན་སྐོར་གྱི་ལོ་རྒྱུས་མདོར་ཙམ་བརྗོད་པ་བཞིན། རྒྱལ་ཁབ་སོ་སོའི་ལོ་རྒྱུས་ཀྱི་འཕེལ་རིམ་དང་འབྲེལ་ནས་བུད་མེད་ཀྱི་ལས་འགུལ་བྱུང་བ་ཡིན། ལོ་རྒྱུས་འཕེལ་རིམ་མི་འདྲ་བའི་ཁྲོད་ནས་བུད་མེད་ཀྱི་ཐོབ་ཐང་བརྩོན་ལེན་གྱི་ལས་འགུལ་ཀྱང་མི་འདྲ་བྱུང་ཡོད་པ་དང༌། བུད་མེད་རྣམས་ཀྱིས་ལོ་རྒྱུས་ཀྱི་གོ་སྐབས་བཟུང་ནས་རང་ཉིད་ཀྱི་ཁེ་ཕན་ཆེད་ལས་འགུལ་སྤེལ་ཐུབ་པ་བྱུང་ཡོད་པ་རེད། རང་རའི་བོད་ལ་མཚོན་ནའང་རྒྱ་ནག་གིས་བོད་ས་བཙན་བཟུང་བྱས་པ་ནས་བཟུང་བོད་ཀྱི་གནས་སྟངས་ལ་འགྱུར་བ་ཆེན་པོ་ཞིག་བྱུང་བ་དང་མཉམ་དུ་བུད་མེད་ཀྱི་གནས་བབས་ལ་ཡང་འགྱུར་གང་བ་འཚམ་ཞིག་བྱུང་ཡོད་པ་དེས། བོད་ཀྱི་བུད་མེད་ཀྱི་ཐོབ་ཐང་བརྩོན་ལེན་བྱེད་མཁན་གྱི་གྲུབ་ཆའི་རྒྱུ་རྐྱེན་ཞིག་ཞིག་ནི། ས་དབྱིབས་གནས་སྟངས་དང་སྲིད་འཛིན་གྱི་ཁྱབ་ཁོངས་མི་འདྲ་བ་བརྟེན་ནས་གྲུབ་ཡོད་པ་རེད། བོད་ནི་ས་རྒྱ་ཆེ་ཞིང་བོད་མི་རྣམས་ཁ་བཀྲམས་ནས་གནས་ཡོད་པ་དང༌། བོད་ཀྱི་ས་ཁུལ་ཡོངས་ནི་ཡོ་རོབ་ས་ཁུལ་ཡོངས་ལས་རྒྱ་ཆེ་པོ་ཡོད་པ་རེད།
རྩོམ་ཡིག་འདི་བློ་བཟང་རབ་རྒྱས་ལགས་ཀྱིས་དབྱིན་ཡིག་ནང་བྲིས་པ་དང༌། ཕྲན་གྱིས་བོད་བསྒྱུར་གྱིས་ཁ་སྐོང་ཁག་གཅིག་བྱས་ཡོད།

robotstxt: allowed

filter: keep


text:
༄༅། ། ཕྱི་ལོ་ ༢༠༡༨ ཟླ་ ༢ ཚེས་ ༢༧ ཉིན་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་དང་། སྤྱི་འཐུས་དགེ་བཤེས་ལྷ་རམས་པ་ཨ་ཀྲུག་ཚེ་བརྟན་མཆོག སྤྱི་འཐུས་ཀླུ་ཚང་རྒྱ་རིགས་ཐར་མཆོག་བཅས་རྒྱ་གར་ཡུ་པི་མངའ་སྡེའི་གྲོང་ཁྱེར་ལག་ནའོ་ (Lucknow) རུ་རྟེན་གཞི་བྱས་པའི་གན་དྷིའི་ཚོགས་ཁང་ (Gandhi Bhavan) ནང་བོད་མི་མང་སྤྱི་འཐུས་ལྷན་ཚོགས་དང་ལག་ནའོ་་གན་དྷིའི་བསྟི་གནས་ཁང་གཉིས་ཐུན་མོང་ནས་གོ་སྒྲིག་ཞུས་པའི་ “བོད་ཀྱི་གནད་དོན་རྒྱ་གར་ལ་ཇི་ཙམ་གལ་ཆེ་ཚུལ།” ཞེས་པའི་བགྲོ་གླེང་ལྷན་ཚོགས་ཐོག་ཚོགས་བཅར་གནང་གཏན་འཁེལ་ཡོད།
དེ་ཡང་བགྲོ་གླེང་ལྷན་ཚོགས་ཐོག་ཕྱི་ནང་གི་མཁས་དབང་དང་ཉམས་ཞིབ་པ་ཁག་ཅིག་གིས་བོད་དོན་དང་འབྲེལ་བའི་བརྗོད་གཞི་ཁག་མི་འདྲ་བ་བཞིའི་ཐོག་གསུང་བཤད་དང་བགྲོ་གླེང་གནང་རྒྱུ་རེད་འདུག
དཔལ་ལྡན་ཚོགས་གཞོན་མཆོག་ཕྱི་ཚེས་ ༢༣ ཉིན་རྡ་ས་ནས་ལྡི་ལིར་ཕེབས་ཐོན་གནང་རྒྱུ་དང་། ཕྱི་ཚེས་ ༢༤ ཉིན་ལྡི་ལི་ནས་ལག་ནའོ་རུ་ཕེབས་ཐོན་གནང་རྒྱུ། སྤྱི་འཐུས་དགེ་བཤེས་ལྷ་རམས་པ་ཨ་ཀྲུག་ཚེ་བརྟན་མཆོག་དང་། སྤྱི་འཐུས་ཀླུ་ཚང་རྒྱ་རིགས་ཐར་མཆོག་རྣམ་གཉིས་ཕྱི་ཚེས་ ༢༤ ཉིན་རྡ་ས་ནས་ལག་ནའོ་་རུ་ཕེབས་ཐོན་གནང་རྒྱུ་ཡིན་འདུག
ཁོང་རྣམས་ཕྱི་ཟླ་ ༣ ཚེས་ ༡ ཉིན་རྡ་སར་ཕེབས་འབྱོར་གནང་རྒྱུ་ཡིན་པ་བཅས་ཀྱི་གནས་ཚུལ་དུ། །


text:
ཀྲུང་གོ་བོད་ཀྱི་དྲ་བའི་འཕྲིན། 2018ལོའི་ཟླ1པོའི་ཚེས17ཉིན་གྱི་སྔ་དྲོར་། གནའ་མཁར་ཟི་ལིང་གི་མཚོ་བོད་ལྕགས་ལམ་མགྲོན་ཁང་ཆེན་མོ་རུ་གངས་ལྗོངས་དགའ་ཡ་བཟོ་གྲྭས་ཁོར་ཡུག་སྲུང་སྐྱོབ་ལ་ཆེད་དུ་དམིགས་ཏེ་གསར་སྐྲུན་བྱས་པའི་དགའ་ཡ་ཁོར་སྲུང་ལྷ་དར་དང་སྲུང་བལ་བོད་ལྭ་གཉིས་ཀྱི་ཚོང་གསར་ཁྲོམ་བསྒྲགས་ཚོགས་འདུ་གཟབ་རྒྱས་ངང་འཚོགས།
ཐེངས་འདིའི་ཚོགས་འདུའི་སྟེང་འབྲེལ་ཡོད་སྡེ་ཁག་གི་མགོ་ཁྲིད་དང་ཆེད་ཞུས་མི་སྣ། སློབ་གསོ་བ་ཆེན་མོ་རྭ་རྒྱ་འཇིགས་མེད་རྒྱལ་མཚན་དང་མིང་དུ་གྲགས་པའི་བོད་ཁུལ་གྱི་དཔལ་འབྱོར་རིག་པ་ཆེད་མཁས་པ་ཚེ་རིང་རྡོ་རྗེ། དམངས་གཉེར་ཁེ་ལས་པ་ཆེན་མོ་བློ་བརྩོན་འགྲུས། མཚོ་སྔོན་ཞིང་ཆེན་ཏང་གི་སློབ་གྲྭའི་དགེ་རྒན་ཆེན་མོ་བསོད་ནམས་དབང་རྒྱལ་སོགས་ཆེད་ཞུས་མི་སྣ་དང་།
གསར་འགྱུར་ལས་རིགས་ཀྱི་སྡེ་ཁག་ཀྲུང་གོ་གསར་འགྱུར་ཁང་།ཀྲུང་དབྱང་བོད་སྐད་རྒྱང་སྒྲོག་ཁང་།ཀྲུང་གོ་རྒྱས་འཕྲིན་ཁང་།ཀྲུང་གོ་བོད་ཀྱི་དྲ་བ།མཚོ་སྔོན་བརྙན་འཕྲིན་ཁང་། མཚོ་སྔོན་གསར་འགྱུར་དྲ་བ། མཚོ་ནུབ་གྲོང་ཁྱེར་ཚགས་པར། མཚོ་སྔོན་ཁྲིམས་ལུགས་ཚགས་པར།མཚོ་སྔོན་བོད་སྐད་རྒྱང་སྒྲོག་ཁང་།མཚོ་སྔོན་ཚན་རིག་ཚགས་པར་བཅས་གསར་འགྱུར་ལས་གཉེར་བ། ཕྱོགས་སོ་སོ་ནས་ཕེབས་པའི་ཁེ་ལས་པ་དང་ཚོང་ལས་པ། དགའ་ཡ་ལྷ་དར་ཚབ་ཚོང་འཐུས་མི་སོགས་ལྷན་འཛོམས་བྱུང་ཡོད ། གངས་ལྗོངས་དགའ་ཡ་བཟོ་གྲྭའི་སྤྱིའི་འགོ་བ། དགའ་ཡ་ཁོར་སྲུང་ལྷ་དར་དང་དགའ་ཡ་སྲུང་བལ་བོད་ལྭ་གཉིས་ལས་གཉེར་གསར་བཏོད་མཁན་དཔའ་ལུང་བ་ཤེས་རབ་རྒྱ་མཚོས་གསུང་རྒྱུར། དགའ་ཡ་ལྷ་དར་གྱི་རྒྱབ་ལྗོངས་སུ་མི་རིགས་ཤིག་གི་དེད་དཔོན་གྱི་མཛད་འཕྲིན་རླབས་པོ་ཆེ་དང་འབྲེལ་བ་དམ་ཟབ་ཡོད་པར་མ་ཟད། ཁོར་ཡུག་སྲུང་སྐྱོབ་དང་འབྲེལ་བ་དམ་ཟབ་ཡོད། ད་དུང་མི་རིགས་ཤིག་གི་སློབ་གསོ་དང་འབྲེལ་བའང་ཡོད།
གཅིག ཀུན་གཟིགས་པཎ་ཆེན་ཐམས་ཅད་མཁྱེན་པ་སྐུ་ཕྲེང་བཅུ་བ་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་དཔལ་བཟང་བོ་མཆོག་གིས་ལོ་རབས་བརྒྱད་ཅུ་བའི་སྐབས་སུ་བོད་ཀྱི་ཁ་བཏགས་སྲིད་ན་མངོན་པར་བཀྲ་བ་ཞིག་ལིན་ཆིན་བཟོ་གྲྭ་དང་མཉམ་འབྲེལ་གྱིས་གསར་བཏོད་བགྱིས། ཁོང་རིན་པོ་ཆེ་དགོངས་པ་གཞན་དུ་གཏད་པ་ནས་རིམ་གྱིས་ཁ་བཏགས་དེ་རྒྱུད་འཛིན་དང་དར་སྤེལ་བྱེད་མ་ཐུབ་པར་མ་ཟད། ཁ་བཏགས་རིགས་སུ་ཚོན་སྣ་ལྔའི་གྲུབ་པའི་དར་ཚོན་རང་བཞིན་ཅན་དུ་བསྒྱུར་ཏེ་སྤུས་ཇེ་ངན་དང་རྟགས་ཇེ་ཐུར་གཏོང་མཁན་གྱི་ཚོང་ལས་དང་བཟོ་ལས་རབ་དང་རིམ་པར་བརྒྱུད་དེ་ད་ལ་ཐུག་རག་བར་ཐོན་པ་དེ་རེད། དེའི་ཕྱིར། རྒྱུ་སྤུས་བཟང་བ། ཁྱད་ཆོས་ཡོད་པ། ཁོར་ཡུག་ལ་གནོད་པ་མེད་པ་དེ་སླར་གསོའི་དོན་དུ་འདི་ལྟ་བུའི་དགའ་ཡ་ལྷ་དར་ཞིག་བཟོ་བསྐྲུན་བྱེད་པ་དེའོ། །
གཉིས། འཛམ་གླིང་ཤར་ནུབ་ཀུན་ལ་ཆེས་མཁོ་བ་ནི་ཕྱི་བརྟན་པ་སྣོད་ཀྱི་འཇིག་རྟེན་དང་ནང་གཡོ་བ་བཅུད་ཀྱི་སེམས་ཅན་བར་དུ་བདེ་སྐྱིད་དང་འཆམ་མཐུན་དེ་རེད། དེ་བཞིན་དུ་ཁོར་ཡུག་བདེ་འཇགས་ཡོང་ཕྱིར་ཁོར་ཡུག་སྲུང་སྐྱོབ་ཡོང་དགོས་པ་ནི་དུས་རབས་ཉེར་གཅིག་པའི་མིའི་འགན་འཁྲི་དང་བསམ་བློ་ཡིན་ལ། དུས་རབས་ཉེར་གཅིག་པའི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་གཏན་ལ་ཕབ་པའི་རྩ་ཁྲིམས་དང་བཅའ་ཁྲིམས་གཉིས་ཆར་མཐུན་པའི་ཁོར་ཡུག་མཛེས་ལྗོངས་ཅན་དུ་གཏོང་བའི་ཡིག་ཆ་དང་ཧ་ཅང་མཐུན་པའི་འོག་ནས། ཁོར་ཡུག་ལ་སླད་སྐྱོན་དང་སྦགས་བཙོག་རབ་དང་རིམ་པ་མང་བོ་ཞིག་སླད་སྐྱོན་ཅན་གྱི་ཁ་བཏགས་དང་འབྲེལ་བ་ཧ་ཅང་ཆེ་བར་དམིགས་ཏེ་དེ་དག་གི་གནོད་པ་འགོག་སྲུང་ཕྱིར་དུ་དགའ་ཡ་བཟོ་གྲྭའི་འགོ་བ་དཔའ་ལུང་བ་ཤེས་རབ་རྒྱ་མཚོས་ཡང་ཡང་བསམ་གཞིགས་དང་ཞིབ་དཔྱོད་བགྱིས་ཏེ་ཁོར་ཡུག་ལ་མཐུན་པའི་ལྷ་དར་གསར་བཟོ་བྱས་པ་དང་། རྒྱུ་སྤུས་སྲིང་བལ་དང་དར་སྐུད་ཟུང་འབྲེལ་བྱས་ཏེ་བཟོས་པ་ཞིག་ཀྱང་ཡིན་པར་མ་ཟད། འབྱུང་བ་རླུང་ལ་ལྷ་དར་དེ་འཐིམ་ན་སྦགས་བཙོག་མེད་ལ། འབྱུང་ལ་ཆུ་ལ་འཐིམ་ན་རུལ་སླད་མེད། འབྱུང་བ་མེ་ལ་འཐིམ་ན་ཐལ་བ་མེད་ལ། འབྱུང་བ་ས་ལ་འཐིམ་ན་སྲ་གཟུགས་མེད་པའི་ལྷ་དར་ཞིག་ཏུ་སེམས།
གསུམ། མི་རིགས་ཤིག་ལ་ཆེས་དཀའ་ངལ་ཞིག་ཡོད་པ་ནི་མི་རིགས་ཀྱི་སློབ་གསོ་དང་མི་རིགས་ཀྱི་འབྱོར་བ་གཉིས་དོ་མཉམ་འགྲོས་མཉམ་ཡོང་བཞིན་མེད་པ་དེ་རེད། ས་གནས་རང་སྐྱོང་གི་རྩ་བའི་ཆེད་དུ་ས་གནས་ཀྱི་སློབ་གསོ་དར་སྤེལ་བྱེད་ཆེད་གངས་ལྗོངས་མུན་སེལ་སྣང་བྱིན་སློབ་གྲྭ་བཙུགས་ནས་ད་ལྟའི་བར་མི་ལོ་བཅུ་གཉིས་ཙམ་དུ་སོང་ལ། མི་ལོ་བཅུ་གཉིས་ཀྱི་སློབ་གྲྭ་འདིའི་ལས་དབང་དང་འགྱུར་ལྡོག་ནི་ལྷ་དར་འདིའི་རྒྱབ་ལྗོངས་དང་འབྲེལ་བ་ཆེ་ཤོས་ཡོད་པས་དགའ་ཡ་ལྷ་དར་ནི་མི་རིགས་ས་གནས་སློབ་གསོའི་ཚེ་སྲོག་དང་འབྲེལ་བ་དམ་པོར་ཡོད་ཅེས་བཤད། (གསར་འགྱུར་མཁོ་སྤྲོད་པ། རྒྱ་འདུ་སངས་རྒྱས། )
རྩོམ་སྒྲིག་པ། ཚེ་མཁར་རྒྱལ།


text:
བརྡ་འཕྲིན་གྱི་དུས་རབས་འདིར་ཤེས་ཡོན་དང་འབྲེལ་བའི་ལས་རིགས་ཡོངས་འཕྲུལ་ལས་ཀྱི་དགོས་མཁོ་དང་ཁ་འབྲལ་ཐབས་མེད། དེར་བརྟེན་དེང་སང་སྐད་ཡིག་འདྲ་མིན་འཕྲུལ་ལས་ཁྲོད་བཀོལ་སྤྱོད་སྟབས་བདེ་དང་། ཡར་རྒྱས་མགྱོགས་མྱུར་འགྲོ་བཞིན་ཡོད་ནའང་བོད་ཀྱི་སྐད་དང་འབྲེལ་བའི་མཉེན་ཆས་ཧ་ཅང་ཉུང་། མུ་མཐུད་ཀློག རྒྱ་བོད་ཚིག་མཛོད་ཁ་པར་ནང་ལ་འགྲེམས་སྤེལ་བྱས་པ།
དཀར་ཆག་ཚགས་ཉར: འཕྲིན་གསར།
ཡོངས་འཛིན་བོད་ཡིག་འཚོལ་བཤེར་ཚོད་གཏོང་བྱས་པ།
གོ་ལ་ཟླུམ་པོའི་ཆ་འཕྲིན་གྱི་ཆུ་གཏེར་ཆེན་པོའི་ཀླུང་དུ་སྣ་ཚོགས་རིག་གནས་ཀྱི་རྡེབ་ཤུགས་དྲག་ཏུ་འཕྱོ་བའི་དུས་སུ་རང་མི་རིགས་ཀྱི་སྐད་ཡིག་ཡར་རྒྱས་གོང་འཕེལ་དུ་གཏོང་བའི་ཕུགས་ཀྱི་དམིགས་རྟེན་སྙིང་དུ་རུམ་ཞིང་། རང་མི་རིགས་ཀྱི་སྐད་ཡིག་འདི་ཉིད་འཛམ་གླིང་ཕུང་གཅིག་ཅན་ཏུ་འགྱུར་བའི་འགྲོས་དང་མཉམ་པར་བྱེད་པའི་དགོས་པ་ཡོངས་སུ་རྫོགས་པར་དགོངས་ནས། མུ་མཐུད་ཀློག ཡོངས་འཛིན་བོད་ཡིག་འཚོལ་བཤེར་ཚོད་གཏོང་བྱས་པ།
མ་ལག་བོད་ཡིག་ཅན་གྱི་ཨན་གྲོ་ཁ་པར།
ངེད་དྲ་བའི་གསར་འགོད་པ་ཐེ་བྲག་བསྟན་པས་བཏང་བའི་འཕྲིན། དེ་རིང་ཁྲོམ་བར་དུ་ཧྭ་ཝེ་ཚོང་ཁང་ཞིག་བརྒྱུད་ནས་འགྲོ་སྐབས། རྒྱུན་ལྡན་གྱི་གོམས་ཕྱོགས་ལྟར་ཁོང་ཚོའི་ཁ་པར་གསར་པ་ཚོ་ལ་ཐེངས་གཅིག་བལྟས་པ་ཡིན། དེ་ནི་ཧྭ་ཝེ་P9 Plusཟེར་བའི་ཁ་པར་དེ་རེད། ཨན་གྲོ་པར་གཞི་དྲུག་པ་རེད་འདུག་ལ། ཧྭ་ཝེ་སྤྱོད་ངོས་པར་གཞི་བཞི་ཚེག་གཅིག་ཅན་རེད་འདུག མུ་མཐུད་ཀློག མ་ལག་བོད་ཡིག་ཅན་གྱི་ཨན་གྲོ་ཁ་པར།
བོད་ཡིག་གི་རྒྱལ་སྤྱི་ཅན་གྱི་ཁོངས་མིང་ཚད་གཞི་བཟོ་བའི་ཆེད་མཁས་པའི་དཔྱད་གླེང་ཚོཊ་འདུ་པེ་ཅིང་ནས་བསྡུས་པ།
སྤྱི་ལོ2016ལོའི་ཟླ5པའི་ཚེས13ཉིན་ཀྲུང་གོའི་དྲ་འབྲེལ་མཐུན་ཚོགས་ཀྱི་སྲིད་ཇུས་དང་ཐོན་ཁུངས་ལས་དོན་ཨུ་ཡོན་ལྷན་ཚོགས་ཀྱིས་སྣེ་ཁྲིད་ནས་བོད་ཡིག་གི་རྒྱལ་སྤྱི་ཅན་གྱི་ཁོངས་མིང་ཚད་གཞི་བཟོ་བའི་ཆེད་མཁས་པའི་དཔྱད་གླེང་ཚོགས་འདུ་པེ་ཅིང་ནས་བསྡུས་ཡོད་ལ། བཟོ་ལས་དང་ཆ་འཕྲིན་པུའུ་ཡི་ཆ་འཕྲིན་འཕྲིན་གཏོང་དོ་དམ་ཅུའུ་དང་། རྒྱལ་ཁབ་རྩིས་འཕྲུལ་དྲ་བའི་དོད་དྲག་ལག་རྩལ་ཐག་གཅོད་དང་སྙོམས་སྒྲིག་ལྟེ་བ། ཀྲུང་གོའི་མི་རིགས་སྐད་ཡིག་ལོ་ཙཱ་ཅུའུ། ཀྲུང་གོའི་ཚན་རིག་གླིང་གི་རྩིས་འཕྲུལ་གྱི་དྲ་བ་དང་ཆ་འཕྲིན་ལྟེ་བ། ཀྲུང་གོའི་ཚན་རིག་གླིང་གི་མཉེན་ཆས་སོའོ། སྤྱི་ཚོགས་ཞིབ་འཇུག་གླིང་གི་མི་རིགས་རིག་པ་དང་མིའི་རིགས་རིག་པ་ཞིབ་འཇུག་སོའོ། ཀྲུང་དབྱང་མི་རིགས་སློབ་གྲྭ་ཆེན་མོ། ནུབ་བྱང་མི་རིགས་སློབ་གྲྭ་ཆེན་མོ། དྲ་འབྲེལ་ཁུངས་མིང་མ་ལག་གི་པེ་ཅིང་གྲོང་ཁྱེར་གྱི་བཟོ་སྐྲུན་ཞིབ་འཇུག་ལྟེ་བ། ཀྲུང་གོའི་བོད་ལྗོངས་དྲ་བ་སོགས་སྡེ་ཁག་བཅུ་གཅིག་གི་ཆེད་མཁས་པ་བཅོ་བརྒྱད་ཚོགས་འདུ་ལ་ཞུགས་ཡོད། མུ་མཐུད་ཀློག བོད་ཡིག་གི་རྒྱལ་སྤྱི་ཅན་གྱི་ཁོངས་མིང་ཚད་གཞི་བཟོ་བའི་ཆེད་མཁས་པའི་དཔྱད་གླེང་ཚོཊ་འདུ་པེ་ཅིང་ནས་བསྡུས་པ།
ཀུ་ཤུའི་ཁ་པར་གསར་བ iPhone SE སོགས་འགྲེམ་བསྒྲགས་བྱས་འདུག
པེ་ཅིང་གི་དུས་ཚོད་སྤྱི་ཟླ་3པའི་ཚེས་22ཉིན་གྱི་ཆུ་ཚོད་1སྟེང་དུ་ཀུ་ཤུ་ཚང་གིས་དཔྱིད་དུས་ཀྱི་འགྲེམ་བསྒྲགས་ཚོགས་འདུ་བསྡུས་ཏེ། ཚུན་4ཅན་གྱི་ iPhone SE དང་ཚུན་9.7ཅན་གྱི་ iPad Pro སོགས་ཁྱབ་བསྒྲགས་བྱས་འདུག མུ་མཐུད་ཀློག ཀུ་ཤུའི་ཁ་པར་གསར་བ iPhone SE སོགས་འགྲེམ་བསྒྲགས་བྱས་འདུག
སྤྱི་ཟླ་གཉིས་པ་ནས་བཟུང་སམ་སུང་ཁ་པར་ནང་ལ་བོད་ཡིག་བླུགས་མགོ་རྩོམ་རྒྱུ་རེད།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཟླ་དང་པོའི་ཚེས་ཉེར་དྲུག་ཉིན་གྱི་སྔ་དྲོར། སམ་སུང་གཞུང་ཕྱོགས་ཀྱི་གསང་དོན་ཕྱིར་བསྒྲགས་ཀྱི་ཡིག་ཚགས་ལྟར་ན། སམ་སུང་གི་ཁ་པར་ལེགས་གྲས Galaxy S6,S6 edge,Note 5 བཅས་སྣ་གསུམ་ལ་སྤྱི་ཟླ་གཉིས་པ་ནས་བཟུང་ཨན་གྲོལ་དྲུག་པར་(Android 6.0)རིམ་སྤར་བྱ་རྒྱུ་རེད། མུ་མཐུད་ཀློག སྤྱི་ཟླ་གཉིས་པ་ནས་བཟུང་སམ་སུང་ཁ་པར་ནང་ལ་བོད་ཡིག་བླུགས་མགོ་རྩོམ་རྒྱུ་རེད།
ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ལ་ཞིབ་བཤེར་བྱས།
སྤྱི་ཟླ1པོའི་ཚེས6ཉིན། མཚོ་ལྷོ་ཁུལ་བོད་སྐད་ཡིག་བྱ་བའི་ཨུ་ཡོན་ལྷན་ཁང་གིས་རྩ་འཛུགས་བྱས་ཏེ་ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ཀྱི་ཞིབ་བཤེར་གྲོས་ཚོགས་བསྡུས། མུ་མཐུད་ཀློག ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ལ་ཞིབ་བཤེར་བྱས།
ཉིན་བཅོ་ལྔ་ལྷག་ལ་འདེང་ཐུབ་པའི་ཁ་པར།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཉེ་དུས་གསར་ལམ་ཁག་ཏུ་གནས་ཚུལ་ཐོན་གསལ་ལྟར་ན། རྒྱ་ནག་ཁ་པར་བཟོ་གྲྭ་ཨོ་ཀི་ཊེལ་ (Okitel) ཟེར་བ་ཞིག་གིས་ཉིན་བཅོ་ལྔ་ལྷག་འདེང་ཐུབ་པའི་ལག་ཐོག་ཁ་པར་གསར་པ་ཞིག་བཟོས་པ་དང་། འགྲེམས་ཚོང་ཆེ་ཆེར་འགྲོ་བཞིན་ཡོད་པའི་གནས་ཚུལ་འདུག །ཨོ་ཀི་ཊེལ་ལག་ཐོག་ཁ་པར་དེ་ལ་གློག་མེ་10,000 mAh ཡོད་པ་མ་ཟད་ཁ་པར་དེ་ནས་གློག་ཆས་གཞན་ལ་ཡང་གློག་མེ་སྤྲོད་ཐུབ་ཀྱི་ཡོད་འདུག(དེ་འདྲའི་ནུས་པ་ལ་དབྱིན་ཡིག་ཐོག “reverse charging” ཟེར་ ) མུ་མཐུད་ཀློག ཉིན་བཅོ་ལྔ་ལྷག་ལ་འདེང་ཐུབ་པའི་ཁ་པར།
༢༠༡༥ལོའི་བོད་ཡིག་བརྡ་འཕྲིན་ལག་རྩལ་དང་འབྲེལ་བའི་གསར་འགྱུར་གལ་ཆེན་བཅུ།
1. ཕྲ་མཉེན་ཁ་པར་མ་ལག་བཅུ་པའི་སྟེང་དུ་བོད་ཡིག་མཐེབ་གཞོང་དངོས་སུ་བཅུག་པ། མུ་མཐུད་ཀློག ༢༠༡༥ལོའི་བོད་ཡིག་བརྡ་འཕྲིན་ལག་རྩལ་དང་འབྲེལ་བའི་གསར་འགྱུར་གལ་ཆེན་བཅུ།
Li-Fi ཚོད་ལྟ་བྱས་པ་དང་དེའི་མྱུར་ཚད་ནི་ Wi-Fi ལས་ལྡབ་བརྒྱ་ལྷག་ཙམ་གྱིས་མྱུར་བ་ཡོད།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན་གཏོང་བ་བསོད་ནམས་ཟླ་བ། གཅིག་བྱས་ན་ཁྱེད་ཀྱིས་ཉེ་དུས་བརྡ་འཕྲིན་ལག་རྩལ་དང་འབྲེལ་བའི་གནས་ཚུལ་ཁག་གི་ནང་ Li-Fi ཟེར་བའི་དྲ་རྒྱའི་མཐུན་རྐྱེན་གསར་པ་ཞིག་བཟོས་ཡོད་པའི་སྐོར་གནས་ཚུལ་གོ་ཐོས་བྱུང་ཡོད་ཤས། ཚན་རིག་པས་བརྟག་དཔྱད་ཁང་དུ་ཚོད་ལྟ་བྱས་མཐར་བརྡ་འཕྲིན་ལག་རྩལ་གསར་པ་འདི་ནི་ད་ཡོད་ཀྱི་དྲ་རྒྱའི་མཐུན་རྐྱེན་ Wi-Fi ལས་ལྡབ་བརྒྱ་ལྷག་གིས་མྱུར་བ་དང་མྱུར་ཚད་ 224 gbps བར་སླེབས་ཀྱི་ཡོད་པར་གྲགས་ཡོད། མུ་མཐུད་ཀློག Li-Fi ཚོད་ལྟ་བྱས་པ་དང་དེའི་མྱུར་ཚད་ནི་ Wi-Fi ལས་ལྡབ་བརྒྱ་ལྷག་ཙམ་གྱིས་མྱུར་བ་ཡོད།


text:
—— སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་གནང་བའི་གསུང་བཤད་སྐོར་གྱི་གླེང་ཐེངས་གཉིས་པ།“མར་ཁེ་སི་རིང་ལུགས་ཀྱིས་འཛམ་གླིང་ལ་འགྱུར་ལྡོག་གཏིང་ཟབ་བཏང་བ་མ་ཟད། ཀྲུང་གོར་ཡང་འགྱུར་ལྡོག་གཏིང་ཟབ་བཏང་ཡོད”“མར་ཁེ་སི་རིང་ལུགས་ཀྱིས་ཀྲུང་གོར་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ཆེན་རྒྱལ་ཁབ་བསྐྲུན་པའི་ཡངས་ཤིང་རྒྱ་ཆེ་བའི་ལམ་བུར་རྒྱལ་ཁའི་ངང་བསྐྱོད་རྒྱུར་ཁྲིད་སྟོན་བྱས་ཡོད”མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་ལོ་རྒྱུས་ནས་འགོ་བཙུགས་ཏེ། མར་ཁེ་སིའི་གཞི་རྩའི་ཆོས་ཉིད་དང་ཀྲུང་གོའི་དོན་དངོས་ཟུང་འབྲེལ་བྱས་ནས་བྱུང་བའི་མཆོང་སྐྱོད་རླབས་པོ་ཆེར་ཆ་ལག་ཚང་བའི་སྒོ་ནས་རྒྱས་བཤད་གནང་བ་དང་། ང་ཚོའི་ཏང་འཛུགས་སྐྱོང་དང་རྒྱལ་ཁབ་འཛུགས་སྐྱོང་གི་རྩ་བའི་མཛུབ་ཁྲིད་དགོངས་པ་ཡིན་པའི་མར་ཁེ་སི་རིང་ལུགས་ཀྱི་ཕུགས་ཀྱི་མཛུབ་ཁྲིད་ཀྱི་དོན་སྙིང་ཞིབ་པར་གླེང་གནང་ཡོད། སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་བྱེད་པར་མར་ཁེ་སི་རིང་ལུགས་ལ་ལྷག་བསམ་ཟོལ་མེད་ཀྱི་དད་པ་བྱེད་མཁན་དང་སྲ་ཞིང་བརྟན་པའི་ལག་ལེན་པ་ཞིག་ཏུ་རང་རྟོགས་ངང་འགྱུར་བར་བྱས་ནས་མར་ཁེ་སི་རིང་ལུགས་མཐའ་འཁྱོངས་དང་འཕེལ་རྒྱས་གཏོང་ཆེད་འབད་འཐབ་ཧུར་ཐག་བྱེད་དགོས།
ཉལ་ཐའི་དམག་འཁྲུག་མཇུག་འགྲིལ་རྗེས་ནུབ་ཕྱོགས་བཙན་དབང་རྒྱལ་ཁབ་ཀྱིས་གྲུ་གཟིངས་དང་མེ་སྒྱོགས་ལ་བརྟེན་ཏེ་གཏུམ་དྲག་ཆེན་པོའི་སྒོ་ནས་ཀྲུང་གོའི་རྒྱལ་སྒོ་ཕྱེ་ཞིང་། དུས་དེ་ནས་བཟུང་ལོ་ངོ་སྟོང་གི་ལོ་རྒྱུས་ཀྱི་ཤུལ་ལམ་རིང་མོའི་ཁྲོད་དུ་འོད་སྟོང་འཕྲོ་བའི་ཤེས་དཔལ་གཏོད་མཁན་ཀྲུང་ཧྭ་མི་རིགས་འདི་ཉིད་ནང་རྩོད་ཕྱི་འཁྲུག་གི་ཡ་ང་བའི་གནས་སུ་གྱར་ཡོད། མི་རིགས་རང་བཙན་དང་། མི་དམངས་བཅིངས་འགྲོལ། རྒྱལ་ཁབ་འབྱོར་ཕྱུག མི་དམངས་བདེ་སྐྱིད་བཅས་ཡོང་བ་བྱ་རྒྱུ་དེ་ནི་ཀྲུང་གོའི་མི་དམངས་ཀྱི་ལོ་རྒྱུས་ཀྱི་ལས་འགན་ཞིག་ཏུ་གྱུར་ཡོད། ཞིང་པའི་དམག་འཁྲུག་རྙིང་པ་མཇུག་འགྲིལ་མཚམས་སུ་སླེབས་པ་དང་། བཀས་བཀོད་རྒྱུད་འཛིན་གྱི་རྩ་བར་གཡོ་འགུལ་གཏོང་མི་ཐུབ་པའི་རང་སྟོབས་ལས་འགུལ་དང་ལེགས་བཅོས་རིང་ལུགས་ཀྱི་སྣ་ཁུག་ཡང་ཡང་རྡབ་པ། ཇུས་གཞི་གཞན་དག་སྣ་ཚོགས་བེད་མེད་དུ་གྱུར་བ་ལ་སོགས། དེས་ན་ཟླ་བ་བཅུ་པའི་གསར་བརྗེའི་མེ་སྒྱོགས་དང་པོའི་སྒྲ་གྲགས་རྗེས། ཀྲུང་གོར་མར་ཁེ་སི་ལེ་ཉིང་རིང་ལུགས་དར་འགོ་ཚུགས་པ་དང་རྒྱལ་ཁབ་སྐྱོབ་གནས་གང་ཐུབ་བྱེད་པའི་ཀྲུང་གོའི་མི་དམངས་ལ་མདུན་སྐྱོད་ཁ་ཕྱོགས་གསལ་སྟོན་ཐུབ་པ་དང་གདམ་ག་གསར་རྐྱང་ཞིག་མཁོ་འདོན་ཐུབ་ཡོད། ལོ་རྒྱུས་ཀྱི་རླབས་རྒྱུན་དྲག་པོ་དེའི་ཁྲོད་དུ། མར་ཁེ་སི་རིང་ལུགས་ཀྱིས་མཛུབ་ཁྲིད་བྱ་ཡུལ་དང་། མི་རིགས་བསྐྱར་དར་གྱི་ལོ་རྒྱུས་ཀྱི་འགན་འཁྲི་ལྕི་མོ་འཁུར་མཁན། ཀྲུང་གོའི་མི་དམངས་ཀྱི་སྣེ་ཁྲིད་དེ་མི་ཡུལ་གྱི་བྱས་རྗེས་ངོ་མཚར་ཅན་གཏོད་མཁན་བཅས་ཀྱི་མར་ཁེ་སི་རིང་ལུགས་ཀྱི་སྲིད་ཏང་སྟེ། ཀྲུང་གོ་གུང་ཁྲན་ཏང་དབུ་བརྙེས་པ་རེད། གནམ་ས་འགུལ་བའི་དོན་ཆེན་དེ་ལས་ཉེ་རབས་རྗེས་ཀྱི་ཀྲུང་ཧྭ་མི་རིགས་འཕེལ་རྒྱས་ཀྱི་ཁ་ཕྱོགས་དང་འཕེལ་རིམ་ལ་འགྱུར་ལྡོག་གཏིང་ཟབ་བྱུང་བ་དང་། ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་མདུན་ལམ་དང་ལས་དབང་ལ་འགྱུར་ལྡོག་གཏིང་ཟབ་བྱུང་བ། འཛམ་གླིང་འཕེལ་རྒྱས་ཀྱི་དུས་བབ་དང་རྣམ་པར་འགྱུར་ལྡོག་གཏིང་ཟབ་བྱུང་ཡོད།
གསར་བརྗེ་དང་འཛུགས་སྐྲུན་སྐབས་སུ། ཀྲུང་ཧྭ་མི་རིགས་འདི་ཉིད་ལ་ཨེ་ཤེ་ཡ་ཤར་མའི་ནད་རོ་ཅན་ནས་རིམ་བཞིན་ཡར་ལངས་བྱུང་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་སྤྱི་ཚོགས་རིང་ལུགས་ཁོ་ནས་མ་གཏོགས་ཀྲུང་གོ་སྐྱོབ་མི་ཐུབ་པ་ར་འཕྲོད་བྱུང་བ་དང་། སྒྱུར་བཅོས་སྒོ་དབྱེ་བྱས་ཚུན།
ཀྲུང་ཧྭ་མི་རིགས་ཡར་ལངས་བྱུང་བ་ནས་རིམ་བཞིན་ཕྱུག་པོར་འགྱུར་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཁོ་ནས་མ་གཏོགས་ཀྲུང་གོ་འཕེལ་རྒྱས་གཏོང་མི་ཐུབ་པ་ར་འཕྲོད་བྱུང་བ་དང་། དུས་རབས་གསར་པར་ཀྲུང་གོ་གུང་ཁྲན་ཏང་མིས་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་ཏང་དང་རྒྱལ་ཁབ་ཀྱི་བྱ་གཞག་ལ་སྐུལ་འདེད་བཏང་བར་ཕྱོགས་ཡོངས་དང་གསར་གཏོད་རང་བཞིན་གྱི་ལོ་རྒྱུས་ཀྱི་གྲུབ་འབྲས་ཐོབ་ནས་གཏིང་ཟབ་ལ་རྩ་བའི་རང་བཞིན་གྱི་ལོ་རྒྱུས་ཀྱི་འཕོ་འགྱུར་བྱུང་སྟེ། ཀྲུང་ཧྭ་མི་རིགས་འདི་ཉིད་ཕྱུག་པོ་ཆགས་པ་ནས་སྟོབས་ཆེར་འགྱུར་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་བཏང་ན་མ་གཏོགས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་མི་ཐུབ་པ་ར་འཕྲོད་བྱུང་ཡོད། ཡར་ལངས་བྱུང་བ་ནས་ཕྱུག་པོར་འགྱུར་བའི་བར་དང་དེ་བཞིན་སྟོབས་ཆེར་འགྱུར་བའི་བར་མར་ཁེ་སི་རིང་ལུགས་ཀྱི་དགོངས་པའི་མཛུབ་ཁྲིད་འོག་དུས་རབས་ཉེར་གཅིག་པའི་ཀྲུང་གོར་ཚན་རིག་དང་མཐུན་པའི་སྤྱི་ཚོགས་རིང་ལུགས་ཀྱི་གསོན་ཤུགས་ཆེན་པོ་རྒྱས་ཏེ་འཛམ་གླིང་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ཐུབ་པ་བྱུང་ཡོད།
ལག་ལེན་ལས་ར་འཕྲོད་བྱུང་དོན། མར་ཁེ་སི་རིང་ལུགས་ཀྱི་ལས་དབང་དེ་སྔ་ས་ནས་ཀྲུང་གོ་གུང་ཁྲན་ཏང་གི་ལས་དབང་དང་། ཀྲུང་གོ་མི་དམངས་ཀྱི་ལས་དབང་། ཀྲུང་ཧྭ་མི་རིགས་ཀྱི་ལས་དབང་བཅས་དང་དམ་པོར་སྦྲེལ་ཞིང་། དེའི་ཚན་རིག་གི་རང་བཞིན་དང་བདེན་དོན་གྱི་རང་བཞིན་ཀྲུང་གོར་ཞིབ་བསྡུར་གང་ལེགས་བྱུང་བ་དང་། དེའི་མི་དམངས་ཀྱི་རང་བཞིན་དང་ལག་ལེན་གྱི་རང་བཞིན་ཀྲུང་གོར་ལག་བསྟར་གང་ལེགས་བྱུང་བ། དེའི་སྒོ་འབྱེད་ཀྱི་རང་བཞིན་དང་དུས་རབས་ཀྱི་རང་བཞིན་ཀྲུང་གོར་གང་ལེགས་མངོན་ཡོད། མར་ཁེ་སི་རིང་ལུགས་ཀྱིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ལ་བསམ་བློའི་མཚོན་ཆ་ཆེན་པོ་ཞིག་མཁོ་འདོན་བྱས་པ་ལས་ཤར་ཕྱོགས་ཀྱི་གནའ་བོའི་རྒྱལ་ཁབ་ཆེ་མོ་སྟེ། ཀྲུང་གོས་མིའི་རིགས་ཀྱི་ལོ་རྒྱུས་ཐོག་སྔར་བྱུང་མྱོང་མེད་པའི་འཕེལ་རྒྱས་ཀྱི་བྱས་རྗེས་ངོ་མཚར་ཅན་ཞིག་བཏོད་ཐུབ་པ་བྱུང་ཡོད། ལག་ལེན་ལས་ར་འཕྲོད་བྱུང་དོན། ལོ་རྒྱུས་དང་མི་དམངས་ཀྱིས་མར་ཁེ་སི་རིང་ལུགས་གདམ་ག་བྱས་པ་ནི་རྦད་དེ་ཡང་དག་པ་ཞིག་དང་། ཀྲུང་གོ་གུང་ཁྲན་ཏང་གིས་མར་ཁེ་སི་རིང་ལུགས་རང་ཉིད་ཀྱི་དར་ཆའི་ཐོག་བྲིས་པ་ནི་རྦད་དེ་ཡང་དག་པ་ཞིག མར་ཁེ་སི་རིང་ལུགས་ཀྱི་རྩ་བའི་རིགས་པ་དེ་ཀྲུང་གོའི་དོན་དངོས་དང་ཟུང་འབྲེལ་བྱ་རྒྱུ་མཐའ་འཁྱོངས་བྱས་པ་དང་མར་ཁེ་སི་རིང་ལུགས་ཀྲུང་གོ་ཅན་དང་དུས་རབས་ཅན་དུ་འགྱུར་རྒྱུར་སྐུལ་འདེད་ཟམ་མི་ཆད་པར་བཏང་བ་ནི་རྦད་དེ་ཡང་དག་པ་ཞིག་བཅས་རེད།
མར་ཁེ་སི་སྐུ་འཚོ་བཞུགས་སྐབས་ཀྱི་དུས་རབས་ནི་ཀྲུང་གོའི་ཉེ་རབས་ལོ་རྒྱུས་ཀྱི་དུས་འགོ་དང་ཏག་ཏག་འཁེལ་ཡོད། ནུབ་ཕྱོགས་བཙན་དབང་རྒྱལ་ཁབ་ཀྱིས་ཀྲུང་གོར་བཙན་འཛུལ་བྱེད་པའི་གནས་ཚུལ་ངོ་མ་དག་མར་ཁེ་སིས་འཛམ་གླིང་ལ་དམར་འདོན་བྱས་ནས་ཀྲུང་གོ་མི་དམངས་ལ་བདེན་པའི་རྒྱབ་ལངས་གནང་ཡོད། མར་ཁེ་སི་དང་ཨེན་ཁེ་སིས་མིའི་རིགས་ཀྱི་ཤེས་དཔལ་ཡར་ཐོན་ལ་ཀྲུང་ཧྭ་ཤེས་དཔལ་གྱིས་ལེགས་སྐྱེས་ཕུལ་བར་ཚད་མཐོའི་ཁས་ལེན་གནང་སྟེ་ཚན་རིག་དང་མཐུན་པའི་སྒོ་ནས“ཀྲུང་གོའི་སྤྱི་ཚོགས་རིང་ལུགས”ཞེས་པ་ཐོན་རྒྱུ་ཡིན་པའི་སྔོན་དཔག་གནང་ཡོད། ད་ཆ་མར་ཁེ་སི་ཐུགས་བློ་བདེ་པོ་གནང་ཆོག་པ་ནི། མར་ཁེ་སི་རིང་ལུགས་ཀྱིས་ཀྲུང་གོར་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་བསྐྲུན་པའི་ཡངས་ཤིང་རྒྱ་ཆེ་བའི་ལམ་བུར་རྒྱལ་ཁའི་ངང་བསྐྱོད་རྒྱུར་ཁྲིད་སྟོན་གནང་བ་དེ་ཡིན། དུས་རབས་གསར་པའི་ཀྲུང་གོའི་དར་རྒྱས་དང་འཕེལ་རྒྱས་ཀྱིས་མར་ཁེ་སི་དང་ཨེན་ཁེ་སིས་བསམ་བཀོད་གནང་བའི་མིའི་རིགས་ཀྱི་སྤྱི་ཚོགས་ཀྱི་མདུན་ལམ་ཡག་པོ་དེ་ཀྲུང་གོའི་ས་གཞི་ཆེ་མོའི་ཐོག་རྒྱུན་ཆད་མེད་པར་གསོན་ཉམས་དོད་པོའི་སྒོ་ནས་མངོན་པར་བྱ་རྒྱུ་དེ་རེད།


text:
གངས་རིའི་བུ་མོ། རྒྱ་གྲོལ།
རྒྱ་གྲོལ།
གངས་རིའི་བུ་མོའི་སྔོན་འགྲོ
“ཁྱེད་རང་ཤེས་རབ་ལྡན་ལ་ཀུན་སྤྱོད་ལེགས་ཤིང་སྤོབས་པ་ཆེ་ལ་ཤེས་ཡོན་ལྡན་པའི་གངས་རིའི་བུ་མོ་ཞིག་བྱེད་པའི་རེ་བ་ཡོད།” ཁ་པར་འཕྲིན་ཐུང་འདི་བསྐུར་མ་ཐག་ངས་གངས་རིའི་བུ་མོ་ལ་བསམ་གཞིག་བྱ་དགོས་བྱུང༌། བསམ་གྱིན་བསམ་གྱིན་ང་ལ་སྐྱོ་བ་ཞིག་སྐྱེ་འོང་ལ་དགའ་བ་ཞིག་ཀྱང་སྐྱེ་འོང༌། དགའ་སྐྱོ་དེ་དག་ནི་ངའི་མཐའ་འཁོར་དུ་བྱུང་བའི་གཏམ་རྒྱུད་དག་ཡིན། མོ་ངའི་ཚ་མོ་ཡིན། གལ་ཏེ་ང་ཡོད་ས་ནས་མོ་སློབ་གྲྭར་མི་སྐྱེལ་ཟེར་ན་ངའི་ཨུ་ཚུགས་ཀྱི་རི་བོ་དེ་འཕར་ངེས་པས་ཡུས་གུང་སྟོང་ཕྲག་ཡོད་ཀྱང་ཅི་ཞིག་བྱ་ཨང༌། ཡིན་ནའང༌། མོས་མིག་ཆུ་ཁོང་དུ་མིད་ཀྱིན་གནས་ལ་བུད་སོང༌། དེ་ནི་མོས་མཐོ་རྒྱུགས་ལ་སྐར་མ་གཅིག་ཆད་པའི་ཕམ་ཁ་རེད། ཡིན་ནའང༌། དེ་ཁོ་ནས་མོ་འགྱེལ་མི་སྲིད། ཉིན་ཞིག་མོའི་ཨ་མ་ཡོང་ནས་ནོར་བྷོ་ཡུལ་ནས་འདུག་རྒྱུ་བྱས་ཡོད་ཟེར། “ཨ། མོ་འཐད་དམ” ངས་བྲེལ་འཚུབ་ཀྱིས་དེ་ལྟར་དྲིས། མོས “ཨ་ཁུ་འཐད་ན་ང་འདུག་ཟེར” ང་ཅུང་མི་དགའ་བར་གྱུར་ནས “མོ་ངེས་པར་འཐད་དགོས” ཞེས་བཤད། ཡིན་ནའང༌། རྗེས་སུ་སྐད་ཆ་ལྡོམ་པོ་ཞིག་གིས “མོ་ཉིན་དུ་མར་ངུ་སྐད” པ་ངའི་རྣ་ལམ་བསྐྱལ། དེ་བས་ང་ཁོང་ཁྲོ་ལངས། མོའི་ཕ་བོས་ཏེ “མོ་མྱུར་ཏུ་སློབ་གྲྭར་སྐྱེལ་དགོས” ཞེས་བཤད་པར “ཧ་ཧ། མོ་གནས་བྱིན་བཏང༌། མོ་ཡང་འཐད་ཀི” ཟེར། ང་ལ་སྐད་ཆ་ཅི་ཡང་མེད་པར་གྱུར།
མོ་སྤྲུལ་སྐུ་ཞིག་གི་ཨ་མ་རེད། ངས་ཐེངས་དང་བོར་སྤྲུལ་སྐུ་དེའི་ནང་ཆེན་ཏུ་མཐོང༌།མོ་འབྲོག་མོ་ཤ་སྟག་སྟེ་ནང་ཆེན་དུ་སྐད་ཆ་བཤད་ནའང་རྩྭ་ཐང་ནས་བཤད་པ་བཞིན་སྐད་མགོ་མཐོ། ངས་མོའི་ཁ་བཏོན་དཔེ་ཆའི་ནང་དུ་བསླབ་བྱ་ཟད་པོ་འགའ་དང་ལྕགས་སྨྱུག་ནག་ལྡང་གཅིག་མཐོང་བས“ཁྱོད་སློབ་གྲྭར་སོང་མྱོང་ངམ” ཞེས་དྲིས། “ང་སློབ་གྲྭར་ཉིན་མ་གཅིག་ལའང་སོང་མ་མྱོང༌། ཆུང་དུས་སློབ་གྲྭར་འགྲོ་འདོད་ནས་མི་སྲོན་ཡང༌། དེའི་དུས་ངེད་ས་ཆར་བུ་མོ་ཞིག་གི་ཁ་ནས་དེ་འདྲ་བུད་ན་མི་གྲལ་ལ་ཇི་ལྟར་འགྲོ་ཨང”ཟེར། “འོ་ན། ཡི་གེ་ཇི་ལྟར་སྦྱངས་པ་ཡིན” “མིང་བོ་སློབ་གྲྭར་སོང་བས་ངས་མིང་བོ་ལ་བརྟེན་ནས་ཀ་ཁ་སྦྱངས། ལོ་འགའི་རྗེས་སུ་ཕྱིར་བྲོས་ཡོང་བས་མིང་བོའི་དཔེ་ཆ་བདག་བྱས་ནས་ལྐོག་ཏུ་བལྟས། ད་བྱིས་པ་མང་བས་ལྟ་ཁོམ་ཞིག་གང་ན་ཡོད། ཡིན་ནའང༌། ད་དུང་ཡང་བལྟས་ན་འདོད་ཀི” དེར་བསྟུན་ནས“ད་ལྟ་ངེད་ས་ཆར་བུ་མོ་ཚོའང་སློབ་གྲྭར་སྐྱེལ་ཀྱིན་ཡོད་ན་ཡང་ཅིག་ཉན་པ་གཅིག་ར་མེད་ཀིཡིན་ནའང༌། རང་གི་བྱིས་པ་ཚོ་ཅིས་ཀྱང་སློབ་གྲྭར་བསྐྱེལ་རྒྱུ”ཟེར།
མོ་ལོ་བཅོ་བརྒྱད་སྟེང་དུག་འཐུང་ནས་ཤི་སོང༌། ངས་མོ་རིག་མ་མྱོང་ནའང་ཕུ་བོའི་སྒྲུང་གཏམ་ཞིག་ལས་མོ་ལ་ཆ་རྒྱུས་བྱུང༌། མོ་སློབ་མ་ཞིག་ཡིན།ལོ་བཅོ་ལྔའི་སྟེང་ཕ་གཡར་གྱིས་ས་ཆ་འདིར་གནས་ལ་བརྫངས། མོས་ཨ་མ་ན་བའི་གནས་ཚུལ་ཞིག་ཐོས་པས་ཡུལ་ལ་འགྲོ་བའི་རེ་བ་ཞུས། དེ་བས་སླར་ཡང་གཅར་རྡུང་གཅིག་མྱངས་ཏེ “ཁྱོད་ངེད་ཚང་གིས་གཡོག་མོར་ཉོས་པ་ཡིན” ཟེར། དེ་ནི་མོ་ཁྱིམ་འདིར་ཡོང་སྐབས་ནུ་རིན་ལ་སྒོར་སྟོང་གཅིག་བྱིན་པ་ལ་བརྗོད་སྐད། ཉིན་གཅིག ཁྱོ་ག་རྟ་ཞོན་ཏེ་དོར་མ་ལས་གཞན་པའི་གོས་བཤུས་ཏེ་ཕྱིར་སྡེ་བར་དེད་ཡོང༌། མིག་ཟུང་མང་བོའི་ལམ་དུ་ཨ་ནེ་མོས་སྐྲ་ལོར་འཐམ། ཨ་མྱེས་ལག་རྟེན་གྱིས་གཉའ་བར་རྡུང༌། མོའི་བྲོས་བྱོལ་དེ་མོ་ལ་གོད་ཆག་གི་ས་བོན་བཏབ། ཕྱི་ཉིན་དགུང་མོ། སྡེ་བ་འདིར་གློ་བུར་དུ་སྐར་མ་ཞིག་བྱས། གོ་ཐོས་ལྟར་ན། མོས་རང་གི་ལུས་ལ་ཁ་ཆེམས་ཀྱི་ཡི་གེ་བྲིས་ཡོད་སྐད། ཡིན་ནའང་ཅི་ཞིག་བྲིས་འདུག་པ་སུས་ཀྱང་ཤེས་མི་འདུག
སློབ་གཙོ་དེས་བཤད་ན་མོ་སློབ་མ་བཟང་མོ་ཞིག་ཡིན་སྐད། མོ་ཆུང་དུས་དྭ་ཕྲུག་གྱུར་པས་ཨ་ཕྱིས་བསྐྱངས་ནས་སློབ་གྲྭར་སྐྱེལ། ཨ་ཕྱི་ལའང་ཅི་ཡང་མེད་པས་སློབ་གཙོ་དེས་མོར་རོགས་བྱེད་མཁན་ཞིག་བཙལ། རོགས་བྱེད་མཁན་དེས་མོའི་སློབ་ཡོན་ཐམས་ཅད་དང་ཨ་ཕྱིའི་ཟས་གོས་ཡོད་ཚད་ལ་རོགས་བྱ་རྒྱུ་བྱས། ཁོར་ཆ་རྐྱེན་ཞིག་ཡོད་པ་ནི “མོ་ངེས་པར་སློབ་མཐར་ཕྱིན་དགོས་ལ་མ་ཕྱིན་ན་སྒོར་མོ་ཐམས་ཅད་ཕྱིར་བསློག་དགོས”ཟེར། སློབ་གཙོ་དེས་ཡོད་ཚད་ཁས་བླངས་ནས་གན་རྒྱ་བཞག ལོ་འགའ་ནས་མོ་གློ་བུར་དུ་ལྷ་སར་བྲོས་སོང༌། སློབ་གཙོ་དེ་ཁོང་ཁྲོས་གད་ལ་ཁད་གྱུར་མོད། རོགས་བྱེད་མཁན་དེར་སྐྱིན་ཚབ་མི་འཇལ་ཀ་མེད་བྱུང༌། གཏམ་རྒྱུད་འདི་ངའི་སློབ་མ་ཞིག་གི་ཁ་ནས་གོ་བ་ཡིན།
མོ། ཁམས་མོ་ཞིག་ཡིན། སོག་སྒར་སློབ་གྲྭར་ཡོང་དུས་མོ་ལོ་སུམ་ཅུ་ལྷག་རེད། མོ་རྩྭ་ཐང་ནས་ཡོང་བས་ཀ་རྟ་མགོ་འདྲ་ཞིག་བྲིས་ནའང་ངོས་མི་ཟིན། དེ་བས། མོས་བོད་ཡིག་ཀ་ཁ་ནས་སྦྱངས། དབྱིན་ཡིག་ང་ཚོ་དང་འདྲ་བར ABCD ནས་སྦྱངས། གཟའ་ཉི་མར་ཡང༌། སྔ་མོ་ནས་དེའུ་མགོ་དེར་སོང་སྟེ་སྐད་གསེང་མཐོན་པོས “ཀ་ཁ་ག་ང”གྱེར། སློབ་མ་ཚོའི་གཉིད་སྐྱིད་པོ་དཀྲོགས་པས་ནམ་ཡང་མོ་ལ་སྡིགས་མོ་བྱེད། མོས་ནམ་རྒྱུན་བཞིན “ཀ་ཁ་ག་ང༌། ཀྲ་ཁྲ་གྲསུ་རུ་ར་ལ་ཏུ་དུ་ན” ལོ་བཞི་འགོར་སོང༌། མོ་ང་ཚོ་འཛིན་གྲྭའི་དབྱིན་ཡིག་བཟང་ཤོས་ཡིན། བོད་ཡིག་ཀྱང་ལེགས་པའི་གྲས་སུ་ཆུད་ཁོས་རང་ཉིད་སྒྱིད་ལུག་དུས་ཁམས་མོ་དེ་དྲན་བྱུང༌། མོས་སྐད་གསེང་ཆེན་པོས་ཀ་ཁ་ག་ང་ཀློག་པའི་སྒྲ་དབྱངས་དེ་ད་དུང་ངའི་རྣ་ལམ་དུ་འཁོར་གྱིན་འདུག་ཟེར།
མོ་བུད་མེད་ཀྱི་ཐོབ་ཐང་རྩོད་མཁན་ཞིག་ཡིན་སྐད།མོས་བུད་མེད་ཀྱི་ཐོབ་ཐང་གི་ཆེད་དུ་ཆང་འཐུང༌། སྐྱེས་པ་ཚོ་དང་མཉམ་དུ་ཆང་འཐུང༌། དུ་བ་འཐེན། འུར་བརྒྱབས། རྩོད་པ་བྱེད། མོ་དང་མཉམ་དུ་ཆང་འཐུང་མཁན་གྱི་སྐྱེས་པ་ཤིན་ཏུ་མང༌། ཡིན་ནའང༌། མོ་ད་དུང་མོ་རྐྱང་ལ་བསྡད་འདུག་སྐད། གྲོགས་པོ་དེས “མོས་ཁྱོ་ག་མ་རྙེད་པ་དེས་མོ་རྒྱུན་ལྡན་མིན་པ་ཞིག་ཏུ་གྱུར་འདུག” ཟེར། “བུད་མེད་ཀྱི་རང་ཚུགས་དང་ལ་རྒྱ་མ་འཆོར་བའི་སྒོ་ནས་བུད་མེད་ཀྱི་ཐོབ་ཐང་རྩོད་པ་ལས་དེ་བོར་ན་ཁྱིམ་བདག་མའི་ཐོབ་ཐང་ཡང་ལག་ཏུ་ཡོང་དཀའ”ཟེར། འདི་ནི་བུད་མེད་ཐོབ་ཐང་རྩོད་མཁན་གཞན་ཞིག་གིས་མོ་ལ་གདེང་འཇོག་བྱས་པའི་སྐད་ཆ་རེད། བོད་ལྗོངས་ནག་ཆུའི་རེད། ངས《ཁྲིམས་ལུགས་ཚགས་པར》ལས་ཁོ་མོའི་འདྲ་པར་མཐོང། མོའི་ལག་ཟུང་གཉིས་ཁྲིམས་ཀྱི་གདུབ་བུ་གཅིག་གིས་དམ་དུ་སྦྲེལ་འདུགགནས་ཚུལ་བཀོད་པ་ལྟར་ན། མོ་བུད་མེད་འཚོང་མཁན་ཞིག་ཡིན་ཟེར། མོ་གཞན་གྱིས་བསླུ་བྲིད་ལས་རྒྱ་མི་ཞིག་གི་ཆུང་མར་བཙོང༌། མོ་ལྷོད་ལ་བབས་རྗེས་བུད་མེད་འཚོང་བ་ནི་སྒོར་མོའི་གཏེར་ཁ་ཞིག་ཏུ་བསམ་ནས་གྲོགས་མོ་དག་བསླུ་བྲིད་ཀྱིས་མཚོ་སྔོན་གྱི་ཁ་ཆེ་དང་རྒྱ་མིའི་ཆུང་མར་བཙོང༌། ད་ལྟ་མོ་བཙོན་ཁང་དུ་ཡོད། མོས་བཙོང་བའི་བུ་མོ་དག་ལས་ཕྱིར་ཡུལ་དུ་འགྲོ་མི་འདོད་པ་མང་སྐད།
མོ་བཙུན་ལོག་ཅིག་ཡིན། ད་གོས་ཐུལ་གྱོན་པའི་ཁ་ཆེའི་བུད་མེད་ཅིག་ཏུ་གྱུར་འདུག ངའི་གྲོགས་པོ་ཞིག་གིས་མོ་ངོ་ཤེས།དཔའ་ལུང་རྫོང་ནས་མོར་འཕྲད་པས་ཁོ་གཉིས་ཁ་བརྡ་བྱས། “ཁྱོད་བཙུན་ལོག་བྱས་པ་ཅི་ཡང་མ་རེད། ངོ་ཚ་དགོས་དོན་ཡང་མེད། ངོ་ཚ་དགོས་པ་ནི་ཆོས་ལུགས་བསྒྱུར་ཅིང་མི་རིགས་ཀྱང་བསྒྱུར་བ་དེ་རེད། ལྷག་པར་ནང་བསྟན་སློབ་གསོ་མྱངས་པ་ཞིག་གིས་བྱ་རྒྱུ་ཞིག་མ་རེད། དེ་འདྲ་ཞབས་འདྲེན་མ་ཞུ། ངོ་ཚ་རེད། ཕྱིར་ཤོག་བོད་པའི་ཁྲོད་ཁྱོད་ལ་ཁྱོ་ག་ཞིག་མི་རྙེད་ཟེར་ན་ངའི་རྣར་མི་འགྲོངས་ཁྱོད་ལ་ཁག་ཐེག་བྱེད” ཅེས་བརྗོད་པ་ལ་མོས “ངས་བོད་མི་རིགས་ལ་ཞབས་འདྲེན་ཅི་ཡང་བྱས་མེད། ང་ཁ་ཆེར་གྱུར་པ་ངའི་གནད་དོན་རེད། ཁྱོད་ངོ་ཚ་མི་དགོས” ཟེར།
མོའི་མིང་ལ་སྒྲོལ་མ་ཟེར། སྒྲོལ་མ་ཞེས་པའི་མིང་འདི་མ་གཏོགས་མོའི་སྟེང་ན་བོད་ཡིན་པའི་ཆ་ཞིག་རྙེད་དཀའ། མོས་རྫོང་མཁར་སློབ་ཆུང་ཞིག་ཏུ་རྒྱ་ཡིག་ཁྲིད་ཀྱིན་འདུག མོའི་སློབ་མ་དག་ལྟ་བའི་ཆ་ནས་ཕྱོགས་གཉིས་སུ་གྱེས་འདུགསྐོར་ཅིག་བོད་ཡིག་དགེ་རྒན་སྒྲོལ་མའི་ཕྱོགས་རེད། སྐོར་ཅིག་མོའི་ཕྱོགས་རེད། མོས། བོད་རིགས་ཀྱི་ལ་རྒྱ་བཤད་ཀྱིན་ཡོད།བོད་རིགས་སྐྱིད་དགོས་ན་རྒྱ་ཡིག་ལ་བརྟེན་དགོས་ཟེར། སྐབས་འདིར། ངའི་སེམས་སུ་བོད་ལྗོངས་སློབ་ཆེན་གྱི་དགེ་རྒན་སྒྲོལ་མ་དྲན་བྱུང༌། མོ་ངའི་སློབ་གྲོགས་ཤིག་གི་སྐུ་ཟླ་སྟེ་དངོས་ལུགས་དགེ་རྒན་རེད། ངས་མོ་ལ་ཨ་མདོའི་གནས་ཚུལ་རྗོད་དུས “ཁྲི་སྲོང་ལྡེ་བཙན” གླེང་བས་མོས་དེ་སྲོང་བཙན་སྒམ་པོ་ཨེ་རེད་ཟེར། ང་ངུ་བྲོ་ནས་བཤད་མཚམས་བཞག་སྟེ་སྐད་ཆ་ཀེ་རུ་སུར་སྐོར། མོས་ཀེ་སུ་རུའི་གཏམ་རྒྱུད་སྐོར་ཤར་མར་བརྗོད་བྱུང༌།
ངས་མང་བོ་ཞིག་དྲན་བྱུང། སྤོབས་པ་དང་ཤེས་རབ།ཡོན་ཏན་དང་རྣམ་དཔྱོད་ཀྱིས་བརྗིད་པའི་མང་བོ་མང་བོ་ཞིག་ཀྱང་དྲན་བྱུང། དེ་དག་གིས་ངའི་ཡིད་ལ “མཁའ་འགྲོ་མ་བརྒྱ་རྩ” ཞེས་པའི་འོད་ཀྱི་ས་བོན་ཞིག་བཏབ་བྱུང༌། ཡིན་ནའང་ངའི་མིག་ལམ་ན་ཡོད་པའི་སྒྲུང་གཏམ་འདི《སྒྲོལ་མ་ཉེར་གཅིག》རེད།《སྒྲོལ་མ་ཉེར་གཅིག》རིམ་བཞིན་མོག་པོར་གྱུར་པའི་མོད། བུད་མེད་སྐོར་ཅིག་གིས་ང་ལ་བལྟས་འདུག་པའི་ཚོར་སྣང་བྱུང༌། ཁོ་མོ་ཚོས་ང་ལ་ཅི་ཞིག་བརྗོད་ཀྱིན་འདུག བཙུན་མོ་དམར་རྒྱན་མས། བདག་ལ་མེ་ཏོག་མ་སྐྱེས་མ་ཆོག་པར། །རྐང་བ་ཕོགས་པས་མེ་ཏོག་ཚིག་འགྲོ་འདིས། །ངས་ནི་ཆོས་གསར་པ་བས་བོན་རྙིང་དགའ། །གསར་འགྲོགས་བྱས་པ་རྒྱལ་ས་འཆོར་གྱི་དོགས། ། ཟེར། བཙན་མོ་སད་མ་ཀར་གྱིས།རིང་ཨ་སྔོན་གནམ་གྱི་དགུ་ཚིགས་དང༌། །ས་དོག་མོའི་ཕང་གི་མཚོ་མོ་གཉིས། །ཐག་རིང་ཡང་ཕན་ཚུན་དམ་དུ་འབྲེལ། ། ཟེར། མཁའ་འགྲོ་ཡེ་ཤེས་མཚོ་རྒྱལ་གྱིས། གསང་བ་སྔགས་ཀྱི་དངོས་གྲུབ་ཐོབ། །གྲུབ་ཆེན་བརྒྱད་ཀྱི་རྫུ་འཕྲུལ་གྲུབ། །མདོ་སྔགས་གཉིས་ཀྱི་བདག་མོར་གྱུར། །འབྱུང་བ་ལྔ་པོ་རང་དབང་གྲུབ། །དཔའ་བར་འགྲོ་བའི་ཏིང་འཛིན་ཤར། །རྡོ་རྗེ་འཆང་དང་དགོངས་པ་མཉམ། ། ཞེས་ཟེར། ལྷ་ལྕམ་ཁྲོམ་པ་རྒྱན་གྱིས།བར་ཆད་རྐྱེན་མང་ཟ་མ་མོ་ཡི་ལུས། །སྐྱེ་རྒྱལ་མེད་ན་བུད་མེད་ལུས་འདི་རུལ་ཟེར། འབེ་བཟའ་འ་མོ་སྐྱིད་ཀྱིས། རིའི་མགུལ་བ་གཅོད་པ་ལས་མིའི་མགུལ་བ་གཅོད་པ་སླ་ཟེར། མྱང་ཚ་དཀར་རྒྱན་མས།ཁྱོད་ཚོ་གཅེས་ཕྲུག་རང་འགའ་རྒྱགས་པའི་མཐུ་ཡིན་འདུགའུ་ཅག་མ་རྨད་སྡུག་ཐུག་པའི་མཐུ་ཡིན་པས་ཁྱོད་སྙིང་རུས་སྐྱེད་ཤོག་ཅིག རྒྱ་ལ་གལ་ཏེ་བུ་ཁྱོད་མཐུ་རྟགས་མ་ཐོན་པར་ལོག་བྱུང་ན། ང་མ་རྒན་མོ་ཁྱོད་རང་གི་མདུན་དུ་ལྕེབས་ནས་ཤི་སྡོད་དོ་ཟེར།
མ་ཅིག་ལབ་སྒྲོན་གྱིས། ང་བོད་དུ་སྐྱེས་པས་ཁྱེད་རྒྱ་གར་དུ་མ་གྲགས་པའི་དམ་ཆོས་ཕྱག་རྒྱ་ཆེན་པོ་གཅོད་ཅེས་བྱ་བ་སྟོན་པ་ཡིན་པས་སྤྲང་མོ་ངའི་ཆོས་ལུགས་བོད་གངས་ཅན་གྱི་ལྗོངས་སུ་གྲགས་པའི་གཅོད་ཡུལ་འདི་ཁྱེད་རྒྱ་གར་བ་ལ་ཡང་གཟིགས་ཕུལ་ཞིག་བྱེད་དགོས་ཟེར། སྒ་སྐྱ་ལོ་སེང་ལྕམ་འབྲུག་མོས།ཧོར་རྒྱལ་ངན་ཆུང་མ་བྱེད་པ་ལས། །ཤི་དམྱལ་ཁམས་ཡུལ་དུ་འགྲིམ་ན་དགའ། །ད་ཧོར་ཡུལ་འདི་རུ་འདུག་པ་ལས། །བྱང་མི་མེད་ཡུལ་དུ་འཁྱམས་ན་དགའ། །འཆི་བསམ་ན་འཆི་བདག་མི་འོང་གི །འཁྱམ་ཟེར་ན་རྒྱལ་བོ་ནམ་འབྱོན་བསམ།། བུ་མོ་སྣང་སས། ཁ་རོགས་བསྡད་ན་བུ་མོ་གླེན་མ་ཟེར། །གཏམ་ལན་བྱས་ན་བུ་མོ་འཕར་ཤ་ཟེར། །ཕྱི་ལ་ཕྱིན་ན་མགོ་ཡངས་འཆལ་མོ་ཟེར། །ནང་དུ་བསྡད་ན་ལྷ་ཁང་ལོགས་རིས་ཟེར། སྲས་མོ་ཡེ་ཤེས་ལྷ་མོས། ངས་ཁྱོད་དང་མཉམ་དུ་བསྡེབས་པའི་མི་ཁ་དེ་ཐེག་པར་མ་ཟད། གསོན་ན་མཉམ་གསོན་དང། ཤི་ན་མཉམ་ཤི་བྱེད་རྒྱུའི་སེམས་ཐག་བཅད་ཡོད་ཟེར།
སྐབས་འདིར་བརྡ་འཕྲིན་གྱི་ཅོང་སྒྲ་ཞིག་གིས་བསམ་གཞིག་ལས་བསླངས།ཁ་པར་དུ “དགེ་རྒན་ལགས་ཀྱིས་ཐུགས་ཁུར་གནང་བར་བཀའ་དྲིན་ཆེ།ད་ལྟ་ལེའུ་བཅུ་གཅིག་བར་དུ་བསྒྱུར་ཟིན། དེ་རིང་ངས་ཆེད་ལས་ཡིག་བསྒྱུར་འདེམས། ང་སྐད་ཡིག་གི་ཡོན་ཚད་དམའ་ནའང་ཧུར་བརྩོན་བྱེད་པའི་སྤོབས་པ་ཡོད། དགེ་རྒན་ལགས། བདེ་མོ་ཡིན་ནམ།” ཞེས་བྲིས་འདུག ངས་དེའི་ལན་དུ། “རེད་དེ། ཁྱོད་རང་ལོ་ཙཱ་བ་བྱ་ཐུབ་པར་མ་ཟད། རྩོམ་པ་བོ་བྱ་ཐུབ་ལ་བསམ་བློ་བའང་བྱ་ཐུབ། གང་ཞིག་བྱ་ཐུབ་མིན་དེ་མ་འོངས་པ་ཐུག་མེད་དེ་དེ་རིང་གི་རང་ཉིད་ལ་ཐུག་ཡོད། རང་ཉིད་ལ་ཡིད་ཆེས་བྱོས་དང་ཁྱོད་རང་མ་འོངས་པའི་གང་ཞིག་ཀྱང་བྱ་ནུས་པའི་ཆ་རྐྱེན་ཡོད་པས་རང་ཉིད་བཟང་བོར་འདོད་ན་བཟང་བོར་འགྱུར་ངེས་ལ། རང་ཉིད་ངན་པར་འདོད་ན་ངན་པར་འགྱུར་རྒྱུ་རེད།” ཅེས་བྲིས་སོ།།
ངེད་དྲ་ཚིགས།


text:
༄༅། །ཕྱི་ལོ་ ༢༠༡༨ ཟླ་ ༤ ཚེས་ ༢༦ ཉིན་ཨ་རིའི་རོགས་ཚོགས་ (PRM) ཀྱི་ཚོགས་མི་ལྕམ་སྐུ་ (Ms. Jennifer Cole, PRM Program Officer, U.S. State Department (Washington, DC)) མཆོག་དང་། སྐུ་ཞབས་ (Mr. Alex Ave-Lallemant, Regional Refugee Coordinator, U.S. Embassy, Kathmandu, Nepal) མཆོག། པདྨ་བསྟན་འཛིན་ལགས་ (Mr. Pema Tenzin la, Refugee Program Assistant, U.S. Embassy, Kathmandu, Nepal) བཅས་རྣམ་པ་གསུམ་དང་། དེ་བཞིན་བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་སྤྱི་ཚོགས་ཡར་རྒྱས་ཐེབས་རྩའི་འགན་འཛིན་དབུ་དཀར་ཚང་སྐལ་རྡོར་ལགས་བོད་མི་མང་སྤྱི་འཐུས་ལྷན་ཁང་དུ་ཕེབས་སྐབས་དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་མཇལ་འཕྲད་གནང་ཡོད།
སྐབས་དེར་དཔལ་ལྡན་ཚོགས་གཙོ་མཆོག་གིས་ཨ་རིའི་རོགས་ཚོགས་ (PRM) ཀྱིས་བོད་མི་རྣམས་ལ་དཔལ་འབྱོར་གྱི་མཐུན་འགྱུར་རོགས་རམ་མུ་མཐུད་གནང་བར་ཐུགས་རྗེ་ཆེ་ཞུས་གནང་བ་དང་སྦྲགས། ད་ལྟའི་བོད་ནང་གི་ཆབ་སྲིད་གནས་སྟངས་སྤྱི་དང་། ལྷག་པར་དུ་བོད་མདོ་དབུས་ཁམས་གསུམ་ནང་ཆགས་པའི་བོད་ཀྱི་དགོན་སྡེ་ཁག་ནང་རྒྱ་ནག་གཞུང་གི་སྲིད་བྱུས་འོག་གྲྭ་བཙུན་གྱི་གྲངས་འབོར་ཉུང་དུ་ཕྱིན་ཡོད་སྐོར་གསུངས་གནང་སོང།
དེ་བཞིན་ཁོང་རྣམས་ཀྱིས་བཙན་བྱོལ་བོད་མིའི་གྲོས་ཚོགས་ཀྱི་ཕྱག་ལས་གནང་ཕྱོགས་ཐོག་དྲི་བར་བཏང་བར། དཔལ་ལྡན་ཚོགས་གཙོ་མཆོག་གིས་གསུང་དོན། བཙན་བྱོལ་བོད་མིའི་གྲོས་ཚོགས་དེ་ཕྱོགས་གཅིག་ནས་འཛིན་སྐྱོང་བཀའ་ཤག་གི་ཕྱག་ལས་གནང་ཕྱོགས་ལ་སྐབས་རེ་རྒྱབ་སྐྱོར་བྱེད་དགོས་པ་དང་ཡང་སྐབས་རེ་དྲི་བ་དང་སྟངས་འཛིན་གནང་དགོས་པ་དེ་འདྲའི་ལས་འགན་ཞིག་དང་། ཕྱོགས་གཞན་ཞིག་ནས་བཙན་བྱོལ་བོད་མིའི་སྒྲིག་འཛུགས་ཀྱི་ཁྲིམས་དང་སྒྲིག་གཞི་བཟོ་རྒྱུ་དང་། བསྐྱར་བཅོས་གནང་རྒྱུ། དེ་མཚུངས་བོད་དོན་དང་འབྲེལ་བའི་ཆབ་སྲིད་ཀྱི་ལས་འགུལ་སྤེལ་རྒྱུ། བཙན་བྱོལ་བོད་མིའི་གྲོས་ཚོགས་དང་འཛམ་གླིང་གཞན་གྱི་གྲོས་ཚོགས་དབར་འབྲེལ་བ་འཇོག་རྒྱུ། དཔེར་ན་བཙན་བྱོལ་བོད་མིའི་གྲོས་ཚོགས་ཀྱི་སྐུ་ཚབ་འཐུས་མི་རྣམས་འཛམ་གླིང་རྒྱལ་ཁབ་གཞན་གྱི་གྲོས་ཚོགས་འཐུས་མི་རྣམས་དང་མཇལ་འཕྲད་ཀྱིས་བོད་དོན་ངོ་སྤྲོད་གནང་རྒྱུ་དང་། དེ་བཞིན་སྤྱི་འཐུས་རྣམ་པ་ལོ་རེར་ས་བགོས་གནང་ནས་རྒྱ་བལ་འབྲུག་གསུམ་ནང་ཡོད་པའི་བོད་པའི་གཞིས་ཆགས་ཁག་ལ་ཕེབས་ཏེ་བཙན་བྱོལ་བོད་མིའི་སྒྲིག་འཛུགས་ཀྱི་ཆབ་སྲིད་ལངས་ཕྱོགས་དང་། བོད་ནང་གི་གནས་སྟངས། གཞིས་ཆགས་ནང་ཡོད་པའི་བོད་མིའི་ཚོའི་ཤེས་ཡོན་དང་། འཕྲོད་བསྟེན། འཚོ་བའི་གནས་སྟངས་སྤྱི་ཡོངས་ཐོག་གཟིགས་ཞིབ་གནང་རྗེས་སྙན་ཐོ་བཀོད་ནས་འབྲེལ་ཆགས་འཛིན་སྐྱོང་ལྷན་ཁང་ཁག་ལ་ཞུ་སྐུལ་བྱེད་རྒྱུ་སོགས་ཡིན་སྐོར་གསུངས་གནང་ཡོད།
ཕྱོགས་མཚུངས་བཙན་བྱོལ་བོད་མིའི་གཞིས་ཆགས་ཁག་ནང་གི་གནས་སྟངས་ཐོག་དྲི་བ་གནང་བར། དཔལ་ལྡན་ཚོགས་གཙོ་མཆོག་གིས་གཞིས་ཆགས་ནང་གཞོན་སྐྱེས་སྡོད་མཁན་ཉུང་དུ་འགྲོ་བཞིན་ཡོད་པ་དང་། རྒྱ་གར་གཞུང་ནས་གནང་བའི་ས་ཞིང་ཁག་ལ་བོད་པ་རང་གིས་ཞིང་ལས་བྱེད་མཁན་ཧ་ཅང་ཉུང་དུ་འགྲོ་བཞིན་ཡོད། འོན་ཀྱང་ཤེས་ཡོན་དང་འཕྲོད་བསྟེན་ཐོག་ཡར་རྒྱས་ཕྱིན་ཡོད། བོད་ནང་སྔོན་མ་ཤེས་ཡོན་ཅན་མང་ཆེ་བ་སེར་མོ་བ་ཡིན་ཀྱང་། དེང་སང་བོད་རིགས་ན་གཞོན་བོད་ཀྱི་སྐད་ཡིག་དང་། དེང་དུས་ཀྱི་ཤེས་ཡོན་ཚད་དང་ལྡན་པ་མང་པོ་ཡོང་གི་ཡོད། ཆབས་ཅིག་གཞིས་ཆགས་ནང་བོད་མི་རྣམས་ཡུན་རིང་སྡོད་ཐབས་ལ་གང་བྱས་ན་ལེགས་པའི་སྐོར་གྱི་དྲི་བར། དཔལ་ལྡན་ཚོགས་གཙོ་མཆོག་གིས་གཞིས་ཆགས་ནང་གཞོན་སྐྱེས་ཡུན་རིང་སྡོད་ཐུབ་རྒྱུའི་འཆར་གཞི་སྒྲིག་ཐུབ་ན་ཡག་པོ་ཡོད་པ་དང་། གཞོན་སྐྱེས་རྣམས་ལ་ལས་ཀ་ལས་སའམ་སེམས་པའི་ཆགས་ས་ལྟ་བུའི་ཚོང་འབྲེལ་ལས་གཞི་རིགས་གཞིས་ཆགས་ནང་བཙུགས་ཐུབ་པ་ཡིན་ན། བོད་པ་གཞོས་སྐྱེས་མང་པོ་རང་བཞིན་གྱི་འཁོར་ཐུབ་རྒྱུ་ཡིན་པ་དང་། གཙོ་བོ་མཐོ་སློབ་ཐོན་མཁན་བོད་པའི་གཞོན་སྐྱེས་རྣམས་ཀྱིས་སློབ་སྦྱོང་གང་བྱས་པ། དེ་དང་མཐུན་པའི་གཞིས་ཆགས་ནང་ལས་ཀའི་གོ་སྐབས་བསྐྲུན་རྒྱུའི་འཆར་གཞི་གཏིང་ཐུབ་པ་ཡིན་ན། དེས་གཞིས་ཆགས་ནང་བོད་མི་རྣམས་ཡུན་རིང་སྡོད་རྒྱུའི་ནུས་པ་ཆེ་བ་ཡོད་ཅེས་སོགས་གསུངས་གནང་ཡོད། དེ་བཞིན་སྐུ་ཚབ་རྣམ་པ་གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་གནང་ཡོད་པ་བཅས།


text:
|
གནའ་དེང་རིག་གནས་འཛིན་སྐྱོང་སྤེལ་གསུམ་བྱེད་པའི་རིག་པའི་དེད་དཔོན་ཆེན་མོ། ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་སྟོང་སྐོར་ཚེ་རིང་ཐར་ལགས་ཀྱི་མཛད་འཕྲིན་རགས་བཀོད།
དང་པོ། རྡོག་ཁྲེས་རྒྱབ་ལ་འཁུར་བའི་ལེའུ།
རྒན་ཚེ་རིང་ཐར་ལགས་ལ་མཚོན་ན། དུས་རབས་གོང་མའི་ལོ་རབས་ལྔ་བཅུ་པའི་ནང་ལ་མདོ་སྨད་ཁྲི་ཀའི་ཡུལ་དུ་སྐྱེས་ཤིང་། གྲང་རླུང་འུར་འུར་དུ་ལྡང་ཞིང་འཚུབ་མ་ལང་ལོང་དུ་འཁོར་བའི་ལོ་ཟླ་དེ་ཡིས་ཉམ་ཆུང་བའི་ཚེ་སྲོག་རེ་རེ་ལ་འཇབ་རྒོལ་ཐེངས་མང་བྱས་ཀྱང་། གཞོམ་གཞིག་བྲལ་བའི་སྙིང་སྟོབས་གསོན་པོ་ཞིག་དང་འགྲོགས་ནས་འཚར་ལོངས་བྱུང་བའི་སྲ་བརྟན་གྱི་ཚེ་སྲོག་རེ་རེ་ནི་ཁོར་ཡུག་སྡུག་པོ་དང་མཁའ་དབུགས་བཙན་པོའི་འོག་ནས་རིམ་གྱིས་འཚར་ལོངས་བྱུང་ཞིང་། ནང་སྒོས་སུ་དྲིན་ཅན་ཕ་མ་དང་ཡུལ་མི་སྤུན་ཟླ་ཚོའི་རེ་བས་ཁེངས་པའི་མིག་ཟུང་དྭངས་མོའི་སྐྱེལ་མ་དང་། ཕྱི་རོལ་འཇིག་རྟེན་ཁམས་ཀྱི་གསང་བ་རེ་རེ་སྔོག་ཉུལ་བྱེད་པའི་རེ་འདུན་ཆེན་པོ་ཞིག་གི་བློས་བསླངས་འོག་ནས་བུ་ཆུང་ཞིག་འདི་ལྟར་ལམ་ལ་ཆས་ཏེ་མི་ཚེའི་དོན་སྙིང་གསར་སྐྲུན་བྱེད་པའི་ཕུགས་འདུན་རང་ཉིད་ལ་བཅོལ་ཞིང་། དཀའ་བ་སྤྱད་པའི་གྲུབ་འབྲས་དང་བསྡོངས་ནས་དུས་རབས་གོང་མའི་ལོ་རབས་བདུན་ཅུ་པའི་དུས་མཇུག་སྟེ། སྤྱི་ལོ1977ལོར་མཚོ་སྔོན་ཞིང་ཆེན་མཚོ་ལྷོ་མི་རིགས་དགེ་ཐོན་སློབ་གྲྭ་ནས་དགེ་རྒན་གྱི་ཕྱག་ལས་གཉེར་བའི་སྐལ་བ་ལྡན། རྗེས་སུ་སྤྱི་ལོ1982ལོ་ནས1985ལོའི་བར་དུ་མཚོ་སྔོན་མི་རིགས་སློབ་ཆེན་གྱི་གྲངས་ཉུང་མི་རིགས་ཚན་ཁག་ནས་ཤར་གདོང་བློ་བཟང་བཤད་སྒྲུབ་རྒྱ་མཚོ་དང་རྡོ་རྒྱལ་སྐུ་ལོ་སོགས་ལ་བསྟེན་ནས་མུ་མཐུད་དུ་བོད་ཀྱི་གནའ་རབས་རྩོམ་རིག་ལ་སྦྱངས་པ་དཔྱིས་ཕྱིན་པ་གནང་ནས་རབ་འབྱམས་པའི་ཐོབ་ཐང་བླངས་པར་མ་ཟད། གཡུར་དུ་ཟ་བའི་གྲུབ་འབྲས་དང་བསྡོངས་ནས་སློབ་ཆེན་དེ་རུ་གོམ་པ་རིམ་བགྲོད་ཀྱི་ཚུལ་དུ་དགེ་རྒན་གྱི་ཕྱག་ལས་གཉེར་བའི་སྐལ་བ་ལྡན་པས། བོད་ཀྱི་སྙན་ངག་གི་གཞུང་ལུགས་དང་ལོ་རྒྱུས་སོགས་ཀྱི་སྐོར་སློབ་ཁྲིད་གནང་། གལ་སྲིད་བོད་ཀྱི་སྐད་ཡིག་དང་སྙན་ངག་གི་གཞུང་ལུགས་སྐོར་སློབ་ཁྲིད་གནང་བ་ནི་རྒན་ཚེ་རིང་ཐར་ལ་མཚོན་ན། ཆོལ་གསུམ་ཁ་བའི་ཡུལ་གྱི་རིག་པའི་དཔའ་བོ་སྐྱོང་བའི་ལས་ལ་དབུ་ཁྱུད་བྲིས་པ་ཡིན་ན། ལོ་རྒྱུས་སློབ་ཁྲིད་གནང་བ་ནི་ཁོང་གིས་བོན་གྱི་ཆོས་ལུགས་སམ། ཞང་ཞུང་རིག་གནས་ལ་ཞིབ་འཇུག་བྱེད་པའི་སྟ་གོན་གྱི་ཐོག་མར་གྱུར་པ་རེད། སྤྱི་ལོ1987ལོར་རྒན་ཚེ་རིང་ཐར་གྱིས་པེ་ཅིན་དུ་ལས་གནས་སྤར་ནས་བོན་གྱི་ཆོས་ལུགས་རིག་གནས་ལ་ཞིབ་འཇུག་གནང་བའི་ཕྱག་ལས་དོན་དུ་གཉེར་བར་མ་ཟད། སྤྱི་ལོ1991ལོར་རྒྱལ་ཁབ་ཀྱི་འབྲེལ་ཡོད་སྡེ་ཁག་གིས་མངགས་གཏོང་བྱས་པ་ལྟར་དབྱི་ཐྲ་ལིའི་ནཱ་པོ་ལེ་ཟི་ཤར་ཕྱོགས་སློབ་གྲྭ་རུ་ཕེབས་ལ། 1993ལོར་དབྱིན་ཇི་ལ་ཕེབས་ནས་དབྱིན་ཡིག་སློབ་གཉེར་གནང་ཞིང་གྲུབ་འབྲས་གཟེངས་སུ་ཐོན་པ་བླངས།
འདི་ལྟར་མདོ་སྨད་ཁྲི་ཀའི་ཡུལ་ནས་ལམ་ལ་ཆས་པའི་བུ་ཆུང་ཞིག་གིས་གཞན་དྲིང་མི་འཇོག་པའི་དཀའ་བ་དང་དུ་བླངས་ཏེ། བོད་ཀྱི་སྐད་དང་རིག་གནས་ལ་སྦྱངས་པ་དཔྱིས་ཕྱིན་པ་གནང་བའི་རྨང་གཞིའི་སྟེང་ལ། དབྱིན་ཡིག་དང་དབྱི་ཐྲ་ལའི་སྐད་ཡིག་སོགས་ལ་སྦྱང་བ་གང་ལེགས་གནང་བས་བོད་ཀྱི་རིག་གནས་སྤྱི་དང་། སྒོས་སུ་ཞང་ཞུང་རིག་གནས་འཛམ་གླིང་ཡོངས་སུ་སྤེལ་བའི་དུས་ཀྱི་ཕོ་ཉ་ལྟ་བུ་ཞིག་ལ་ཆགས།
གཉིས་པ། ཏི་སེའི་དབུ་འཕང་བཏེགས་པའི་ལེའུ།
ལོ་རབས་བརྒྱད་ཅུ་པའི་དུས་འགོར་མཚོན་ན། གངས་ཅན་རིག་གནས་སྤྱི་དང་སྒོས་སུ་ཆོས་ལུགས་རིག་གནས་ཞིབ་འཇུག་གི་ཁྱབ་ཁོངས་ནང་ནས་ཁོང་གིས་གསུངས་པ་ལྟར་ན། བོན་གྱི་ཆོས་ལུགས་དང་ཞང་ཞུང་རིག་གནས་ལ་ཞིབ་འཇུག་གནང་མཁན་ཧ་ཅང་ཉུང་ཉུང་ལས་མེད་པ་དང་། ད་དུང་གྲུབ་མཐའི་ཕྱོགས་ཞེན་གྱི་མཁའ་དབུགས་སྟུག་པོ་ཞིག་གི་འོག་ནས་བོན་གྱི་ཆོས་ལུགས་དང་ཞང་ཞུང་རིག་གནས་ལ་ཞིབ་འཇུག་བྱེད་པའི་ཐད་ནས་དཀའ་ཁག་མང་པོ་གནས། དེར་བརྟེན་དམིགས་བསལ་གྱི་ལོ་ཟླ་དེ་ཡི་ནང་ལ། བོན་གྱི་རིག་གནས་ཞིབ་འཇུག་གི་ལས་དོན་ལ་ཞུགས་ན་གཞན་ལས་ཁྱད་དུ་འཕགས་པའི་རྣམ་དཔྱོད་ཀྱི་རྩལ་ཞིག་འཛོམས་དགོས་པར་མ་ཟད། དེ་ལས་ཀྱང་གལ་ཆེ་བ་ནི་རིག་པའི་དཔའ་བོ་ཞིག་བྱེད་པའི་སྤོབས་པ་དང་ཆོད་སེམས་ཀྱང་ཡོད་དགོས། 1987ལོར་རྒན་ཚེ་རིང་ཐར་གྱིས་འདི་ལྟར་སྙིང་སྟོབས་གསོན་པོ་ཞིག་དང་ཕུགས་འདུན་བརྟན་པོ་ཞིག་ཐུགས་ལ་བཅངས་ནས་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ལ་ཕེབས། བགྲང་བྱ་ཉི་ཤུ་ཙམ་གྱི་རིང་ལ། ཁོང་ཉིད་ཆོལ་གསུམ་ཁ་བའི་ཡུལ་གྱི་དགོན་སྡེ་སོ་སོ་ལ་ཕེབས་ནས་ཡུལ་དངོས་སུ་བརྟག་དཔྱད་གནང་བ་དང་། དུས་རབས་རིམ་བྱོན་གྱི་མཁས་པ་སོ་སོའི་གསུང་རྩོམ་ལ་བློ་དང་རིག་པས་དཔྱད་ཞིབ་མཛད་ལ། རྒྱལ་ཁབ་ཕྱི་ནང་གི་རིག་གཞུང་ཆེད་ལས་མཁས་པ་སོ་སོ་དང་མཉམ་དུ་ཡང་ཡང་དཔྱད་གླེང་བགྱིས་པའི་འོག་ནས། སྔ་རྗེས་སུ་བོད་ཡིག་དང་རྒྱ་ཡིག དབྱིན་ཡིག དབྱི་ཐྲ་ལིའི་ཡི་གེ་སོགས་ཀྱི་ཐོག་ནས《གནའ་རབས་ཞང་ཞུང་གི་ཤེས་རིག་ལ་བསྐྱར་དུ་དཔྱད་པ།》《བོན་གྱི་ལྟེ་གནས་གསར་པ་ཤར་རྫ་རི་ཁྲོད།》《བོད་ཀྱི་བོན་བསྟན་དང་བན་བོན་གཉིས་བར་གྱི་འབྲེལ་བ།》ཞེས་པ་སོགས་ཀྱི་རིག་གཞུང་དཔྱད་རྩོམ་གང་མང་ཞིག་སྤེལ་བར་མ་ཟད། གཞན་ད་དུང《བོན་གྱི་ལོ་རྒྱུས་མདོར་བསྟན་གནད་ཀྱི་ཕྲེང་བ།》སོགས་ཀྱི་གསུང་རྩོམ་གསར་དུ་བརྩམས་པ་དང་པོད་ཉེར་ལྔའི་བདག་ཉིད་ཅན་གྱི《གངས་ཏི་སེའི་བོན་གཞུང་།》ཞེས་པ་སོགས་ཀྱི་དཔེ་ཚོགས་རྩོམ་སྒྲིག་གནང་ལ། རྒྱལ་སྤྱིའི་བོན་ཆོས་ཞིབ་འཇུག་ཚོགས་པའི་ཚོགས་གཙོ་གཞོན་པ་སོགས་ཀྱི་ལས་འགན་ཕྲག་ལ་བླངས་པས། བོན་གྱི་ཆོས་ལུགས་སམ་ཞང་ཞུང་རིག་གནས་ཞིབ་འཇུག་གི་ཐད་ནས་ལྗིད་ཏིག་ཏིག་གི་གྲུབ་འབྲས་བླངས་ཏེ། བསིལ་ལྡན་གངས་རིའི་ལྗོངས་འདིར་མ་ཟད། འཛམ་གླིང་ཡོངས་ཀྱི་ཞང་ཞུང་རིག་གནས་ཞིབ་འཇུག་ལ་མཚོན་ན། ཕྱོགས་ཞེན་གྱི་རླུང་བུས་མ་འཁྱེར་བ་དང་། ངན་ཞེན་གྱི་འཚུབ་མས་མ་བཟུང་བར་བདེ་བླག་ངང་གོང་དུ་འཕེལ་བའི་ཐད་ནས་མཛད་རྗེས་བླ་ན་མེད་པ་བཞག་ཡོད།
གསུམ་པ། ཁ་བའི་མེ་ཏོག་སྐྱོང་བའི་ལེའུ།
ཀྲུང་གོའི་བོད་རིག་པ་ཞིབ་འཇུག་ལྟེ་གནས་སུ་བགྲང་བྱ་ཉི་ཤུ་ལྷག་གི་རིང་ལ་བོན་གྱི་ཆོས་ལུགས་སམ་ཞང་ཞུང་རིག་གནས་ལ་ཞིབ་འཇུག་གནང་། 2006ལོར་ཀྲུང་དབྱང་མི་རིགས་སློབ་ཆེན་དུ་ཕེབས་ནས་དགེ་རྒན་གྱི་ལས་གནས་ལ་བསྐྱར་དུ་ཞུགས། ཀྲུང་དབྱང་མི་རིགས་སློབ་ཆེན་གྱི་བོད་རིག་པ་ཞིབ་འཇུག་གླིང་ནི་མདོ་དབུས་ཁམས་གསུམ་གྱི་མི་རིགས་སློབ་འབྲིང་སོ་སོའི་ཕུལ་བྱུང་སློབ་མ་བརྒྱ་ཡི་ནང་ནས་བདམས་པ་དང་སྟོང་གིས་ནང་ནས་བསལ་ཡོང་བའི་བློ་གྲོས་ཅན་དང་བརྩོན་འགྲུས་ཅན། ཕུགས་བསམ་ཅན་རྣམས་རང་རང་གི་སྦྱངས་འབྲས་ལ་བརྟེན་ནས་རིག་པའི་དགའ་ཚལ་འདི་རུ་ལས་ཀྱིས་འཛོམས་ཡོད་པས། སློབ་གླིང་འདི་ལྟ་བུ་ཞིག་གི་དབུ་ཁྲིད་ཀྱི་འགན་བཞེས་པའི་ཆ་ནས། གངས་ཅན་རིག་གནས་ཀྱི་ཆགས་འཇིག་དང་དར་རྒུད་ལ་ཐུགས་འདང་རྒྱག་དགོས་པར་མ་ཟད། བོད་རིགས་སློབ་མས་བོད་ཀྱི་སྤྱི་ཚོགས་ལ་ཅི་ལྟར་ཞབས་འདེགས་ཞུ་བ་དང་། དེ་ཡི་གོ་རིམ་ཁྲོད་ནས་སློབ་མ་རང་རང་གི་མི་ཚེའི་རིན་ཐང་ཅི་ལྟར་མངོན་འགྱུར་ཐུབ་པའི་སྐོར་ལ་དེ་བས་ཀྱང་ཐུགས་འདང་ཟབ་མོ་རྒྱག་པའི་ལས་འགན་ལྕི་མོ་ཞིག་ཕྲག་ལ་ལྷུང་ཡོད་པས། ཁོང་གིས་བོད་རིགས་སློབ་མ་རྣམས་ལ་བོན་གྱི་རིག་གནས་རྐྱང་རྐྱང་ལ་ཞིབ་འཇུག་བྱེད་དགོས་པའི་ལྟ་བ་མཁྲེགས་པོ་ཞིག་བཏོན་མེད་ལ། བོད་ཀྱི་སྐད་ཡིག་རྐྱང་བ་ལ་བརྟེན་ནས་རང་རིགས་ཀྱི་རིག་གནས་འཛིན་སྐྱོང་བྱེད་པའི་རེ་འདུན་བཙན་པོ་ཞིག་ཀྱང་བཏོན་མེད་པར། དུས་རབས་ཉེར་གཅིག་པའི་གོམ་ཁ་ཚུར་ལ་སྤོས་ནས་བགྲང་བྱ་བཅུ་ལྷག་ཕྱིན་པའི་དུས་འདིར། ཆ་འཕྲིན་རིག་གནས་ཀྱི་ཚ་རླབས་དགུང་དུ་འཕྱུར་ནས་གླིང་ཆེན་ལྔ་ལས་གྲུབ་པའི་ས་ཡི་གོ་ལ་འདི་ཡང་གྲོང་སྡེ་ཆུང་ཆུང་ལྟ་བུ་ཞིག་ལ་ཆགས་ནས། རྒྱལ་ཁབ་སོ་སོ་བར་གྱི་ཕན་ཚུན་འགྲོ་འོང་དང་། མི་རིགས་སོ་སོའི་བར་དུ་རིག་གནས་སྤེལ་རེས་བྱེད་པའི་གནས་བབ་གསར་པའི་འོག་ནས། ཕྱི་རབས་གཞོན་སྐྱེས་རྣམས་ནི་ཁ་ནང་ལ་འཁོར་ན་བོད་ཀྱི་སྤྱི་ཚོགས་ལ་ཞབས་འདེགས་ཞུ་ཐུབ་པ་དང་། ཁ་ཕྱི་ལ་གཏད་ན་བོད་པའི་རིག་གནས་འཛམ་གླིང་ཡོངས་སུ་སྤེལ་བའི་དུས་ཀྱི་ཕོ་ཉ་ལྟ་བུ་ཞིག་ལ་ཆགས་པའི་རེ་འདུན་ཡིད་ལ་བཅངས་ནས་བོད་ཀྱི་རིག་གནས་སྤྱི་དང་སྒོས་སུ་སྐད་གཉིས་སློབ་གསོ་དམ་འཛིན་བྱས།
སྐད་གཉིས་སློབ་གསོ་སྤེལ་བའི་གོ་རིམ་ཁྲོད་ནས་རྒན་ཚེ་རིང་ཐར་ལགས་ཀྱིས་ནམ་ཡང་བོད་ཀྱི་རིག་གནས་ཀྱི་དར་རྒུད་དང་འབྲེལ་ཞིང་། དངོས་ཡོད་ལག་ལེན་གྱི་ཁྲོད་ནས་ར་སྤྲོད་བྱུང་བའི་སྡོམ་ཚིག་བརྟན་པོ་ཞིག་ཁྱབ་བསྒྲགས་གནང་བཞིན་ཡོད། དེ་ནི་བོད་རིགས་སློབ་མ་ཞིག་ཡིན་པའི་ངོས་ཐད་ནས་ཐོག་མར་བོད་ཀྱི་སྐད་དང་རིག་གནས་ལ་སློབ་གཉེར་བྱ་རྒྱུ་ནི་མི་རིགས་དང་དུས་རབས་ཀྱིས་ང་ཚོ་ལ་སྤྲད་པའི་འགན་འཁྲི་ཞིག་ཡིན་ལ། བོད་ཀྱི་སྐད་དང་ཡི་གེ་ལ་སྦྱངས་པ་དཔྱིས་ཕྱིན་པ་བྱུང་བའི་རྨང་གཞིའི་སྟེང་ནས་མི་རིགས་གཞན་གྱི་སྐད་ཡིག་དང་ཆེད་ལས་ཤེས་བྱ་སློབ་གཉེར་བྱས་ན་ཚན་རིག་དང་མཐུན་ཞིང་དུས་རབས་ཀྱི་དགོས་མཁོ་དང་འཚམ་པའི་གདམ་གསེས་ཡག་ཤོས་ཡིན་པའི་ངོས་འཛིན་གནང་།
འདི་ལྟ་བུའི་ཚད་གཞི་ཞིག་གཏན་ལ་ཕབ་པ་དང་འདི་ལྟ་བུའི་ཐ་ཚིག་ཅིག་གཞན་ལ་བསྒྲག་དགོས་ན་དེ་འདྲའི་དཀའ་མོ་ཞིག་མ་ཡིན་རུང་། ཚད་གཞི་འདི་རང་སྟེང་ནས་ལག་ལེན་དུ་བསྟར་བ་དང་། ཐ་ཚིག་འདི་རང་ངོས་ནས་ར་སྤྲོད་འབྱུང་དགོས་ན་དེ་འདྲའི་ལས་སླ་མོ་ཞིག་ག་ལ་ཡིན། འོན་ཀྱང་རྒན་ཚེ་རིང་ཐར་ལགས་ཀྱིས་བོད་ཀྱི་སྐད་གཉིས་སློབ་གསོའི་བྱ་གཞག་ཅི་ལྟར་སྐྱོང་བའི་ཐད་ནས་རེ་བའི་ཡོད་ཚད་སྟོང་བའི་མཁའ་ལ་མ་བཅོལ་བར་རང་གི་སློབ་གཉེར་གྱི་གོ་རིམ་ཁྲོད་ནས་ར་སྤྲོད་བྱས་པ་མ་ཟད། ཁྱད་པར་དུ་སྐུ་ཉིད་ཀྱི་དཔྲལ་བའི་མིག་དང་ཁོག་པའི་སྙིང་ལྟར་གཅེས་པའི་བུ་མོ་ཡང་ལེ་དབར་ཁྲི་ཕྲག་གིས་བཅད་པའི་ཕ་ཡུལ་ཁྲི་ཀ་རྫོང་དུ་མངགས་ནས། བོད་ཀྱི་སྐད་དང་ཡི་གེ་ལ་བསླབ་གཉེར་བྱེད་དུ་བཅུག འདི་ལས་ང་ཚོས་གྲོང་ཁྱེར་དུ་ལུས་པའི་བོད་པ་རྣམས་ལ་དྲན་སྐུལ་གྱི་ཅོང་སྒྲ་ཞིག་བསྒྲགས་པར་མ་ཟད། རྟོགས་སད་ཀྱི་འབོད་སྐུལ་ཞིག་ཀྱང་བཏང་། གནས་ཚུལ་འདི་གླེང་ཡོང་བའི་ཚེ་ན། ནམ་རྒྱུན་རྒན་ཚེ་རིང་ཐར་གྱིས་ཧ་ཅང་ཁེངས་སྐྱུང་གི་སྒོ་ནས་གཙོ་བོ་བུ་མོ་རང་ལ་མི་གཞི་ཆ་ཚང་ཞིག་དང་མི་གཤིས་ཚད་ལྡན་ཞིག་ཡོང་བའི་དགོས་པར་དམིགས་ནས་ཕ་ཡུལ་དུ་མངགས་པ་ཡིན་ཞེས་གསུངས། དེ་ལས་ང་ཚོས་ངང་ངམ་ཤུགས་ཀྱིས་བོད་སྐད་ཡིག་རྨང་གཞིར་བཟུང་བའི་སྐད་གཉིས་སློབ་གསོའི་ལམ་ལ་ཞུགས་པ་ནི། མི་རིགས་དང་རྒྱལ་ཁབ་ལ་ཕན་པའི་བྱ་བ་རླབས་ཆེན་ཞིག་ཡིན་པར་མ་ཟད། རང་གིས་ཕ་ཨ་ཁུ་ངོ་ཤེས་པ་དང་བུ་ཚ་བོར་རྟེན་སྐལ་འཇོག་པའི་སྤྱོད་སྟངས་ཤིག་དང་། འཇིག་རྟེན་གྱི་ཁམས་འདི་ནས་མི་གཞི་ལེགས་པོ་ཞིག་གྲུབ་པའི་དངོས་ཡོད་ཀྱི་དགོས་མཁོ་གལ་ཆེན་ཞིག་ཡིན་པའང་གཞི་ནས་རྟོགས།
འདི་ལྟར་མདོ་སྨད་ཁྲི་ཀའི་ཡུལ་ནས་རྡོག་ཁྲེས་ལྕི་མོ་ཞིག་ཕྲག་ལ་བླངས་ཤིང་རྒྱབ་ལ་འཁུར་ནས་ལམ་ལ་ཆས་པའི་བུ་ཆུང་ཞིག་གིས་བྱམས་ལྡན་མ་ལོའི་ནུ་རིན་དང་སྦྲང་དཀར་རྩམ་པའི་ཟས་རིན་འཇལ་བའི་ཆེད་དུ་དཀའ་སྡུག་ལ་མགོ་མ་སྒུར་ཞིང་ཐེ་ཚོམ་གྱི་རྒྱ་རུ་མ་ཚུད་པར་མེས་པོའི་ལོ་རྒྱུས་ཀྱི་གསང་བའི་ཁུངས་སྣེ་རེ་རེ་ཡི་མཐིལ་བརྟོལ་བས། རེ་ཞིག་ཕྱོགས་ཞེན་གྱིས་སྨུག་སྤྲིན་སྟུག་པོ་ཞིག་གི་འོག་ནས་བག་ལ་ཞ་བའི་གངས་དཀར་ཏི་སེའི་དབུ་འཕང་དགུང་ལ་བཏེགས་པར་མ་ཟད། གངས་ཅན་རིག་གནས་ཀྱི་ཆུ་རྒྱུན་རིང་དུ་བསྲིངས་པའི་ཕྱག་ལས་དོན་དུ་གཉེར་ནས་ཁ་བའི་མེ་ཏོག་བྱམས་ཀྱིས་བསྐྱངས་པའི་བཀའ་དྲིན་འོག་ལ། ད་ལྟ་འཛམ་གླིང་གི་ཡུལ་གྲུ་སོ་སོ་དང་། ཁྱད་པར་དུ་བསིལ་ལྡན་གངས་རིའི་ལྗོངས་འདིར་བོད་པའི་རིག་གནས་ཀྱི་འདབ་ལག་ལྷུག་གེར་གྲོལ་བ་དང་དགའ་བའི་ཟེའུ་འབྲུ་སྨིན་དང་སྨིན་བཞིན་པ་བདག་ཅག་གི་རྣ་བའི་གསོས་དང་མིག་གི་དཔྱིད་དུ་སྨིན། དེ་བས་ང་ཚོས་ལག་ཟུང་ཐལ་མོ་སྦྱར་ནས་སྐྱེས་མཆོག་འདི་དང་འདི་ལྟ་བུ་ཐམས་ཅད་ཀྱི་སྐུ་གཟུགས་བདེ་ཐང་དང་མཛད་འཕྲིན་ཡར་རྒྱས་ཡོང་བའི་བཀྲ་ཤིས་སྨོན་འདུན་ཞུའོ། །།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-28 01:34 , Processed in 0.277029 second(s), 21 queries .


text:
རྒྱལ་གཅེས་དཔའ་བོས་རྒྱ་གཞུང་ལ་ངོ་རྒོལ། བློ་བཟང་སེང་གེས་གྲོས་ཚོགས་ལ་ངོ་རྒོལ།
—-ཚུལ་ཁྲིམས་དཔལ་ལྡན།
སྤྱི་ལོ་ ༢༠༡༧ ཟླ་ ༣ ཚེས་ ༡༨ ཉིན་བོད་ནང་ནས་རྒྱལ་གཅེས་དཔའ་བོ་པདྨ་རྒྱལ་མཚན་མཆོག་གིས་་རང་ལུས་མེར་སྲེག་གི་ལས་འགུལ་སྤེལ་ནས་རྒྱ་ནག་གཞུང་ལ་ངོ་རྒོལ་བྱས་ཡོད། བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་བོད་མི་མང་སྤྱི་འཐུས་ལྷན་ཚོགས་ལ་ངོ་རྒོལ་བྱས་ནས་གྲོས་ཚོགས་ར་བ་ནས་ཕྱི་ལ་ཐོན་ཡོད།
ངོ་རྒོལ་མི་འདྲ་བ་འདི་གཉིས་ཉི་མ་གཅིག་ལ་སྤེལ་ཡོད། དུས་ཚོད་ཀྱང་ཧ་ལམ་གཅིག་པ་ཆགས་ཡོད། བོད་ནང་གི་ཕྱི་དྲོའི་ཆུ་ཚོད་བཞི་པ་ཙམ་ལ་གཞིས་བཞུགས་རྒྱལ་གཅེས་དཔའ་བོ་ཉག་རོང་པདྨ་རྒྱལ་མཚན་མཆོག་གིས་རང་ལུས་མེར་སྲེག་བཏང་ནས་རྒྱ་གཞུང་ལ་ངོ་རྒོལ་བྱས་ཡོད། རྒྱ་གར་གྱི་སྔ་དྲོའི་ཆུ་ཚོད་བཅུ་དང་སྐར་མ་ཞེ་གཉིས་ལ་བློ་བཟང་སེང་གེས་བོད་མི་མང་སྤྱི་འཐུས་གྲོས་ཚོགས་ལ་ངོ་རྒོལ་བྱས་ཏེ་གྲོས་ཚོགས་ར་བ་ནས་ཕྱི་ལ་ཐོན་པ་རེད།
བོད་མི་མང་སྤྱི་འཐུས་སྐབས་བཅུ་དྲུག་པའི་ཚོགས་ཐེངས་དང་པོའི་ཐོག བཀའ་ཤག་དང་འོས་བསྡུ་ལས་ཁུངས་ནས་འོས་བསྡུའི་སྒྲིག་གཞི་བསྐྱར་བཅོས་ཀྱི་ཟིན་བྲིས་ཤིག་གྲོས་ཚོགས་ལ་ཕུལ་ནས་འོས་བསྡུའི་སྒྲིག་གཞི་ལ་བསྐྱར་བཅོས་དགོས་ཚུལ་ཞུས་ཡོད། དེ་ལ་གྲོས་ཚོགས་འཐུས་མི་མང་པོས་འདི་འདྲའི་བྲེལ་བ་བྱེད་དོན་ཅི་ཡིན་སོགས་ལ་དྲི་བའང་བཏང་ཡོད་རེད། ཡིན་ནའང་། གྲོས་ཚོགས་ཀྱིས་བཀའ་ཤག་དང་འོས་བསྡུ་ལས་ཁུངས་ཀྱི་རེ་བ་ལྟར་བཙན་བྱོལ་བོད་མིའི་འོས་བསྡུའི་སྒྲིག་གཞི་བསྐྱར་བཅོས་འཆར་ཟིན་ཚོགས་ཆུང་ཟེར་བ་བཙུགས་ཡོད།
སྤྱི་ལོ་ ༢༠༡༦ ལོའི་སྲིད་སྐྱོང་འོས་བསྡུའི་ལས་རིམ་དེ་ཧ་ཅང་འཁྲུག་ཆ་དོད་པོ་བྱུང་ཡོད། འཁྲུག་ཆ་དོད་པ་དེར་སྤྱི་ཚོགས་ནང་ངོས་འཛིན་ཞེད་སྣང་ཚ་པོ་ཞིག་བྱས་པ་རེད། དེ་གང་རེད་ཟེར་ན། སྲིད་སྐྱོང་འོས་བསྡུའི་མཇུག་འབྲས་ལ་སྤྱི་ཚོགས་དུམ་བུ་གཉིས་ཆགས་པ་དེ། སྲིད་སྐྱོང་འོས་མི་ཁག་ཅིག་གིས་བདེན་པ་བཤད་ནས་མང་ཚོགས་ཀྱི་མདུན་ལ་ཐོན་པ་དང་། ཁག་ཅིག་གིས་ཧམ་པ་དང་རྫུན་གཏམ་བཤད་ནས་སྤྱི་ཚོགས་ཀྱི་མདུན་ལ་ཐོན་སོང་བར་ངོས་འཛིན་བྱས་པ་རེད། བོད་ཀྱི་དུས་བབ། བོད་ཀྱི་བང་ཆེན། ཁ་བརྡ་དྲ་ཚིགས། ངོ་དེབ། སྐད་འཕྲིན་སོགས་སྤྱི་ཚོགས་དྲ་རྒྱའི་སྟེང་གི་གླེང་སྟངས་བརྒྱ་ཆ་མང་ཤོས་ནི་ཡིག་ཐོག་ནས་གླེང་བ་ཆགས་ཡོད་པ་རེད། དེ་ཚོས་སྲིད་སྐྱོང་འོས་མི་རེ་རེའི་ལས་དོན་སྒྲུབ་སྟངས་དང་འགན་ཁུར་བྱེད་སྟངས་གླེང་ཡོད་པ་ལ་བརྟེན་ནས། འོས་བསྡུའི་ལས་རིམ་ནང་ལ་ནུས་པ་དང་ཤུགས་རྐྱེན་ཆེན་པོ་ཐེབས་ཡོད་པ་རེད། ཟླ་བ་འགའི་སྔོན་ལ་དོ་སྣང་ཅན་ཁག་ཅིག་གིས་རྩོམ་ཡིག་དེ་དག་ཕྱོགས་བསྒྲིགས་གནང་གིན་ཡོད་པ་ཞིག་གོ་ཐོས་བྱུང་། དེ་བདེན་ན། དེ་ནི་ལོ་རྒྱུས་ཀྱི་ཡིག་ཚགས་ཤིག་ཆགས་རྒྱུ་རེད། མ་འོངས་པར་ ༢༠༡༦ ལོར་བསྐྱར་ཞིབ་བྱེད་མཁན་ལ་དཔྱད་གཞིའི་ཡིག་ཆ་གལ་ཆེན་ཆགས་ངེས་པ་རེད།
ཡིན་ནའང་། སྲིད་སྐྱོང་འོས་མི་ཚང་མས་རྩོམ་ཡིག་དེ་དག་ལོ་རྒྱུས་ཡིག་ཚགས་ནང་ལྷག་ན་འདོད་ཀྱི་ཡོད་པ་མ་རེད། གང་ལ་ཟེར་ན། དེ་ལོ་རྒྱུས་ཀྱི་ཡིག་ཚགས་ནང་ལྷག་པ་ཡིན་ན། རང་ཉིད་སྤྱི་ཚོགས་ཀྱི་ངོས་འཛིན་དེའི་ནང་ནས་ནག་པོ་ཆགས་ཀྱི་ཡོད་པར་བརྟེན། ངོས་འཛིན་དེའི་ནང་ནས་རང་ཉིད་ཕྱི་ལ་འབུད་ཐབས་བྱེད་ཀྱི་ཡོད། ཕྱི་ལ་འབུད་ཐབས་མངོན་གསལ་དོད་པོ་གཅིག་ནི། འོས་བསྡུའི་སྒྲིག་གཞི་བསྐྱར་བཅོས་ཟེར་བ་འདི་རེད།
ད་རེས་སྲིད་སྐྱོང་གིས་བསྐྱར་བཅོས་འདི་རང་ཉིད་ཀྱི་འདོད་པ་བཞིན་འགྲོ་བའི་ཆེད་གྲོས་ཚོགས་ཀྱི་གནང་སྟངས་ལ་ངོ་རྒོལ་གྱིས་གྲོས་ཚོགས་ར་བ་ནས་ཕྱི་ལ་ཐོན་པ་དེས། སྲིད་སྐྱོང་གིས་འོས་བསྡུའི་སྒྲིག་གཞི་བསྐྱར་བཅོས་ལ་ཤ་ཚ་ནས་མ་ཡིན་པར། སྔོན་འགྲོ་དང་དངོས་གཞིའི་འོས་བསྡུ་གཉིས་ཡོད་པ་དེ་འགྲིག་མེད་པ་དང་། ད་དུང་དེ་གཉིས་ཀྱི་བར་དུ་ཉིན་གྲངས་མང་པོ་བཞག་ཡོད་པ་འགྲིག་མེད་པ། དེ་ནི་སྤྱི་ཚོགས་ནང་དཀྲོགས་གཏམ་སྤེལ་བར་ཆེད་དུ་གོ་སྐབས་སྤྲད་པ་འདྲ་པོ་རེད་ཅེས་པའི་འགྲེལ་བཤད་བཟོས་ནས། སྤྱི་ཚོགས་ཀྱི་ངོས་འཛིན་ལས་རང་ཉིད་ལོགས་སུ་ཐོན་ལམ་བཙལ་གྱིན་ཡོད་པ་ཁ་ཇེ་གསལ་དུ་བཏང་བ་འདྲ་པོ་ཆགས་སོང་།
ཟམ་གདོང་རིན་པོ་ཆེ་སོགས་མཐོ་རིམ་མི་སྣ་མང་པོས། ༢༠༡༦ ལོའི་འོས་བསྡུའི་འཁྲུག་ཆ་དང་མཇུག་འབྲས་ནི་ད་ཡོད་ཀྱི་སྒྲིག་གཞིས་མ་འགྲིག་པ་མིན་པར། འོས་མི་ཚོས་འགན་ཁུར་སྟངས་དང་འོས་བསྡུའི་ལས་འགུལ་སྤེལ་སྟངས་དང་ཆ་ཤས་ལེན་སྟངས་ཀྱི་སྐྱོན་ཆ་ཡིན་པར་ངོས་འཛིན་བྱས་ཡོད་པ་རེད། དེ་འདྲ་ཡིན་པར་བརྟེན། གྲོས་ཚོགས་ནས་ཆེད་བཙུགས་ཚོགས་ཆུང་གིས། མང་ཚོགས་ཀྱི་བསམ་ཚུལ་འབྱོར་བ་དེ་དག་གིས་ཀྱང་སྒྲིག་གཞིས་མ་འགྲིག་པར་ངོས་འཛིན་བྱས་མེད་པར། སྔོན་འགྲོ་དང་དངོས་གཞིའི་འོས་བསྡུ་གཉིས་མུ་མཐུད་ནས་དགོས་པར་བསམ་ཚུལ་ཕུལ་ཡོད་པ་དེ་ལ་བརྟེན་ནས་ད་རེས་ བཙན་བྱོལ་བོད་མིའི་འོས་བསྡུའི་སྒྲིག་གཞི་བསྐྱར་བཅོས་འཆར་ཟིན་ཚོགས་ཆུང་གིས་ ༢༠༡༦ ཟླ་ ༣ ཚེས་ ༡༨ ཉིན་གྲོས་ཚོགས་སུ་ལས་བསྡོམས་དང་། གྲུབ་དོན་སྙན་ཐོ། འོས་བསྡུའི་སྒྲིག་གཞི་བསྐྱར་བཅོས་ཀྱི་ཁྲིམས་འཆར་ཁག་ཅིག་བཅས་སྙན་སྒྲོན་ཞུས་པའི་ཡིག་ཆ་ཨང་ ༡༤ པ་དེས། བཀའ་ཤག་དང་འོས་བསྡུ་ལས་ཁུངས་གཉིས་ཀའི་དགོངས་པ་ཡིན་ཟེར་བ་དེར་དངོས་སུ་དོ་ཕོག་བཏང་བ་ཞིག་ཆགས་སོང་བ་རེད། བློ་བཟང་སེང་གེས་གྲོས་ཚོགས་ལ་ངོ་རྒོལ་བྱས་ཏེ་གྲོས་ཚོགས་ར་བ་ནས་ཐོན་ཕྱིན་ཡོད་ནའང་། ཚོགས་གཙོ་མཆོག་གིས་ལས་དོན་བྱེད་ཕྱོགས་ཀྱི་སྒྲིག་གཞི་ལུང་འདྲེན་བྱས་ནས་འཆར་ཟིན་འདི་ཚུད་པར་བྱས་པ་ནི་གྲོས་ཚོགས་ཀྱི་གཟི་བརྗིད་རེད།


text:
༢ རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་ ༡༤ ཐོག་སྨོན་ལམ་ཚིག་མཛོད་ཆེན་མོའི་ལས་གཞི་ངོ་སྤྲོད་དང་འབྱུང་འགྱུར་ཡར་རྒྱས་གཏོང་ཕྱོགས་སྐོར་གྱི་བགྲོ་གླེང་།
དང་པོ།
སྨོན་ལམ་ཚིག་མཛོད་ཆེན་མོ་ནི་མ་ཚིག་ཐ་སྙད་ཆིག་འབུམ་བདུན་སྟོང་ལྷག་ལས་གྲུབ་ཅིང་བོད་ཀྱི་སྲོལ་རྒྱུན་བརྡ་སྤྲོད་ཀྱི་འགྲོས་དང་བསྟུན་ཞིང་། དེང་རབས་མཉེན་ཆས་ཀྱི་ཁྱད་ཆོས་ལྡན་པའི་བོད་ཀྱི་ཚིག་མཛོད་ཆེན་མོ་ཞིག་ཡིན། ཚིག་མཛོད་ཆེན་མོ་འདིས་ཁ་པར་དང་གློག་ཀླད་སོགས་བརྒྱུད་ནས་བོད་ཕྱི་ནང་གི་བོད་མི་མང་པོ་ཞིག་ལ་ཞབས་འདེགས་ཞུ་བཞིན་ཡོད་པ་དང་། ལས་གཞི་འདི་རྩ་བ་བྱས་པའི་བོད་ཀྱི་ཚིག་མཛོད་རིག་པའི་གཞུང་ལུགས་ཤིག་དགོས་རྒྱུ་ནི་རྩ་བའི་གནད་དོན་གལ་ཆེན་ཞིག་ཀྱང་རེད།
དེར་བརྟེན་ད་ལན་རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་ ༡༤ ཐོག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་དམིགས་བསལ་ཚོགས་ཆུང་ཟུར་འཛུགས་ཀྱིས་བོད་ཀྱི་སྐད་ཡིག་དང་འབྲེལ་བའི་ཚིག་མཛོད་རིག་པ་ཞེས་པའི་བརྗོད་གཞིའི་ཐོག ཕྱི་ལོ་ ༢༠༡༦ ལོའི་ཟླ་ ༦ ཚེས ༢༡ ཉིན་གྱི་ཕྱི་དྲོ་ཆུ་ཚོད་ ༣ དང་སྐར་མ་ ༡༥ ནས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་དེང་རབས་བོད་ཀྱི་ཁྱད་ཆོས་ལྡན་པའི་མཉེན་ཆས་ཚིག་མཛོད་སྒྲིག་སྟངས་དང་། དེ་བཞིན་ཆུ་ཚོད་ ༣ དང་སྐར་མ་ ༤༥ ནས་རྩོམ་སྒྲིག་པ་སྨིན་སྣང་མཛེས་ཀྱིས་རྒྱུན་སྤྱོད་ཐ་སྙད་ཀྱི་གལ་ཆེའི་རང་བཞིན་གྱི་སྐོར་ནས་རྩོམ་ཡིག་སྒྲོགས་སྦྱངས་གནང་། སྐབས་དེར་བོད་ཕྱི་ནང་ནས་ཕེབས་པའི་དགེ་རྒན་ཆེན་མོ་དང་། ཉམས་ཞིབ་པ། སློབ་ཆེན་སློབ་མ་བཅས་དང་། བཙན་བྱོལ་དང་ཕྱིའི་རྒྱལ་ཁབ་ཁག་ནས་ཕེབས་པའི་བོད་རིག་པ་སྨྲ་བ་མང་པོ་འཛོམས་ཤིང་། ཚོགས་ཐོག་ཏུ་བོད་དབྱིན་གཉིས་ལས་གྲུབ་པའི་སྨོན་ལམ་ཚིག་མཛོད་ཆེན་མོའི་ངོ་སྤྲོད་ཀྱི་དེབ། བརྡ་སྤྲོད་ཀྱི་དབྱེ་བ་དང་བརྡ་ཆད་ཀྱི་དབྱེ་བའི་བསམ་ཤོག་ཁག་གཉིས་འགྲེམས་སྤེལ་བྱས། བསམ་ཤོག་འདི་བརྒྱུད་ནས་འདི་ག་བརྡ་འཕྲིན་ཁང་གིས་བརྡ་སྤྲོད་དང་བརྡ་ཆད་ཀྱི་དབྱེ་བ་གཅིག་གྱུར་རང་བཞིན་ཅན་ཞིག་ཏུ་འགྱུར་བར་འབད་བརྩོན་བྱེད་བཞིན་པ་ཞིག་ཀྱང་ཡིན།
དེ་ཡང་བོད་ནང་ནས་ཕེབས་པའི་བོད་ལྗོངས་སློབ་གྲྭ་ཆེན་མོའི་དཔེ་མཛོད་འགན་འཛིན་སྐ་བ་ཤེས་རབ་བཟང་པོ་གཙོས་པའི་བོད་ནང་གི་དགེ་རྒན་ཆེན་མོ་རྣམ་པ་དང་། བཙན་བྱོལ་དང་ཕྱི་རྒྱལ་ཁག་ནས་ཕེབས་པའི་ཉམས་ཞིབ་པ་ཆུང་ཚེ་རིང་ལགས་དང་བསྟན་འཛིན་ནོར་བུ་ལགས་གཙོས་པའི་བསམ་ཚུལ་གང་མང་གནང་། དེ་མིན་ནུབ་ཕྱོགས་ཀྱི་མཁས་དབང་ཆེན་མོ་ནེ་གོ་ལ་སུ་(Prof. Nicolas Tournadre)གཙོས་པའི་བསམ་ཚུལ་དང་རྒྱབ་སྐྱོར་གནང་། མཇུག་མཐར་ཚོགས་ཞུགས་པ་སོ་སོས་བསམ་ཚུལ་བཏོན་པ་དང་དྲི་བ་དྲི་ལན་སོགས་ལྷུག་པོར་གནང་བ་དང་། ད་དུང་སྨོན་ལམ་ཚིག་མཛོད་ཀྱི་ལས་གཞི་འདིར་དགའ་མོས་དང་ལས་གཞི་རླབས་ཆེན་འདི་མུ་མཐུད་རྒྱུན་འཁྱོངས་དགོས་པའི་རེ་སྐུལ་ཞུ་མཁན་ཡང་མང་པོ་བྱུང་བ་མ་ཟད། ང་ཚོ་བོད་ལ་ཡང་གཅིག་གྱུར་རང་བཞིན་ལྡན་པའི་བོད་ཀྱི་སྐད་ཡིག་དང་འབྲེལ་བའི་ཚིག་མཛོད་རིག་པའི་གཞུང་ལུགས་ཤིག་དགོས་གལ་ཆེ་སྐོར་གྱི་སྐོར་ནས་ཡང་གླེང་མོལ་བྱས་སོང་།
གཉིས་པ།
རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་ ༡༤ འདི་བརྒྱུད་ནས་ཚོགས་འདུའི་བར་གསེང་ཅི་ཡོད་ལ་ནུབ་ཕྱོགས་ཀྱི་མཁས་དབང་ཆེན་མོ་ནེ་གོ་ལ་སུ་(Prof. Nicolas Tournadre)་དང་ ཏེི་བེ་ཌི་ཅིར་མི་ནོ་(Prof. David F Germano) གཙོས་བོད་སྐད་ཡིག་དང་འབྲེལ་བའི་ནུབ་ཕྱོགས་ཀྱི་གཙུག་ལག་སློབ་གྲྭ་ཁག་གི་འགན་ཁུར་བ་རྣམས་དང་། བོད་ལྗོངས་སློབ་གྲྭ་ཆེན་མོའི་དཔེ་མཛོད་འགན་འཛིན་སྐ་བ་ཤེས་རབ་བཟང་པོ་གཙོས་པའི་བོད་ཕྱི་ནང་གི་བོད་རིག་པའི་མཁས་པ་དང་དགེ་རྒན་ཆེན་མོ། སློབ་ཆེན་སློབ་མ་རྣམས་དང་ལྷན་དུ་ཟུར་མཇལ་གྱིས་སྨོན་ལམ་ཚིག་མཛོད་ཆེན་མོ་ངོ་སྤྲོད་དང་། བོད་ལ་བོད་ཀྱི་སྐད་ཡིག་དང་འབྲེལ་བའི་ཚིག་མཛོད་རིག་པའི་གཞུང་ལུགས་ཤིག་དགོས་གལ་གྱི་སྐོར་ལ་བགྲོ་གླེང་དང་དྲི་བ་དྲི་ལན། ཕན་ཚུན་བསམ་བློ་བརྗེ་རེས་དང་གོ་རྟོགས་སྤེལ་རེས་བཅས་བྱས་པར་བརྟེན། འབྱུང་འགྱུར་ལས་གཞི་འདིའི་ཐོག་ལ་ཕན་ཚུན་རོགས་འདེགས་གང་ཐུབ་བྱ་རྒྱུའི་འབྲེལ་ལམ་ཡག་པོ་བཟོས་ཐུབ་ཡོད།
གསུམ་པ།
རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་ ༡༤ ལས་དོན་ཚོགས་འདུའི་སྐབས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་ཐེངས་འདིའི་ཚོགས་ཞུགས་པ་ཡོངས་ལ་སྨོན་ལམ་ཚིག་མཛོད་ཆེན་མོའི་སྒྲོམ་གཞི་དང་། བརྡ་སྤྲོད་དང་། བརྡ་ཆད་ཀྱི་དབྱེ་བ་དགར་སྟངས་སོགས་དེང་རབས་བོད་ཀྱི་ཁྱད་ཆོས་ལྡན་པའི་མཉེན་ཆས་ཚིག་མཛོད་སྒྲིག་སྟངས་སྐོར་ནས་ངོ་སྤྲོད་ཞིབ་ཕྲ་བྱས་པར། ཚོགས་ཞུགས་པ་མང་པོ་ཞིག་གིས་དགའ་བསུ་དང་མཐོང་ཆེན་བྱས་ཏེ་ཟུར་མཇལ་གྱིས་རེ་སྐུལ་ཞུས་པ་སོགས། མདོར་ན་ཚོགས་ཆེན་འདིའི་ཐོག་ནས་སྨོན་ལམ་བོད་ཀྱི་ཚིག་མཛོད་ཆེན་མོའི་ལས་གཞི་འདིར་དགའ་མོས་དང་མཐོང་ཆེན། ཐུགས་ཁུར་གནང་མཁན་ཤིན་ཏུ་མང་བ་ནི་ང་ཚོ་ལས་མི་ཚོར་མཚོན་ན་ཡང་དགའ་འོས་པ་ཞིག་དང་། མུ་མཐུད་ནས་ལས་གཞི་འདི་ཇེ་རྒྱས་ཇེ་ལེགས་སུ་གཏོང་བའི་སེམས་ཤུགས་དང་སྤོབས་པའི་གྲོགས་སུ་གྱུར་པ་ཞིག་ཀྱང་ཅིས་མ་ཡིན། དེར་བརྟེན་ཐེངས་འདིར་འཛམ་གླིང་ཤར་ནུབ་ནས་ཕེབས་པའི་བོད་རིག་པའི་མཁས་པ་རྣམ་པ་གཙོས་པའི་ལས་གཞི་འདིར་རྒྱབ་སྐྱོར་དང་ཐུགས་ཁུར་གནང་མཁན་ཚང་མར་སྙིང་ཁོང་རུས་པའི་གཏིང་ནས་ཐུགས་རྗེ་ཆེ་ཞུས་པ་ཡིན།


text:
ཚེ་སྲོག་གི་བདག་དབང་སྤྲོད་ཐབས།
རྩོམ་བྲིས་པ། རྩོམ་སྒྲིག་པ།
ཚེ་སྲོག་གི་བདག་དབང་སྤྲོད་ཐབས།
ད་ལན་ལས་ཀྱི་འབྲེལ་བའི་ཐག་རིང་སློབ་མ་ཞིག་གིས་ཤ་ཡི་རིགས་ལ་ཇི་ལྟར་དབྱེ་བ་དང་། དེ་དག་ལ་ལྟོས་ཏེ་ཉེས་པ་ཆེ་ཆུང་ཡོད་མེད་སྐོར་བཀའ་ལུང་དང་སྦྲེལ་ཏེ་གླེང་དགོས་པའི་བསྐུལ་མ་གནང་བ་དང་། རང་ཉིད་ཀྱིས་ཀྱང་ལོ་ཤས་རིང་ནས་ཤ་དང་ཁ་བྲལ་ཐབས་ལ་འབད་པ་ཇི་ལྟར་བྱས་པའི་རྒྱུད་རིམ་སོགས་ལ་བརྟེན། གཤམ་ནས་ཤ་དང་འབྲེལ་བའི་སྐོར་ཅུང་ཞིག་གླེང་རྒྱུ་ཡིན།
དང་པོ། དགེ་སྡིག་ལ་སྦྱར་ཏེ་ཤ་ཟའི་ཉེས་དམིགས་དང་རིགས་ཀྱིས་དབྱེ་བ་སྐོར་གླེང་བ།
ཤ་ཟ་བ་ནི་ཆེས་ཡ་ང་བ་དང་ལྕི་འཇིགས་པའི་ལས་ཞིག་ཡིན་ནའང་རང་རེ་འདོད་ཁམས་པར་མཚོན་ན་ཤ་ཟའི་འཚོ་བ་དོར་བ་ནི་ཤིན་ཏུ་ཁག་པོ་ཞིག་ཡིན་པར་སྣང་།
དེའང་ཤ་ཟའི་ཉེས་པ་ནི་བོན་ཆོས་གཉིས་ཀའི་བཀའ་ལུང་ལས་གསལ་པོར་གསུངས་ཡོད་པ་སྟེ། བོན་གྱི་མདོ་དྲི་མེད་ལས། “ཤ་ཞེས་བྱ་བའི་ཁ་ཟས་འདི། །སེམས་ཅན་སྲོག་གཅོད་རྒྱུ་ལས་བྱུང་། །” ཞེས་དང་། ཆོས་དཔེ་ཐུགས་རྗེ་ཆེན་པོ་འཁོར་བ་དོང་སྤྲུག་གི་རྒྱུད་ལས། “ ཤ་དམར་པོ་དང་ཁྲག་དམར་པོ་ཟོས་ན་སྐྱེ་བ་བདུན་འདས་པའི་ཕ་རོལ་ཁྲོ་ཆུ་ཁོལ་མ་བླུགས་པའི་གནས་སུ་སྐྱེ་བར་འགྱུར་རོ། །” ཞེས་གསུངས་པ་དང་། ལང་ཀར་གཤེགས་པའི་མདོ་ལས། “ ངས་ཤའི་ཟས་ནི་སུ་ལའང་མ་གནང་། མི་གནང་། གནང་བར་མི་འགྱུར་ཏེ།” ཞེས་སོགས་གསུངས།
ཤ་ནི་མང་ཕལ་ཆེར་སེམས་ཅན་གྱི་སྲོག་བཅད་པ་ལས་བྱུང་། སྲོག་གཅོད་ལས་ནི་སྡིག་པའི་ནང་ནས་ཤིན་ཏུ་ལྕི་བ་སྟེ་མདོ་ལས། “ མི་དགེ་བཅུ་ལས་སྲོག་གཅོད་ལྕི། །” ཞེས་དང་། དྲི་མེད་ལས། “ ཤ་ཡི་ཉམས་ལྟུང་ཉེས་པ་ཡིས། །དམྱལ་བ་བཙོ་བསྲེགས་གནས་སུ་སྐྱེ། །འབུ་སྲིན་མང་པོས་ལེན་ཆགས་སྙགས། །” ཞེས་དང་། མདོ་ལས། “ ཤ་ཟ་ཐམས་ཅད་སྲིན་པོའི་ལུས། །ཤིང་ཤ་ཉིང་གིས་ཟ་བའི་ལས། །སྲོག་དང་སྡིག་ལ་མི་འཛེམ་པ། །སྲིན་པོའི་བུ་དང་དབྱེ་བ་མེད། །” ཅེས་དང་། བོན་མདོ་གཟེར་མིག་ལས། “ རང་གི་གཟུགས་ཀྱི་ཕུང་པོ་ལ། །ཚེར་མ་གཅིག་ཀྱང་མི་གཟོད་པར། །གཞན་དག་སེམས་ཅན་མང་པོ་ཡི། །སྲོག་གཅོད་ཤ་ལ་ཟ་དགོས་ཟེར། །ག་ལའི་སེམས་ཅན་བདུད་རིགས་གཅིག །” ཅེས་སོགས་རང་གཞན་གྱི་བཀའ་ལུང་དུ་མ་ལས་ཤ་ཡི་ཉེས་དམིགས་གསུངས་པ་བསམ་གྱིས་མི་ཁྱབ།
ཤ་ཡི་རིགས་ལ་ལྟོས་ཏེ་ཉེས་པ་ཆེ་ཆུང་ཡང་ཡོད་འདུག་སྟེ། སྟོན་པ་རྫོགས་པའི་སངས་རྒྱས་ཀྱི་བཀའ་འདུལ་བ་ཀུན་འབྱུང་དབྱིངས་དག་གི་རྒྱུད་ལས། “ ཤ་ཟ་བ་ནི་ངན་སོང་རྒྱུ། །དམྱལ་གནས་འགྲོ་བའི་རྐྱེན། །ཤ་མིག་ཅན་སྡོམ་པ་ནི། མདའ་འཕང་ཤ་ལྔ་དང་། །རབ་ཏུ་ལྕི་བའི་ཤ་སུམ་ཅུ་དྲུག སྦོམ་པའི་ཤ་བཅུ་དྲུག ཕྲ་རྒྱས་ཤ་དགུ། སྤྱི་ཤ་གྲངས་མེད་ལྟུང་བའོ། །” ཞེས་གཤམ་དུ་བཀོད་པའི་ཤ་ཡི་རིགས་དེ་དག་བཟའ་ན་ཉེས་ལྟུང་ཆེ་ཚུལ་བསྟན་འདུག གཤམ་ནས་གཞུང་དོན་གཞི་ལ་བཞག་སྟེ་དེ་དག་སོ་སོར་ངོས་བཟུང་ན།
༡) མདའ་འཕང་ཤ་ལྔ་ནི། ༡ མི་ཤ། ༢ རྟ་ཤ། ༣ ཁྱི་ཤ། ༤ གླང་ཆེན་ཤ། ༥ བྱ་རོག་ཤ་དང་ལྔའོ། །ཤ་རིགས་དེ་ལྔ་ཟ་ན་དམྱལ་བ་དང་ཡི་དགས་སོགས་སུ་རང་དབང་མེད་པར་མདའ་འཕང་བ་ལྟར་ཉེས་ལྟུང་གིས་ལྷུང་བའི་རྒྱུ་མཚན་གྱིས་དེ་ལྟར་ཡིན་གསུངས།
༢) རབ་ཏུ་ལྕི་བའི་ཤ་སུམ་ཅུ་རྩ་དྲུག་ནི། ༡ རྔ་མོང་ཤ་དང་། ༢ ར་ཤ། ༣ ཕྱི་ཤ། ༤ སྦལ་ཤ། ༥ སྤྲེའུ་ཤ། ༦ བྱ་ཝ་ཤ། ༧ སྦྲུལ་ཤ། ༨ སྤྲ་ཤ། ༩ སྙན་ཤ། ༡༠ བོང་ཤ། ༡༡ དྲེའུ་ཤ། ༡༢ མཛོ་རིགས་ཤ། ༡༣ ར་རྒོད་ཤ། ༡༤ ཕག་རྒོད་ཤ། ༡༥ རྐྱང་ཤ། ༡༦ བྲ་བྱི་ཤ། ༡༧ ནེ་ཙོའི་ཤ། ༡༨ ཝ་སྦྲེའི་ཤ། ༡༩ མཁའ་འགྲོའི་ཤ། ༢༠ དུང་ཤ། ༢༡ ལྒང་ཤ། ༢༢ ཕ་ཝང་ཤ། ༢༣ མ་ཧེའི་ཤ། ༢༤ ངང་དཀར་ཤ། ༢༥ པར་ཤ། ༢༦ ཤིང་སྲིན་ཤ། ༢༧ བྱ་ཁྲའི་ཤ། ༢༨ དུང་ཤ། ༢༩ འབུ་ཆེན་ཤ། ༣༠ ཏན་ཤ། ༣༡ གནའ་ཕོའི་ཤ། ༣༢ ཉ་ཁྲབ་ཤ། ༣༣ ཤ་རང་ནཱ་ཤ། ༣༤ སྦྲང་ཆེན་ཤ། ༣༥ མ་མངལ་ཤ། ༣༦ རོ་ཁྲུམ་ཤ་དང་སོ་དྲུག་གོ། ཤ་རིགས་དེ་དག་དཔེར་ན་ཕ་ཝང་གི་ཤ་ཟ་ན་སྦལ་ལྕོང་དུ་སྐྱེ་བ་ཉིས་སྟོང་ལེན་པ་སོགས་གཞན་རྣམས་ཀྱང་དེ་བཞིན་རབ་ཏུ་ལྕི་བའི་ཤ་ཡིན་པས་ན་ཉེས་པ་ཆེ་གསུངས།
གོང་དུ་དུང་ཤ་ཞེས་པ་གཉིས་བྱུང་ལ། ད་དུང་ཤ་རང་ནཱ་དང་། ཏན་ཤ། བྱ་ཝ་ཤ། (བྱ་ཝ་ཤ་ཞེས་པ་ནི་བྱ་ཝང་སྟེ་ཕ་ཝང་གི་ཤ་ཡིན་སྲིད་ཀྱང་། སྐབས་འདིར་ཕ་ཝང་གི་ཤ་ལོགས་སུ་བཤད་འདུག) མཁའ་འགྲོའི་ཤ། (བྱ་རིགས་ཀྱི་ཤ་ཟེར་སྲིད་སྙམ།) ཟེར་བ་འདི་ཚོ་གང་ཡིན་ངོས་འཛིན་མ་ཐུབ།
༣) སྦོམ་ཤ་བཅུ་དྲུག་ནི།སྦོམ་ཤ་བཅུ་དྲུག་ཅེས་པ་འདི་འགའ་ཞིག་ངོས་འཛིན་དཀའ་བས་རང་སོར་འགོད་རྒྱུ་ཡིན།
༡ འཁོར་བ་ཉོན་མོངས་ཤ ༢ རང་ནོར་གོས་གྱིས་དང་། ༣ བྱི་ལ་མི་གཙང་ཤ་དང་། ༤ དཔའ་བཞོན་དྲི་ལེན་གྱི་ཤ་དང་། ༥ བྱ་བོན་ཤ་དང་རང་ཤ་དང་། ༦ སྙིང་རྗེས་རྩ་བཅད་ལྟག་ཤ་དང་། ༧ དབང་པོ་སྡིག་དྲུང་སྤྱང་ཀིའི་ཤ། ༨ ལྷ་མིན་རྐང་ཀར་ཤ་དང་། ༩ སྙིང་རྗེ་རླན་བྲལ་གྱི་ཤ་དང་། ༡༠ དུས་དེ་གང་ལ་རང་རིག་དམག་ཤ་དང་། ༡༡ ཐུགས་རྗེ་དགྲར་ལངས་ཤ་དང་། ༡༢ ཞེ་སྡང་ཚོད་བྲལ་ཤའོ། ༡༣ དུས་ལོག་སྲིད་མེད་ཤ་དང་། ༡༤ གཉན་པོ་བྱ་གླག་ཤ་དང་། ༡༥ སྲོག་གླུད་འཇིག་རྟེན་ཤ་དང་། ༡༦ བློ་ལོག་ཕོངས་སེམས་ཤའོ། དུས་མེད་ལ་སྦོམ་པོ་ཡིན་པས་བརྒྱ་འགྱུར་རོ། ལོ་ཟླ་ཞག་དུས་འཛིན་ན་སྟོང་འགྱུར། མང་པོ་འཚོགས་ཡུལ་ཟོས་ན་སྟོང་འགྱུར། ལྷ་ཁང་གནས་སུ་ཟོས་ན་སྟོང་འགྱུར། །ཞེས་གསུངས་སོ། །
༤) ཕྲ་རྒྱས་ཤ་དགུ་ནི། ༡ སེང་གེ་དུས་སླེབས་ཤ་(མི་ནག་ལ་མུ་གུ་དཀར་རུ)དང་། ༢ བྱ་ཁྱུང་(བྱ་བོན་སྒོ་ང་)ཚལ་རྡོལ་ཤ། ༣ གླང་ཆེན་ཁུང་འཛུལ་(ཁྲིམས་ཉམས་པ)ཤ། ༤ མི་རྒོད་བློ་སྟོར་(དད་པ་ཅན)ཤ། ༥ ལྷ་བུ་གནས་ལྷུང་(ཁྲི་མིང་ཡོད་པ)གི་ཤ། ༦ མེ་ཏོག་ཁྱེར་(མཛེ་ནད་ཅན)ཤ། ༧ འབྱུང་བཞི་བཅུད་འདུས་(དུག་གི་ཤི་ཤ)ཤ། ༨ རྒོད་པོ་སྟག་ཆགས་(རྒྱལ་སྲིད་བྲལ་བ)ཀྱི་ཤ། ༩ ཉི་ཟླ་ཐང་ལྷུང་(གྲུབ་ཐོབ་པ)ཤའོ། ། འདིའི་ཚིག་བར་གྱི་མཆན་དེ་དག་གངས་ཏི་སེའི་བོན་གཞུང་རིག་མཛོད་ནང་ཡོད་པའི་ཀུན་འབྱུང་དབྱིངས་དག་གི་རྒྱུད་ལྟར་རང་སོར་བཀོད་ཡོད་པས་བློ་ལྡན་རྣམས་ཀྱིས་དཔྱད་པར་མཛོད། དེ་དག་གི་ཉེས་དམིགས་ནི་རེ་རེ་ལས་ཉེས་པ་འབུམ་འགྱུར་དང་། ཞག་ཏུ་ལོན་ན་རེ་རེར་བརྒྱ་འགྱུར་དུ་རྒྱས་པ་སོགས་ཧ་ཅང་ཉེས་པ་ཆེ་བར་གསུངས། །
དེ་བཞིན་ཤ་རིགས་ལ་ལྟོས་ཏེ་ཉེས་པ་འབྱུང་ཚུལ་སྐོར་གོང་ལས་ད་དུང་ཅུང་ཁ་གསལ་བ་ནི། དྲི་མེད་བཟི་བརྗིད་གཤེན་གྱི་སྲུང་ཁྲིམས་རྣམ་པར་དག་པའི་མདོ་ལས། “ ཐོག་པར་ཤ་ལ་བཞི་རུ་སྟེ། །ལྟུང་བའི་ཤ་དང་ཉམས་པའི་ཤ། །ཉེས་པའི་ཤ་དང་འགལ་བར་འགྱུར། །དེ་ལ་སོ་སོར་དབྱེ་བ་ལ། །ལྟུང་བའི་ཤ་ལ་ལྔ་འགྱུར་བཅུ། །དུག་ལྔ་ཉེས་པའི་རྩ་བ་ལས། །ཕུང་པོ་ལྔ་པོ་གཟུགས་སུ་གྲུབ། །དེ་དག་བཅུད་ཀྱི་སྙིང་པོ་བརྒྱ། །འགྲོ་བ་ལུས་ཀྱི་ཟུང་བསྐྱེད་པ། །ཞེ་སྡང་གཅན་ཆེན་སྦྲུལ་གྱི་ཤ། །འདོད་ཆགས་ཅན་གྱི་བྱ་རྒོད་ཤ། །གཏི་མུག་ཕག་རྒོད་གླང་ཆེན་ཤ། །ང་རྒྱལ་གྱི་ལིང་གཡུ་འབྲུག་ཤ། འཕྲག་དོག་སྤྲ་སྤྲེལ་ཆུ་སྲིན་ཤ། །དེ་དག་རེག་པས་བྱིང་མི་བཏུབ། །སྐྱེ་བ་གཅིག་ལ་ལྟུང་བར་བྱེད། །
དེ་ལས་ཉེས་འགྱུར་ཉམས་པའི་ཤ། །བཞི་འགྱུར་ཉི་ཤུར་དབྱེ་བ་སྟེ། །ཞེ་སྡང་དག་ལ་ཉེ་འགྱུར་བཞི། །སྟག་གཟིག་གུང་དང་འཁྲོ་བ་གདོང་། །འདོད་ཆགས་དག་ལ་ཉེ་འགྱུར་བཞི། །བྱ་རོག་དུར་བྱ་ངུར་པ་ལྕོང་། །གཏི་མུག་དག་ལ་ཉེ་འགྱུར་བཞི། །ཁྱུ་མཆོག་གླང་དང་རབ་ཆད་མཛོ། །ཕག་ནག་རྟོལ་པོ་སྟེ་ནག་ཤ། ང་རྒྱལ་དག་ལ་ཉེ་འགྱུར་བཞི། །རྟ་དང་བོང་དྲེལ་གོ་བོའི་ཤ། ཕྲག་དོག་དག་ལ་ཉེ་འགྱུར་བཞི། །སྤྲེལ་དང་བྱི་བ་དོམ་དྲེད་ཤ། །དེ་དག་རེག་པས་ཉམས་པར་འགྱུར། །
དེ་ལས་ལྟོས་འགྱུར་ཉེས་པའི་ཤ། །ཞེ་སྡང་ལྟོས་འགྱུར་གཅན་ཟན་ཤ། །དབྱི་གསའ་འཕར་སྤྱང་དྲེད་མོང་ཤ། །འདོད་ཆགས་ལྟོས་འགྱུར་བྱ་མ་བྱིལ། །ཁྱིམ་བྱ་དེ་ཕོ་ཁྲ་གླག་འོལ། །བྱ་བོན་འཕྲིན་པ་བཅུ་གསུམ་ཤ། །གཏི་མུག་ལྟོས་འགྱུར་མ་ཧེ་མཛོ། །བ་གླང་འགར་དང་རྟོལ་མོ་ཤ། །ང་རྒྱལ་ལྟོས་འགྱུར་ཀྱུར་དང་སྲམ། །སླ་མོ་ཉ་དང་ཆུ་གནས་ཤ། །འཕྲག་དོག་ལྟོས་འགྱུར་ཝ་སྦྲེ་གྲུམ། །ཁུང་འཛུལ་སྔོན་མོ་ལ་སོགས་པ། །དེ་དག་ཉམས་དང་ཉེས་པར་འགྱུར། །
དེ་ལས་འགལ་འགྱུར་སྦྱང་བཏུབ་ཤ། །ཤྭ་རྐྱང་གཙོས་དགོ་རི་དགས་ཤ། །གཡག་ལུག་ར་གསུམ་གཡང་དགས་ཤ། དེ་དག་གཙང་ཤ་སྦྱང་དུ་རྒྱུ། །ཞེས་སོགས་ཤ་ཡི་རིགས་ལ་ལྟོས་ཏེ་རྒྱས་པར་གསུངས་སོ།།
གང་ལྟར་སྲོག་གཅོད་ནི་སེམས་ཅན་གྱི་གཟུགས་བོང་ལ་ལྟོས་ཏེ་ཉེས་པ་ཆེ་ཆུང་ཡང་དེ་ལྟར་འབྱུང་བར་འདུག་སྟེ། འདུལ་རྒྱུད་ལས། སེམས་ཅན་རེ་རེའི་སྲོག་གཅོད་པས། །ཕྲ་མོའི་སེམས་ཅན་གྲངས་མེད་གུམ། །” ཞེས་གསུངས་པས། དཔེར་ན་འབྲི་གཡག་སོགས་གཟུགས་བོང་ཇི་ཙམ་ཆེ་བའི་སེམས་ཅན་རྣམས་གསོད་ཚེ། དེ་ཙམ་གྱིས་དེ་དག་གི་ལུས་ལ་མིག་གིས་མཐོང་ཐུབ་པ་དང་མི་ཐུབ་པ་སོགས་ཕྲ་བའི་སེམས་ཅན་དུ་མ་ཞིག་གནས་ཡོད་པ་རྣམས་འཆི་བཞིན་ཡོད་པ་དང་།
ཡང་སེམས་ཅན་རིག་པ་ཅན་དང་བེད་སྤྱོད་ཅན། དེ་བཞིན་ནུས་པ་ཅན་དང་བདག་དབང་ཅན་ལ་སོགས་ཀྱི་སྲོག་གཅོད་ན་ཉེས་པ་གཞན་ལས་ཆེ་བའི་རྒྱུ་མཚན་ནི། སེམས་ཅན་དེ་དག་ལ་ཡིད་ཆགས་པ་དང་བཀོལ་སྤྱོད་བྱེད་བཞིན་པའི་བདག་པོའི་བར་གྱི་བརྩེ་བ་དང་ཡིད་ཆེས་བསླུས་བ་དང་། ལོ་མང་རིང་བཀོལ་སྤྱད་བྱས་པའི་དྲིན་བཟོའི་འཚབ་ཏུ་དེ་དག་གི་སྲོག་འཕྲོག་པ་ནི་ཡ་ང་བའི་སྤྱོད་ཚུལ་ཞིག་ཇི་ལ་མིན། འདི་དག་བསམ་ཚེ་ཅི་སྟེ་འཇིག་རྟེན་འདིར་འདྲེ་དང་སྲིན་པོ་ཞེས་པ་ཞིག་ཡོད་ན་དེ་ནི་འགྲོ་བ་མི་རིགས་འདི་ཡིན་པ་ལས་གཞན་ཞིག་རྙེད་རྒྱུ་ཡོད་བཟོ་མི་འདུག་གོ། །
གཉིས་པ། ཚེ་སྲོག་གི་འགན་དབང་དང་འཕྲོད་བསྟེན་ལ་ལྟོས་ཏེ་གླེང་བ།
ཆོས་དང་ལས་རྒྱུ་འབྲས་ཁས་མི་ལེན་པའི་དབང་དུ་གཏོང་སྟེ་ཤ་ཡི་ཉེས་སྐྱོན་སྐོར་གླེང་ན། འཇིག་རྟེན་ཁམས་ཀྱི་འགྲོ་བ་སྟེ་ཆེ་བ་ཉ་ཆེན་ཡོལ་མོ་ནས་ཆུང་བ་མིག་གིས་མི་ཟིན་པའི་སེམས་ཅན་ཡོད་དོ་ཅོག་ལ་ཚེ་སྲོག་གི་རྒྱུ་བ་ཡོད་ལ། སེམས་ཅན་ཐམས་ཅད་ཀྱིས་སོ་སོའི་སྲོག་ལ་མི་དུངས་བ་ཞིག་མེད། ཉིན་ལ་རྒྱུ་བའི་སེམས་ཅན་རྣམས་ལ་མཚོན་ན་ཞོགས་སྔ་པོ་ནས་དགོང་ཕྱི་མོ་བར་བྲེལ་ཞིང་འཚུབ་པ་ནི་ཚེ་སྲོག་འདིའི་ཆེད་དུ་ཡིན། དེ་བཞིན་མཚན་མོར་རྒྱུ་བའི་སེམས་ཅན་ཀྱང་དེ་དང་མཚུངས།
རང་སྲོག་རང་ལ་དབང་བ་ནི་གནས་ལུགས་གང་ལ་བསམ་ཀྱང་དྲང་བདེན་ཡིན་ལ། དེ་གཞན་གྱིས་འཕྲོག་པ་ནི་བདེན་པ་དང་ནམ་ཡང་མི་མཐུན། མི་དང་དུད་འགྲོའི་བར་གྱི་ཁྱད་པར་ནི་སྨྲ་ཤེས་དོན་གོ་མིན་ཙམ་ལས་རང་སྲོག་རང་ལ་དབང་བ་གཅིག་མཚུངས་ཡིན། རྒྱལ་སྤྱིའི་དུད་འགྲོ་རང་དབང་སྲུང་སྐྱོབ་ཀྱི་ཁྲིམས་ཡིག་ནང་དུ། “ དུད་འགྲོ་རྣམས་རང་རང་གི་ཚེ་སྲོག་ལ་བདག་གཅེས་བྱེད་པའི་ཐོབ་ཐང་ཡོད། །” ཅེས་བྲིས་ཡོད་ལ། “ མིས་ཇི་མི་སྙམ་པའི་དུད་འགྲོའི་ཚེ་སྲོག་ལ་རྒོལ་ན་ཁྲིམས་འགལ་ཡིན། །” ཞེས་བཤད་ཡོད། དབང་ཆ་དང་ནུས་པ་ཆེ་ཆུང་གིས་གཞན་གྱི་ཚེ་སྲོག་འཕྲོག་ན་རྒྱལ་སྤྱིའི་དུད་འགྲོའི་རང་དབང་གི་ཁྲིམས་ལུགས་དང་ཡོངས་སུ་འགལ་ཡོད།
དེས་ན་སེམས་ཅན་སུ་ཞིག་ལའང་གཞན་གྱི་འཚོ་བའི་ཆེད་དུ་སྲོག་དོར་དགོས་པའི་འགན་འཁྲི་མེད་ལ། གཞན་གྱི་ཁ་ཟས་དང་གྱོན་གོས་ཁོ་ནའི་ཆེད་དུ་འཚོ་དགོས་པའི་གནས་ལུགས་ཞིག་ཀྱང་གང་ན་ཡོད། འུ་ཅག་མི་ཡི་རིགས་ཚོས་སོ་སོའི་གཉེན་དང་གྲོགས་ལ་ཇི་འདྲའི་དུངས་བ་ཡོད་པ་བཞིན། སེམས་ཅན་གཞན་ཚོ་ལའང་ཕ་མ་བུ་ཕྲུག་གི་བརྩེ་དུངས་ཡོད་པ་གཅིག་མཚུངས་ཡིན། ང་ཚོ་དང་སྙིང་ཉེ་བའི་ཕ་མ་སྤུན་གྲོགས་ཞིག་གློ་བུར་ཚེ་སྲོག་གི་རྒྱུ་བ་གཞན་གྱིས་འཕྲོག་ཚེ་ཇི་འདྲའི་སེམས་སྡུག་དང་གཞན་ལ་ཞེ་སྡང་བའི་བསམ་པ་སྐྱེ་བཞིན་ཡོད་པ་ལྟར། དུད་འགྲོ་རྣམས་ཁོ་ཚོའི་ཕ་མ་བུ་ཕྲུག་དང་གྲོགས་ཁྱུ་ཚོགས་ནས་གློ་བུར་དུ་ཉེས་པ་ཏིལ་འབྲུ་ཙམ་ཡང་མེད་པར་བཟུང་ནས་སྲོག་གཅོད་པ་ནི། རང་རེ་ནང་པ་སངས་རྒྱས་པ་སྟེ་བྱམས་སེམས་དང་སྙིང་རྗེའི་བདག་ཉིད་ཡིན་རབས་ཀྱང་ཀྱང་གླེང་བཞིན་པ་དེ་དག་ཁ་བཤད་དོན་ལ་མི་གནས་པ་མ་ཚད། ཕར་རོལ་ལ་ཉེས་པ་མེད་ན་སྲོག་ཁྲིམས་གཏོང་ཆོག་པའི་ལུགས་ཞིག་སུ་ཡིས་རྙེད། དེས་ན་གཞན་གྱི་ཚེ་སྲོག་ལ་བརྩི་བཀུར་དང་ཉེས་མེད་ཉམས་ཆུང་ཚོའི་ཚེ་སྲོག་སྲུང་བའི་འགན་དབང་ཕྲག་ཏུ་ལེན་ཐབས་གནང་དགོས།
རང་རེ་མཐོ་སྒང་བོད་ཡུལ་ལ་མཚོན་ན། བོད་པ་རྣམས་ཀྱིས་ཡེ་ཐོག་ནས་ཤ་དང་པགས་རིགས་ཞོ་མར་སོགས་ཀྱི་ཆེད་དུད་འགྲོ་བེད་སྤྱོད་པ་ཉུང་ཉུང་མ་རེད་ལ། རང་གི་འཚོ་བའི་ཆེད་དུ་དུད་འགྲོ་གཞན་གྱི་སྲོག་གཅོད་པའང་ཉུང་ཉུང་མ་རེད། འཛམ་གླིང་ས་ཁམས་རིགས་པ་རྣམས་ཀྱིས་འདི་ནི་ས་མཐོའི་ཡུལ་དུ་གནས་པའི་མི་ཡི་རིགས་ཀྱི་འཚོ་བ་སྐྱེངས་སྟངས་ཞིག་ཡིན་པར་བཤད་ཡོད་ཀྱང་། དེང་གནམ་གཤིས་ཀྱི་འགྱུར་ལྡོག་དང་འཁོར་ཡུག་གི་མཐུན་རྐྱེན་སོགས་ལ་བསྟུན་ཏེ་གནའ་སྲོལ་གྱི་འཚོ་བར་སྒྱུར་བཅོས་གཏོང་ཐུབ་ལ། གཏོང་བའི་དུས་ཀྱང་སླེབས་ཡོད། དུས་རབས་ཉེར་གཅིག་པའི་སྣ་འཛོམས་ཁྲོམ་རར་རང་འབྱུང་ཚལ་རིགས་དང་མིས་བཟོས་པའི་ཤ་མེད་ཟས་རིགས་གང་དགོས་ཡོད་ལ། ཞིང་འབྲོག་མི་མང་ཡང་གང་ལ་གང་འཚམས་ཞིག་སྔོ་ལྗང་གི་ཟས་རིགས་ལ་འཚོ་བ་སྐྱེལ་ཐུབ་ཀྱིན་ཡོད། རྒྱལ་སྤྱིའི་འཕྲོད་བསྟེན་ཚན་པས་ཞིབ་འཇུག་བྱས་འབྲས། ཤ་ཡིས་འཕྲོད་བསྟེན་ལ་ཆེས་གནོད་པའི་དོན་ཚན་ལྔ་དང་། བདུན། བཅུ། བཅོ་ལྔ་སོགས་འདྲ་མིན་བཏོན་ཡོད། དཔེར་ན།
༡) སྐྲན་ནད་ཀྱི་ཉེས་ཚབ་མཐོ་རུ་གཏོང་བ་སྟེ། དཔེར་ན། ནུ་སྐྲན། ལྒང་སྐྲན། རྒྱུ་སྐྲན་སོགས་མང་པོ་ཞིག་གླང་ཤ་དང་བྱ་ཤའི་རིགས་ནས་འབྱུང་གི་ཡོད། ལྷག་དོན་ཕྱི་ལོ་ ༢༠༡༤ ལོའི་འཛམ་གླིང་འཕྲོད་བསྟེན་ཚན་པས་བཏོན་པ་ལྟར། ནུ་སྐྲན་རིགས་བརྒྱ་ཆ་ ༢༢ ཤ་ཟ་བའི་རྒྱུ་རྐྱེན་ལས་འབྱུང་བཞིན་ཡོད།
༢) སྙིང་གི་ན་ཚ་དང་གཅིང་སྙི། གཟའ་གྲིབ། སྙིང་ཁྲག་འགག་པའི་ནད་འབྱུང་གིན་ཡོད། དེ་སྔོན་ནད་རིགས་འདི་དག་ལྡང་སླ་བོ་ཡོད་པའི་ཨ་རིའི་སྲིད་འཛིན་ཟུར་པ་བྷིལ་ཁི་ལིན་ཊོན་(Bill Clinton)གྱིས། “ ང་རང་སྔོན་མ་ནད་རིགས་འདི་ཚོའི་ཉེས་འཚབ་འབྱུང་སླ་བའི་མི་ཞིག་ཡིན་རྩང་ངས་ཤ་ཟ་འཚམས་བཞག་པ་ཡིན། ངས་སོ་སོས་སོ་སོར་མགོ་སྐོར་ཡུན་རིང་གཏོང་འདོད་མི་འདུག་པར་མ་ཟད། མི་ཚེ་རིང་ཙམ་འཚོ་སྟེ་ཚ་བོ་དང་ཚ་མོ་ཚོའི་སྤོ་སྤོ་ཡག་པོ་ཞིག་ཆགས་འདོད་ཡོད། ང་མི་ཡུལ་འདིར་ཡུན་རིང་འཚོ་འདོད་པའི་རྒྱུ་མཚན་གྱིས་མེད་རིང་ལུགས་ནང་ཞུགས་པ་ཡིན། །” ཞེས་གྲགས་ཆེན་གྱི་གཏམ་བཤད་ཅིག་བྱས་ཡོད།
༣) ཚད་ལས་རྒལ་བའི་རྒྱག་པ་ཆགས་པ། དཔེར་ན། ཤ་ཟ་མཁན་མི་རྒྱག་པ་ཞིག་ལ་མཚོན་ན། རྒྱ་མ་ ༡༠ ནས་ ༣༠ ཙམ་ཤ་ཁོ་ནས་འབྱུང་གིན་ཡོད།
༤) ཁྲག་གི་རྒྱུ་ལམ་དལ་དུ་འགྲོ་བ། ཤ་ཟས་རྗེས་ཁྲག་གི་རྒྱུ་ལམ་དང་། འཕར་རྩའི་ངར་ཤུགས་དལ་དུ་འགྲོ་ནས། མཁྲིས་ཞག་གི་ནད། མཆིན་ནད། མཁལ་ནད། ཕོའི་དབང་རྩ་ཉམས་པའི་ནད་རིགས་སོགས་འབྱུང་གི་ཡོད།
༥) ཚེ་ཐུང་དུ་གཏོང་བ། འཛམ་གླིང་འཕྲོད་བསྟེན་ཚན་པས་ལོ་དྲུག་རིང་མི་ ༧༠༠༠༠ ལྷག་ལ་བརྟག་དཔྱད་ཞིབ་འཇུག་བྱས་འབྲས། ཤ་ཟས་པའི་ཕོ་རིགས་ལོ་ ༧༣ དང་ཚག ༨ འཐོབ་ཚེ། ཤ་མི་ཟ་མཁན་ཕོ་རིགས་ལོ་ ༨༣ དང་ཚག ༣ བར་འཐོབ་ཐུབ་པ་དང་། དེ་བཞིན་མོ་རིགས་ཤ་མི་ཟ་མཁན་ལོ་ ༨༥ དང་ཚག་ ༧ སྟེ་ཕོ་རིགས་ཤ་མི་མཁན་ལས་རིང་དུ་འཚོ་ཐུབ་པར་ཁུངས་སྐྱེལ་བྱས་ཡོད།
གོང་ལྟར་ང་ཚོ་ལ་ཡང་ཉམས་མྱོང་ཡོད་པ་སྟེ་ཤ་ཟས་རྗེས་གཟུགས་པོ་རང་བཞིན་གྱིས་ལྗིད་དུ་འགྲོ་བ་དང་། སྣང་བ་ཡང་ཉུབ་ཏུ་འགྲོ་བ། ནད་རིགས་འབྱུང་སླ་བ། གཉིད་མང་དུ་དབབ་པ། སྲེད་པ་ཆེ་རུ་འགྲོ་བ་སོགས་ཡོང་གི་ཡོད།
གསུམ་པ། ཤ་སྤོང་བའམ་ཡང་ན་ཉུང་དུ་གཏོང་བའི་ཐབས་ལམ་དང་དེ་དག་གི་དགེ་མཚན་གླེང་བ།
དགེ་སྡིག་གི་རྣམ་བཞག་དང་སྤང་བླང་སོགས་ལ་བརྟག་ན་ཤ་ནི་སྤང་བྱའི་ཡུལ་ཡིན་ལ། ལྷག་དོན་འདུལ་ཁྲིམས་དང་ལྡན་པའི་གང་ཟག་གམ་ནང་པ་སངས་རྒྱས་པའི་རྗེས་འཇུག་གི་ཟ་བའི་ཡུལ་ཇི་ལྟར་ཡིན་ཏེ། ཤ་ནི་ཕ་མའི་ཁུ་ཁྲག་འདུས་པའི་བཙོག་རིགས་དང་སྲོག་བཅད་ཀྱི་རྒྱུ་ལས་བྱུང་བ་སྟེ་ངེས་པར་སྤང་བའམ་སྲུང་དགོས་པའི་ཁ་ཟས་ཀྱི་སྡེ་བཞིའི་ཁོངས་སུ་བཞག་ཡོད། དེ་དང་འདྲ་བར་སྟོན་པ་ཐུབ་པའི་དབང་པོའི་ཆོས་རྒྱུད་ཡང་དག་པར་འཛིན་པའི་འབར་མ་དང་ཐ་ལེན་ཌའི་ནང་པ་དང་། རྒྱ་བརྒྱུད་ནང་པ་མང་པོ་ཞིག་གིས་ཤ་ཟ་བ་ནི་འཚེ་བའི་ལས་ཏེ་ནང་ཆོས་དང་ཡོངས་སུ་འགལ་བར་འདོད་པ་དང་། ལྷག་དོན་འདུལ་ཁྲིམས་ཀྱི་སྒོ་རུ་ཞུགས་པ་ནས་ཤ་ཟ་བ་ནི་ཨ་ཅང་སྟེ་ལག་པས་ཀྱང་རེག་པར་མི་བྱེད། འོན་ཀྱང་ང་ཚོ་བོད་གངས་ཅན་ལྗོངས་འདིར་གནམ་གཤིས་དང་འཚོ་བའི་འཁོར་ཡུག་སོགས་ཀྱིས་འདུལ་བ་ཡུལ་དུས་དང་བསྟུན་པའི་ལུགས་ལྟར། ནང་ཆོས་ཀྱི་སྒོར་ཞུགས་པའི་མི་སྐྱ་ཕོ་མོ་ཙམ་མ་ཚད་འདུལ་ཁྲིམས་ལྡན་པའི་དགེ་འདུན་ཕོ་མོས་ཀྱང་ཤ་ཟའི་འཚོ་བར་སྤྱོད་པ་ནི་རྒྱུན་ལྡན་ཡིན།
འོན་ཀྱང་ང་ཚོ་བྱམས་སེམས་དང་སྙིང་རྗེས་རྒྱུད་བརླན་པའི་ནང་པ་སངས་རྒྱས་པ་ངོ་མ་ཞིག་ཡིན་ཚེ། གོང་ཞུས་ལྟར་དེང་འཚོ་བ་ཕུན་སུམ་ཚོགས་པའི་དུས་རབས་གསར་པ་འདིའི་ནང་ཤ་ཟའི་འཚོ་བ་ཉུང་དུ་གཏོང་དགོས། ཇི་ལྟར་གཏོང་བའི་ཐབས་ལ་ངས་ལོ་ཤས་རིང་འབད་བརྩོན་བྱས་པའི་རྒྱུད་རིམ་དང་སྦྱར་ཏེ་གླེང་བར་འདོད། ང་ཚོའི་སྤྱི་ཚོགས་ནང་གནའ་ནས་གཏམ་དཔེ་ཞིག་སྟེ། ཤ་མ་ཟ་གསུང་མཁན་བླ་མ་རེད། །ཤ་མང་དུ་ཟ་མཁན་བླ་མ་རེད། །ཟེར་བ་ཞིག་ཡོད་པ་ལྟར་དོན་དངོས་སུ་མང་པོ་ཞིག་བདེན་པ་ཡིན། དེའང་ཤ་ཁོ་ནར་གལ་ལ་ཚད་དེ་གཞན་དག་མང་པོ་ཞིག་གོང་ནས་ངེད་ཅག་བླ་མ་དགེ་བཤེས་སྤྲུལ་སྐུ་ཚོས་མི་ཉན་དང་མི་ཆོག་གང་མང་ཞིག་གསུང་བཞིན་དོན་དངོས་སུ་རང་ཉིད་འཆིང་བ་དེ་ལས་གྲོལ་ཐུབ་མེད་པ་ནི། གཏམ་དཔེར། ཁ་བཤད་ཆུ་ཡི་ལྦུ་བ། །ལག་ལེན་གསེར་གྱི་ཐིག་པ། ཟེར་བ་དང་འདྲ་བར་ཟོག་པོའི་ལས་ཞིག་ཇི་ལ་མིན། ཉམས་ལེན་གྱི་གདེང་དང་ལྡན་པ་འགས་ཤ་ཟོས་ཀྱང་ཉེས་དམིགས་བཤགས་ཐུབ་པ་ཡོད་སྲིད་ཀྱང་དེ་ནི་ད་ལྟའི་དུས་འདིར་ཉིན་སྐར་ཙམ་ཡིན།
ད་འོ་ན་ང་ཚོས་ཤ་ཡི་སྐོར་བཤད་བཞིན་པ་འདིར་ལག་ལེན་དོན་འཁྱོར་ཇི་ལྟར་དགོས་སྙམ་ན། གོང་དུ་ཟུར་ཙམ་བརྗོད་པ་བཞིན་རྒྱལ་བའི་བཀའ་ལུང་གཞི་ལ་འཇོག་ནས་དགེ་སྡིག་གི་ཉེས་དམིགས་བསམ་པའམ། ཚེ་སྲོག་གི་བདག་དབང་ངམ་འཕྲོད་བསྟེན་ལ་བསམ་སྟེ་ཤ་སྤང་བའམ་ཉུང་དུ་གཏོང་རྒྱུའི་ཐབས་ལམ་འཚོལ་རྒྱུ་དེ་རེད། འོན་ཀྱང་རང་རེ་གདོང་དམར་ཤ་ཟའི་རིགས་ལ་ཤ་སྤང་རྒྱུའི་ལས་ཀ་ནི་ཆེས་ཡ་ཡུད་དང་དཀའ་ཚེགས་ཅན་ཞིག་ཡིན་པ་ལས་སླ་མོའི་ལས་ཀ་ཞིག་གཏན་ནས་མིན། ཅི་སྟེ་ཆུང་ནས་ཤ་ཟའི་འཚོ་བ་སྐྱེལ་བཞིན་པའི་མི་ཞིག་གིས་ཧོབ་ཏུ་ཤ་ཟ་འཚམས་འཇོག་པའམ་དཀར་ཟས་རིགས་ལ་བརྟེན་དྲགས་ན་འཕྲོད་བསྟེན་ལ་དོ་ཕོག་འབྱུང་བའི་ཉེས་ཁ་ཆེན་པོ་ཡོད་པར་མ་ཟད། དཀའ་སྤྱད་ལྟ་བུའི་ཤ་མྱུར་གཅོད་བྱ་ན་ཟས་རིགས་གཞན་དག་ཕོ་བར་གོམ་འདྲིས་འགྲོ་བར་དུས་ཡུན་རིང་འགོར་གྱིན་ཡོད་སྟབས། དེའི་བར་ནས་སོ་སོའི་གཟུགས་པོའི་སྟོབས་འཆོར་ཏེ་ལུས་གཅོང་ཅན་ཆགས་པའི་ཉེས་ཁ་ཡོད།
ངས་གོང་ཞུས་ལྟར་རང་ཉིད་བརྒྱུད་མྱོང་བའི་ཐབས་ལམ་དེའི་སྐོར་ཞུ་རྒྱུ་ཡིན། ཐབས་ལམ་དེ་ནི་འཇིགས་ཞིང་སྐྲག་པའི་དགེ་སྡིག་བཀའ་ལུང་དང་འབྲེལ་བ་ཞིག་རྩ་བ་ནས་མིན་ལ། དེ་ནི་གཞན་གྱི་ཚེ་སྲོག་ལ་བདག་དབང་དང་རིན་ཐང་སྤྲད་པ་ཁོ་ན་ཡིན། ཤ་ཡི་རིགས་ནི་སོ་སོས་ཁྲོམ་ནས་ཉོ་བའམ་ཡང་ན་སྒོ་བཤས་ལས་འབྱུང་གིན་ཡོད་པས་མདོར་ན་ཁྱེད་ཀྱིས་འཚོལ་སྒྲུབ་གང་ཞིག་བྱས་ཀྱང་དེའི་དོན་དུ་སེམས་ཅན་གྱི་སྲོག་འདོར་བཞིན་ཡོད་པ་མཁྱེན་དགོས། སེམས་ཅན་གྱི་གཟུགས་བོང་ཆེ་ཆུང་ལ་ལྟོས་ཏེ་ཤ་ཡི་ཕོན་ཡང་དེ་བཞིན་འབྱུང་གིན་ཡོད་པ་དཔེར་མཚོན་ནི།
༡) གཡག གཡག་ཅིག་ལ་གཟུགས་བོང་ལྗིད་ཚད་ཆ་སྙོམ་སྤྱི་རྒྱ་ ༣༥༠ ནས་ ༥༠༠ བར་ཡོད་པས་ཤ་རྐྱང་པ་སྤྱི་རྒྱ་ ༢༨༠ ནས་འགོ་འཛུག་ཆོག
༢) འབྲི། འབྲི་ཞིག་ལ་གཟུགས་བོང་ལྗིད་ཚད་ཆ་སྙོམ་སྤྱི་རྒྱ་ ༢༢༥ ནས་ ༢༥༥ བར་ཡོད་པས་ཤ་རྐྱང་སྤྱི་རྒྱ་ ༡༨༠ ནས་འགོ་འཛུག་ཆོག
༣) བ་གླང་། བ་གླང་གི་རིགས་ལ་ཆ་སྙོམ་ཤ་ཕོན་སྤྱི་རྒྱ་ ༢༥༠ ནས་ཡིན་པར་བཤད།
༤) ཕག་པ། ཕག་ཤ་རིགས་ལ་ཤ་ཕོན་ཆ་སྙོམ་སྤྱི་རྒྱ་ ༡༡༥ ནས་འགོ་འཛུག་པར་བཤད།
༥) ལུག ཤ་ཕོན་ཆ་སྙོམ་སྤྱི་རྒྱ་ ༣༠ ནས་འགོ་འཛུག་པར་བཤད།
༦) ར། ར་ཡི་རིགས་ལ་ཤ་ཕོན་ཆ་སྙོམ་སྤྱི་རྒྱ་ ༡༥ ནས་འགོ་འཛུག་པར་བཤད།
༧) བྱ་དེ། བྱ་དེའི་རིགས་ལ་ཤ་ཕོན་སྤྱི་རྒྱ་ ༡ ནས་འགོ་འཛུག་པར་བཤད།
༨) ཉ། ཉ་གཅིག་ལ་ཤ་ཕོན་ཞོ་གང་དོ་ནས་སྲང་སོགས་མཐར་རྒྱ་མ་སྟོང་ཕྲག་ཡོད་པ་དེ་འདྲ་ཡོད།
ཚལ་སྣ་དང་ཟས་རིགས་གཞན་གྱི་མཐུན་རྐྱེན་འཕེལ་རྒྱས་ཡོད་པའི་ཨ་རིའི་རྒྱལ་ཁབ་ལྟ་བུར་མཚོན་ན་ལོ་རེར་མི་རེས་ཆ་སྙོམ་ཤ་ཟ་ཚད་སྤྱི་རྒྱ་ ༡༣༠ ནས་འགོ་འཛུག་གིན་ཡོད་པས། རང་རེ་བོད་ཡུལ་ལ་ཆགས་བཞག་ན་འཚོ་བའི་གོམ་ལོབ་དང་ཆ་རྐྱེན་དབང་གིས་ལོ་རེར་མི་རེས་ཤ་ཟ་ཚད་སྤྱི་རྒྱ་ ༡༣༠ ལས་རྒལ་བཞིན་ཡོད་པར་འདོད། དེས་ན་ཁྱིམ་ཚང་གཅིག་ལ་མི་གྲངས་འབྲིང་ཙམ་སྟེ་རྒྱུན་ལྡན་ལྟར་ཤ་ཟ་ཐུབ་པའི་ཁྱིམ་མི་ ༥ ཡོད་པའི་དུས་ཚང་ཞིག་གིས་ལོ་རེར་ཤ་རྒྱ་མ་ ༦༥༠ ལྷག་ཟ་བཞིན་ཡོད། ཤ་རྒྱ་མ་ ༦༥༠ ལྷག་དེ་གཡག་ཤ་ཁོ་ནར་ཟ་བའི་དབང་དུ་གཏོང་ཚེ་ལོ་རེར་གཡག་ ༢ ཙམ་དང་། དེ་བཞིན་འབྲི་ལ་བགོ་ན་འབྲི་ ༣ ཙམ་དང་། བ་གླང་ ༤ ཙམ། ཕག་པ་ ༣ ཙམ། ལུག ༢༠ ཙམ། ར་ ༤༠ ཙམ། བྱ་དེ་ ༦༠༠ ལྷག་ཙམ། ཉ་རིགས་ ༡༠༠༠ ནས་བརྩི་འཐུས། དེས་ན་དུད་ཚང་གཅིག་གིས་ལོ་རེར་ཤ་ཁོ་ནའི་ཆེད་དུ་སེམས་ཅན་ག་ཚོད་སྲོག་གཅོད་བཞིན་འདུག འདི་དག་བསམ་ཚེ་ང་ཚོས་ཟ་རྒྱུའི་ཆེད་ཉེས་མེད་སེམས་ཅན་འདི་འདྲའི་མང་པོ་ཞིག་གི་ཚེ་སྲོག་འཕྲོག་བཞིན་པ་ནི་ཧ་ལས་པའི་ནག་ཉེས་ཚབ་ཆེན་གསོག་གིན་ཡོད་ལ། ང་ཚོ་ནི་འཛམ་གླིང་འདིའི་སྟེང་གི་གཞན་གྱི་ཚེ་སྲོག་ལ་རྒོལ་བའི་ཉེས་ཅན་པ་ཤ་སྟག་ཡིན། ད་ནི་ཉེས་ཅན་པ་ང་ཚོ་སོ་སོས་སོ་སོར་ཁྲིམས་ལ་མ་སྦྱར་ན་ཉེས་མེད་སེམས་ཅན་ཚོས་ང་ཚོར་ཁྲིམས་ལ་འཇུག་པའི་ལམ་མེད་པས་དེས་ན། ངས་གཞན་གྱི་ཚེ་སྲོག་ལ་བདག་གཅེས་དང་རང་གི་ཉེས་པ་ཁས་ལེན་པའི་གཤམ་གྱི་ཐབས་ལམ་འདི་གདམས་པ་ཡིན།
ཐོག་མར་བདུན་ཕྲག་རེའི་༧རྒྱལ་བ་སྨན་རི་བའི་མཁན་སློབ་རྣམ་གཉིས་ཀྱི་བླ་གཟའ་ཉིན་ཤ་མ་ཟས་ནས་ཟླ་ཤས་བསྡད། དེ་རྗེས་བདུན་ཕྲག་གཅིག་ནང་ཤ་ཟ་བའི་ཉིན་གསུམ་དང་མི་ཟ་བའི་ཉིན་བཞི་བྱས་ཏེ་ཡུན་རིང་སོང་། དེ་ནས་གཟའ་འཇུག་གུངས་གསེང་མ་གཏོགས་ཤ་མི་ཟ་བའི་ལས་ལ་ཡུན་རིང་ཞུགས། མཐར་ཟླ་གཅིག་ནང་ཤ་ཐེངས་རེ་གཉིས་ཙམ་མ་གཏོགས་མ་ཟས་ནས་བསྡད། དེ་ལྟ་བུའི་དཀའ་ཁག་མེད་ན་འཕྲོད་བསྟེན་ལའང་མི་གནོད་པའི་ལས་འགུལ་དེ་ལོ་དང་ཟླར་མཐུད་ནས་སོང་རྗེས་ད་ནི་ཤ་མི་ཟ་ནའང་ངའི་ལུས་སེམས་ལ་དཀའ་ངལ་གང་ཡང་མི་འདུག་ལ། ང་ཁོ་ནའི་ཤ་ཟ་རྒྱུའི་ཆེད་དུ་ལོ་མང་རིང་སེམས་ཅན་མང་པོ་ཞིག་གི་སྲོག་འདོར་བཞིན་ཡོད་པའང་ཉུང་དུ་ཕྱིན་ཡོད་སྟབས། ཆོས་དང་འཇིག་རྟེན་གང་ལ་ལྟོས་ནའང་ཡིན་ལུགས་ཚུལ་ལྡན་ཞིག་རེད་འདོད།
དེ་ལྟར་ངའི་ཐོག་མཐའ་བར་གསུམ་གྱི་འབོད་བསྐུལ་དང་ཀུན་སློང་ནི་དབུ་ལ་བཞུགས་པའི་བཤེས་གཉེན་བླ་སྤྲུལ་ཚོས་རབ་བྱུང་ན་རིམ་པར་ཤ་མཆོད་མི་དགོས་པ་ཞིག་དང་། ཡང་ན་གོང་ཞུས་ལྟར་གལ་ཆེའི་དུས་ཚིག་ཁག་ལ་ཤ་མི་མཆོད་ནས་ཅི་སྟེ་སྤང་མི་ཐུབ་ནའང་ཉུང་དུ་གཏོང་ཐབས་ལ་འབད་རོགས་ཞུ་བཞིན་ཡོད།
ཐོག་མར་སོ་སོ་རང་ཉིད་ནས་འགོ་བརྩམས་རྗེས་ད་གཟོད་གཞན་ལ་བཀའ་གནང་ན་གནས་ལུགས་རྒྱུ་མཚན་ཡོད་པ་ཞིག་རེད་ལ། ལྷག་དོན་དེང་བླ་སྤྲུལ་བཤེས་གཉེན་དང་གཏོང་ཕོད་ཅན་གྱི་དད་སྦྱིན་པ་མང་དག་གཅིག་གིས་བཤས་ར་ནས་སེམས་ཅན་བརྒྱ་ཕྲག་མང་པོའི་སྲོག་བླུ་བའི་སྦྱིན་གཏོང་རླབས་པོ་ཆེ་དེ་ཚོའི་མཇུག་འབྲས་སྡུག་ས་ནས་བཤད་ན། ཤན་པ་རྒྱ་ཕྲག་མང་པོ་ཞིག་གསོ་སྐྱོང་དང་ལས་གནས་སྤྲོད་བཞིན་ཡོད་སྟབས་དེ་ལྟ་བུའི་ལས་ཀ་ནི་དགེ་སྐྱོན་གཉིས་ལས་གང་ཞིག་གི་ཕྱོགས་སུ་གཏོགས་མིན་ཆ་མ་འཚལ། གལ་ཏེ་སོ་སོ་རང་ཉིད་ནས་དབུ་རྩོམ་སྟེ་མི་གཅིག་གིས་ཤ་ཟ་རྒྱུ་ཉུང་དུ་གཏོང་ན་བཤས་རའམ་ཤ་ཁྲོམ་ནས་མི་གཅིག་གིས་ཤ་ཉོ་བ་ཉུང་དུ་འགྲོ་བཞིན་ཡོད། གྲོང་ཚོ་གཅིག་ནང་ནས་མི་ལྔ་ཡིས་ཤ་ཟ་རྒྱུ་ཉུང་དུ་གཏོང་ན་གོང་ཞུས་ལྟར་མ་མཐར་ལོ་གཅིག་ནང་མི་ལྔས་ར་ལུག་བཅུ་ཚོ་ཁ་ཆས་དང་ཉ་བྱ་བརྒྱ་ཕྲག་རྒལ་བ་ཞིག་རང་བཞིན་གྱིས་སྲོག་བླུ་བྱེད་བཞིན་འདུག ཅི་སྟེ་ས་ཁུལ་དེར་ཤ་ཟ་མཁན་ཉུང་ངུ་ལས་མེད་ན་ས་ཆ་དེར་བཤས་ཚོང་རྒྱག་མཁན་ཞིག་ཡོང་མི་སྲིད་ལ། གཏོང་ཕོད་ཅན་གྱི་དད་སྦྱིན་ཚོའི་དད་རྫས་དེ་དག་ཤེས་ཡོན་དང་ཉམས་ཐག་གི་མཐུན་རྐྱེན་ཕྱོགས་སུ་གཏོང་ཐུབ་པ་ཞིག་ཀྱང་ཅི་ལ་མི་ཡོང་།
འདིར་བསྐྱར་དུ་ནན་ཞུས་ཞིག་ལ། ངས་དགེ་བཅུའི་ཁྲིམས་སྲོལ་ཁྱེར་ནས་ཞིང་འབྲོག་མང་ཚོགས་ཚོས་ཤ་ཟ་ཆོག་གི་མ་རེད་ཟེར་བཞིན་མེད་ལ། འདུལ་འཛིན་བླ་སྤྲུལ་ཚོས་ཀྱང་ཤ་ངེས་པར་དུ་སྤང་དགོས་དེ་བས་ཞུ་བཞིན་མེད། ངས་ནི་དགེ་སྡིག་དང་ཚེ་སྲོག་གི་བདག་དབང་། དེང་ཕུན་སུམ་ཚོགས་པའི་འཚོ་བའི་མཐུན་རྐྱེན་གང་ལ་གཞིག་ཀྱང་། ཤ་ལ་མ་བརྟེན་པའམ་ཡང་ན་ཉུང་དུ་གཏོང་ནའང་ལུས་ཁམས་འཕྲོད་བསྟེན་དང་ལྡན་པའི་འཚོ་བ་སྐྱིད་པོ་ཞིག་སྐྱེལ་ཐུབ་པའི་ལམ་ཀ་ཞིག་འདུག་ཟེར་བཞིན་ཡོད་པས། ངའི་གྱ་ཉེས་པའི་ཚིག་སྦྱོར་གྱིས་ཞུ་ཕྱོགས་ནོར་བ་ཡོད་ནའང་ཁྱེད་རྣམ་པས་གསན་ཕྱོགས་མི་ནོར་བ་ནི་ངའི་རེ་བ་ཡིན་ཞུ།། །།
ཞེས་དགེ་མིང་ཙམ་འཛིན་པ་གཤེན་ཚེ་ཚང་འོད་ཟེར་རྒྱལ་མཚན་ནམ་དྲ་མིང་ཧི་མ་ལ་ཡའི་རྒྱལ་སྲས་སུ་འབོད་པས་ཕྱི་ལོ་ ༢༠༡༧ ཟླ་ ༡ ཚེས་ ༡༣ ཉིན་ནུབ་ཕྱོགས་ཀྱི་ཡུལ་ཆུ་བོ་དྷོ་ནཱའོ་གཙང་པོའི་འགྲམ་ཤར་ཕྱོགས་སྐད་རྡ་རིག་པའི་སློབ་གླིང་དུ་སྦྱར་བ་དགེའོ།། །།


text:
ཙོང་ཁ་རྒྱལ་པོའི་ལོ་རྒྱུས།
དམུ་དགེ་བསམ་གཏན།
མདོ་སྨད་ཙོང་ཁའི་ཡུལ་དུ།
བོད་ཀྱི་རྒྱལ་རྒྱུད་ཙོང་ཁའི་རྒྱལ་པོ་ཟེར་བའི་རྒྱལ་པོ་སྟོབས་ལྡན་ཞིག་བྱུང་ནས། དེ་ལྟའི་ཟི་ལིང་མཁར་དུ་རྒྱལ་ས་བཟུང་སྟེ་མཐའ་མཚམས་བརྟན་པར་སྲུང་། འདི་བ་བོད་ཀྱི་རྒྱལ་རྒྱུད་ཡིན་པ། སུང་གི་ལོ་རྒྱུས་སོགས་རྒྱའི་ཡིག་དེབ་རྣམས་གཅིག་མཐུན་ཡིན་ཞིང་། མཚན་ལའང་ཇོ་སྲས་སམ་རྒྱལ་སྲས་ཞེས་ཟེར། འདིའི་རྒྱུད་པ་ནི་བོད་ཀྱི་རྒྱལ་རྒྱུད་ཅིག་ཡིན་ཟེར་བ་ལས། བྱུང་ཚུལ་ལ་རྒྱའི་དེབ་ཐེར་ལ་ལར་ཤིན་ཅང་ནས་བོད་ཀྱི་རྒྱལ་པོའི་རྒྱུད་པའི་སྲས་ཤིག་སྤྱན་དྲངས་པ་ཡིན་ཟེར་བ་དང་། ཡང་འགའ་ཞིག་གིས་ཡར་ལུང་ཇོ་བོའི་རྒྱུད་པ་ཞིག་ཡིན་ཟར་བའང་སྣང་མོད། ཕྱི་མ་འདི་ནི་རྒྱལ་རབས་གསལ་བའི་མེ་ལོང་ལས། ཡུམ་བརྟན་གྱི་རྒྱུད་པ་ཡར་ལུང་དུ་ཆགས་པ་ཡར་ལུང་ངོ་བོར་གྲགས་པ་རྣམས་ཀྱི་རྒྱུད་པ་རབས་བཤད་པའི་སྐབས་སུ། “ཉི་མ་མགོན་གྱི་སྲས་ཉི་འོད་དཔལ་མགོན། འདིའི་རྒྱུད་རླུང་ཤོད། འཕན་ཡུལ། མདོ་ཁམས་ན་མང་ངོ” ཞེས་གསུངས་པ་ཙམ་ལ་བརྟེན་པར་སྣང་། སྔ་མ་ནི་ཤིན་ཅང་ཟེར་མོད། སྟོད་མངའ་རིས་དང་ཤིན་ཅང་ཁ་ཉེ་ཞིང་། ཤིན་ཅང་ཡང་བར་སྐབས་ཤིག་ཏུ་བོད་ཀྱ་ཆབ་འོག་ཏུ་གཏོགས་པས། མངའ་རིས་དང་ཤིང་ཅང་ཁྱད་མ་ཕྱེ་བར་འདྲ་སྟེ། རྒྱལ་སྲས་འདི་ནི་སྟོད་མངའ་རིས་ཕྱོགས་ནས་འོངས་པ་ཡིན་ཏེ། གླང་དར་གྱི་སྲས་རྩོད་མེད་གནམ་ལྡེ་འོད་སྲུང་གི་སྲས་མངའ་བདག་དཔལ་འཁོར་བཙན། དེ་ལ་སྲས་ཁྲི་བཀྲ་ཤིས་བརྩེགས་པ་དང་། སྐྱིད་ལྡེ་ཉི་མ་མགོན་གཉིས། ཁྲི་བཀྲ་ཤིས་བརྩེགས་པ་ལ་སྲས་དཔལ་ལྡེ། འོད་ལྡེ། སྐྱིད་ལྡེ་གསུམ། འབྲིང་བོ་འོད་ལྡེ་ལ་སྲས་ཕ་བ་ལྡེ། ཁྲི་ལྡེ། ཁྲི་ཆུང་། ཉག་པ་བཞི་ཡོད་པའི་གཉིས་པ་ཁྲི་ལྡེ་ནི་མདོ་ཁམས་སུ་བྱོན་པ་དེ་ཡིན་པར་གསལ། དེབ་ཐེབ་དཔྱིད་ཀྱི་རྒྱལ་མོའི་གླུ་དབྱངས་ལས ’’གཉིས་པ་མདོ་སྨད་ཙོང་ཁར་ཡོད་ཅིང’’ ཞེས་དང་། དེབ་ཐེར་དམར་པོ་གསར་མ་ལས། ’’སྲས་གཉིས་པ་ཁྲི་ལྡེའི་རྒྱུད་ནི། ཤར་ཙོང་ཁ་སོགས་མདོ་སྨད་དུ་ཆད་དེ། ད་ལྟའི་ལྷ་དོན་པོ་ཆེ་ས་ཡང་ཁྲི་ལྡེའི་རྒྱུད་དུ་མེ་ལོང་མར་བཤད’’ཅེས་དང་། དེབ་ཐེར་དམར་པོ་ལས་ཁྲི་ལྡེའི་རྒྱུད་ཤར་ཙོང་ཀའི་རྒྱལ་པོ་སྤྱན་སྔ་དོན་ཆེན་སོགས་པ་མདོ་སྨད་ཀྱི་རྒྱལ་རྒྱུད་རྣམས་ཡིན་ནོ། ཞེས་དང་། རྒྱ་བོད་ཡིག་ཚང་ལས’’ ཤར་ཙོང་ཁའི་རྒྱལ་པོ། སྤྱན་སྔ་དོན་ཆེན་པ་ལ་སོགས་མདོ་སྨད་ཀྱི་རྒྱལ་རྒྱུད་རྣམས་ཡིན་ནོ’’ ཞེས་དང་། ཐུའུ་བཀྭན་རྣམ་ཐར་ལས་འབྲའི་སྡེ་ཆེ་བ་ཞིག་དབུས་ནས་མདོ་སྨད་དུ་ཆད་པ་ལ་བྲ་སྡེ་ཞེས་འབོད་པ་ཕྱིས་སུ་ཟུར་ཉམས་ནས་བྲ་སྟི་ཞེས་གྲགས་པ་ཡིན་ནོ། དབུས་ནས་ཆད་ཚུལ་ནི། ཁྲི་སྲོང་གི་སྲས་ཆུང་བ་སད་ན་ལེགས་མཇིང་ཡོན། དེའི་སྲས་དར་མ། དེའི་སྲས་གནམ་ལྡེ་འོད་སྲུང་། དེའི་སྲས་མངའ་བདག་དཔལ་འཁོར་བཙན། དེའི་སྲས་ཁྲི་བཀྲ་ཤིས་བརྩེགས་པ་དཔལ། དེའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་འབངས་ཧ་ཅང་མི་མང་ཙམ་དང་བཅས་མདོ་སྨད་དུ་བྱོན། དེ་དུས་བྲ་སྡེའང་རྒྱལ་པོ་དང་ལྷན་དུ་མདོ་སྨད་དུ་ཐོན་ཅིང་། མཚོ་ཁྲི་ཤོར་རྒྱལ་མོའི་འགྲམ་བོད་ཀྱིས་བཟུང་སྟེ། ཆོས་རྒྱལ་གདུང་རྒྱུད་དེས་ཁྲི་དཔོན་མཛད་ཅིང་། བྲ་ཉང་བཙན་བྱ་བས་རྒྱལ་པོའི་བློན་གྱི་གཙོ་བོ་བྱས་ཚུལ། རུས་མཛོད་ཟ་འོག་མ་ལས་བྱུང་། རུས་མཛོད་དེར་ཆོས་རྒྱལ་གྱི་གདུང་རྒྱུད་ཕྱི་མ་ཇི་ལྟར་བྱུང་ཚུལ་མི་གསལ་ཞིང་། བྲ་སྡེའི་རྒྱུད་པ་བྱུང་ཚུལ་ནི་ཇོ་བོ་རྗེ་བོད་དུ་མ་བྱོན་པའི་གོང་ཙམ་དུ་བྲ་སྒོམ་ཆོས་ཀྱི་རྡོ་རྗེ་སྐུ་འཁྲུངས། འདི་མཚོ་སྙིང་མ་ཧཱ་དེ་ཝར་བྱོན་ནས་སྒྲུབ་པ་མཛད་པས་མངོན་ཤེས་དང་རྫུ་འཕྲོུལ་ཐོབ་ཅེས་དང་། “དེ་དུས་མཚོ་འགྲམ་གྱི་བོད་སྡེའི་དཔོན་ཀེ་ཁོད་རྒྱ་བྱ་བ་ཡིན་ལ། འདི་ཆོས་རྒྱལ་གྱི་རྒྱུད་པ་ཡིན་མིན་གསལ་ཁ་མ་འདུག” ཅེས་དང་། “དེས་ཁྲི་དཔོན་ཀེ་ཁོད་རྒྱ་དགའ་ནས། བྲ་སྒོམ་ལ་རྟ་སྟོང་། རི་ཚིལ་དཀར་གྱིས་གཙོས་པའི་འབུལ་ཆེན་ཕུལ་ཏེ་བླ་མར་བཀུར། བོད་འབངས་ཐམས་ཅད་ཀྱིས་བྲ་སྒོམ་ཁོ་ན་བླ་མར་བཀུར་དགོས་པའི་དྲིལ་བསྒྲགས” ཞེས་དང་།
“སྐབས་ཤིག་བྲ་སྡེའི་ཚེ་ཕྱུག་འཕན་བྱ་བ་ཞིག་བོད་ཀྱི་ཁྲི་དཔོན་ལ་དབང་བསྒྱུར། མི་རབས་ཁ་ཤས་ཀྱི་མཚམས་ནས་ཁྲི་དཔོན་གྱི་མངའ་ཐང་ཉམས་པས། ཚེ་ཕྱུག་འཕན་གྱི་རྒྱུད་པ་གླེ་གཤེན་བོན་དམར་བྱ་བ་བོན་ལུགས་ཀྱི་གྲུབ་ཐོབ་ཅིག་བྱུང་བ་དེས་བྲ་སྡེས་གཙོས་པའི་བོད་འབངས་མི་ཉུང་ཙམ་ཁྲིད་ནས་མདོ་སྨད་མཐའ་རི་བྲག་ནགས་ཚལ་ཡོད་པའི་གནས་བཟུང”ཞེས་གསུངས།
མདོ་སྨད་ཆོས་འབྱུང་དེབ་ཐེབ་རྒྱ་མཚོ་ལས། ཁྲི་བཀྲ་ཤིས་བརྩེགས་པའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་མདོ་ཁམས་སུ་ཕེབས་ནས། མཚོ་སྔོན་འདིར་གཞི་བཟུང་སྟེ་ཁྲི་དཔོན་མཛད། ཙོང་ཁ་ཡུལ་ཆེན་བཅོ་བརྒྱད་སོགས་མོ
མདོ་སྨད་ཕལ་ཆེར་ལ་མངའ་མཛད་པའི་རྒྱུད་དུ་སྤྱན་སྔ་དོན་ཆེན་པ་སོགས་བྱུང་བར་གཤད་ལ། ད་དུང་ཡང་ཁྲི་དཔོན་དེའི་རྒྱུད་པ་དཔལ། (དཔའ) རིས་ཕྱོགས་སུ་ཡོད་ལ། འཕན་ཡུལ་རང་སྐད་མ་ཉམས་པས་ཁྲི་དཔོན་དུ་འབོད་པ་ཡོད་སྣང་ཞེས་གསུངས་སོ།
མི་ཉག་ནི་སྤྱིར་བོད་ཡིན་ཏེ། མི་ཉག་དང་། འབྲུག་པ་རྒྱལ་པོ་གཉིས།་བོད་རྒྱལ་གྱི་སྤུན་གཉིས་སོ་སོར་ཁམས་ཀྱི་རྒྱལ་པོ་བྱས་པ་ཡིན་པར། འབྲུག་པའི་ལོ་རྒྱུས་འགའ་དང་། རྒྱ་བོད་ཡིག་ཚང་ནང་དུའང་བཤད་ཡོད། མི་ཉག་ཅེས་པ་མི་ནག་ཅེས་སྒྲ་འགྱུར་བ་ཡིན་པར་བཤད། ཙོང་ཁའི་རྒྱལ་པོ་དང་མི་ཉག་རྒྱལ་པོས་ས་ཁོངས་འཕྲོག་རེས་། སོ་སོའི་དར་རྒུད་ཀྱི་དབང་གིས་ས་མཚམས་མཐའ་གཅིག་ཏུ་ངོས་ཟིན་དཀའ་ཡང་མདོ་སྨད་ཆོས་འབྱུང་ལས། “ཕྱི་མ་འདིས (བལ་བོའི་བླ་མ་ཕམ་མཐིང་བ) མི་ཉག་རྒྱལ་པོ་ལ་དབང་བསྐུར་བའི་བླ་མ་གནང་། དེའི་དུས་མི་ཉག་གི་ཡུལ་ནི།་བྱང་གི་བོད་སོག་གི་མཚམས་ཆུ་ནག་དང་ཉེ་བའི་སར་མི་ཉག་རྒྱལ་པོ་ལ་དབང་བསྐུར་བའི་བླ་མ་གནང་། དེའི་དུས་མི་ཉག་གི་ཡུལ་ནི། བྱང་གི་བོད་སོག་གི་མཚམས་ཆུ་ནག་དང་ཉེ་བའི་སར་མི་ཉག་རྒྱལ་པའི་ཐོག་མ་སི་ཧུའི་གའི་ཇུ་ཞེས་པ་བྱུང་སྟེ་རྒྱ་ཧོར་ཕལ་ཆེར་གྱི་བདག་པོ་བྱས། ཤར་ན་རྒྱ་ནག ལྷོ་ན་འཇང་། ནུབ་ན་བོད། བྱང་ན་ཧོར་གྱིས་བཅད་པའི་དབུས་ནི་མི་ཉག་གི་རྒྱལ་ཁམས་ཏེ”ཞེས་དང་། ཡང་ན་དེ་ལས། གྷ་དང་བྱང་ངོས་སོགས་ནི་ཡུལ་གྱིས་དངོས་གཞི་ཡིན་ལ། རབ་སྟོད་ཚར་སྒང་གི་ས་རྣམས་ཀྱང་མི་ཉག་ལ་གཏོགས་ཞེས་བཤད། མི་ཉག་རྒྱལ་རབས་སྔ་བ་ཐེ་ཧུས་ཀརྨ་དུས་གསུམ་མཁྱེན་པ་གདན་འདྲེན་ཞུས་པ་མ་ཕེབས་པར་དགེ་བཤེས་གཙང་བོ་སྐུ་ཚབ་ཏུ་བཏང་། དེའི་སྲས་མི་ཉག་རྒྱལ་རྒོད་ཡིན་པར་གྲགས”ཞེས་གསུངས། མི་ཉག་གྷ་ཞེས་འབོད་པའི་གྷ་ནི་ཡུལ་གྱི་མིང་ཡིན་པར་བཤད། མི་ཉག་འདི་རྒྱས་ཏུང་ཁུད་དང་། ཏུང་ཤང་ཟེར་བ་ཕྱིས་སུ་ཤས་ཤ་ཟེར། བོད་ཀྱིས་མི་ཉག་ཟེར་བའི་བརྡ་ལ་བརྟེན་ནས། དེང་སང་གི་རྒྱའི་ལོ་རྒྱུས་འགའ་ཞིག་ཏུ། ཏུང་ཤང་གི་སྤྱང་ལ་བོད་ཀྱིས་མི་འོག་ཟེར།( མི་ཉག་ཟེར་བ་མ་གོ་བ་རེད) མིའི་འོག་མ་ཐ་ཆད་དུ་བརྩི་ཞེས་བྲིས་པ་ཁུངས་མེད་ཀྱི་འཆལ་གཏམ་མོ། སུང་རྒྱལ་རབས་བྱང་མས་མི་ཉག་འགོག་ཆེད། ཙོང་ཁའི་རྒྱལ་པོ་ལ་རྒྱུ་ནོར་འབོར་ཆེན་དང་། བྱ་དགའ་མིང་བཏགས་སོགས་ཐེངས་དུ་མར་བྱིན་ཏེ་འབྲེལ་བ་བཟང་བོ་བཙུགས་པར། སུང་གི་ལོ་རྒྱུས་ལས་བཤད། སུང་གི་ལོ་རྒྱུས་ནང་ཙོང་ཁའི་རྒྱལ་པོའི་ལོ་རྒྱུས་བཤད་པའི་ལེའུ་ཞིག་ཡོད་པ་ལ། ཁོམ་ལོང་བྱུང་ཚེ་ཞིབ་འཇུག་བྱ་རྩིས་ཡིན། སུང་གིས་ཙོང་ཁའི་རྒྱལ་པོ་ལ་རྒྱལ་སྲས་ཟེར་ཞིང་། འབངས་མི་རྣམས་ལ་བོད་ཟེར་ལ། སུང་གི་འབངས་མི་རྒྱ་རིགས་ཡོངས་ཀྱིས་སྤྱང་ཟེར། ཙོང་ཁའི་རྒྱལ་པོས་ལོ་བརྒྱ་ཡར་མར་ལ་དབང་བསྒྱུར་བར་བཤད། སྐབས་འགར་མི་ཉག་མ་གཏོགས་པའི་མདོ་ཁམས་ཡོངས་ལ་དབང་བསྒྱུར་བ་དང་། སྐབས་འགར་ཙོང་ཁ་ཡུལ་ཆེན་བཅོ་བརྒྱད་ཙམ་ལ་དབང་བསྒྱུར། ཁོའི་མངའ་འབངས་ཀྱི་མི་ནི་གཙོ་བོད་མི་ཡིན་ལ། རྒྱ་དང་སོག་པོའང་མི་ཉུང་བར་བཤད། ཁོ་དར་བའི་སྐབས་སུ་འབངས་མི་ཁྱིམ་ཁྲི་བརྒྱ་སྟེ་འབུ་བཅུ་ལྷག་ཡོད་པར་བཤད།
>།པོད་གསུམ་པ་ལས་བཤུས།
ངེད་དྲ་ཚིགས།